ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ


ΘΕΜΑΤΙΚΟΣ ΚΥΚΛΟΣ:

ΝΗΣΙΩΤΙΚΗ ΠΟΛΙΤΙΚΗ

ΠΡΟΕΔΡΕΙΟ (Γ. ΓΙΑΝΝΟΠΟΥΛΟΣ): Είναι η πρώτη φορά σε Συνέδριο της Κεντρικής Ένωσης Δήμων και Κοινοτήτων, που μπαίνει ειδικός θεματικός κύκλος για τη Νησιωτική Πολιτική. Άλλωστε, είναι και η πρώτη φορά, που το Διοικητικό Συμβούλιο της Κεντρικής Ένωσης αποφάσισε να δημιουργήσει μόνιμη Επιτροπή στα πλαίσια της λειτουργίας του με θέμα τη Νησιωτική Πολιτική.


Όλα αυτά βέβαια αποτελούν μια συνέχεια. Ξεκινούν από τότε που τα νησιά της Ελλάδας, οι Δήμοι των νησιών της Ελλάδας αποφασίσαμε να συνεννοηθούμε μεταξύ μας, για να δούμε πως μπορούμε να διαχειριστούμε τα ειδικότερα θέματα, που αντιμετωπίζουν τα νησιά εξαιτίας της ιδιομορφίας τους που έχουν. Ιδιομορφία που αναγνώριζε και η Ευρωπαϊκή Ένωση και την οποία είχε επικαλεστεί η ελληνική πλευρά, για να πετύχει περισσότερες χρηματοδοτήσεις μέσα από τα Ευρωπαϊκά Κοινοτικά Πλαίσια Στήριξης, αλλά που στο εσωτερικό της χώρας δε είχε αποκρυσταλλωθεί. Έτσι είχαμε προχωρήσει στη συγκρότηση του Συμβουλίου Νησιώτικων Δήμων και Κοινοτήτων της Ελλάδας και ως πρώτη ενέργεια του Συμβουλίου αυτού με τη συνδρομή της Κεντρικής Ένωσης Δήμων είχαμε παρέμβει στην προηγούμενη συνταγματική αναθεώρηση και είχαμε πετύχει την αναφορά στο Σύνταγμα για τα νησιά, όπου το Σύνταγμα υποχρεώνει και τον νομοθέτη, αλλά και την διοίκηση, όταν δρα κανονιστικά, να λαμβάνει υπόψη του την ιδιομορφία των νησιών.


Από τότε διέρρευσε αρκετός χρόνος και με τη σύσταση του Ινστιτούτου της Τοπικής Αυτοδιοίκησης η Κεντρική Ένωση Δήμων και Κοινοτήτων, το προηγούμενο Συμβούλιο, είχε ζητήσει τη συνδρομή του Ινστιτούτου της Αυτοδιοίκησης, για να ξεκινήσει και η επιστημονική υποστήριξη, προκειμένου να αποσαφηνιστεί αυτό, που ως τίτλος αναφέρουμε «Νησιώτικη Πολιτική», αλλά που θα πρέπει κάποια στιγμή να αποκτήσει περιεχόμενο και να πάψει να είναι λόγος κενός.


Το Ινστιτούτο της Τοπικής Αυτοδιοίκησης ξεκίνησε, είχε ένα πρώτο δείγμα γραφής, το οποίο κατατέθηκε σε ένα έκτακτο συνέδριο που έγινε στη Σύρο, αλλά που δεν σταμάτησε εκεί και συνέχισε η παραγωγή δουλειάς επιστημονικής, υποστηρικτικής για την Αυτοδιοίκηση.

Έτσι μαζί με τις υπόλοιπες ενέργειες, τις οποίες σήμερα θα ακούσετε και που αφορούν την διεκδίκηση σε πρακτικό επίπεδο συγκεκριμένων πραγμάτων για τα νησιά, υπάρχει και ένας τεράστιος όγκος εργασίας που έχει γίνει επιστημονικός από το ΙΤΑ, που έχει μια δυναμική μορφή. Θα δείτε ότι μοιράστηκαν και ερωτηματολόγια, τα οποία πρέπει να συμπληρωθούν και να δώσουμε πίσω στους επιστημονικούς μας συνεργάτες, προκειμένου να προχωρήσει ακόμα περισσότερο η επεξεργασία των θεμάτων, τα οποία θα πραγματευτούμε σήμερα.

Στη συνάντησή μας θα έχουμε την παρουσίαση θέσεων με έναν τρόπο που αναμιγνύει και την επιστημονική γνώση των συνεργατών του Ινστιτούτου της Τοπικής Αυτοδιοίκησης, αλλά και την πολιτική εμπειρία στελεχών της Αυτοδιοίκησης, όπως είναι ο κύριος Γιάννης Δεκαβάλλας και ο κύριος Τάσος ο Αλειφέρης. Δυστυχώς ο Αντιπρόεδρος της Επιτροπής για τη Νησιωτική Πολιτική, ο κύριος Κυριάκος Βιρβιδάκης, ο Δήμαρχος των Χανίων, δεν μπορεί να είναι μαζί μας τώρα, γιατί έχει μια κατάληψη στο Δημαρχείο του και πρέπει να ασχοληθεί με αυτό. Είναι τα γνωστά προβλήματα που αντιμετωπίζουν οι Δήμαρχοι. Ελπίζω να το ξεμπερδέψει γρήγορα και να είναι σε λίγο μαζί μας.

Στο πλαίσιο λοιπόν που ανέφερα θα ξεκινήσουμε τις παρουσιάσεις των εισηγήσεων με την εξής σειρά: θα είναι πρώτος ο κύριος Σπιλάνης. Για την «Ανάπτυξη Νησιωτικού Χώρου και Νησιωτική Πολιτική» θα ακούσουμε την εμπειρογνωμοσύνη του Επίκουρου Καθηγητή του Πανεπιστημίου Αιγαίου κυρίου Γιάννη Σπιλάνη από το Εργαστήριο Τοπικής και Νησιωτικής Ανάπτυξης.

Θα ακολουθήσει η εισήγηση του κυρίου Γιάννη Δεκαβάλλα, Προέδρου της Τοπικής Ένωσης Δήμων και Κοινοτήτων Κυκλάδων, μέλος του Εποπτικού Συνεδρίου της ΚΕΔΚΕ, Δημάρχου της Ερμούπολης και πρώην Προέδρου του Συμβουλίου Νησιώτικων Δήμων και Κοινοτήτων Ελλάδας.

Θα ακολουθήσει η εισήγηση της κυρίας Μαρίας Λεκάκου, που είναι Επίκουρος Καθηγήτρια του Τμήματος Ναυτιλίας και Επιχειρηματικών Υπηρεσιών του Πανεπιστημίου Αιγαίου με τον «Καθορισμό Κρίσιμων Δεικτών Απόδοσης του Συστήματος ακτοπλοϊκών μεταφορών», για την οποία εισήγηση σας έχει μοιραστεί και ένα ερωτηματολόγιο, το οποίο παρακαλούμε να συμπληρώσετε και να επιστρέψετε.

Θα ακολουθήσει λοιπόν ο Αναπληρωτής Καθηγητής κύριος Κώστας Χλωμούδης του Τμήματος Ναυτιλιακών Σπουδών του Πανεπιστημίου Πειραιώς «Περιεχόμενο και Πολιτικές για Ουσιώδεις Όρους στις Υπηρεσίες Νησιωτικών Μεταφορών» και θα κλείσει τις εισηγήσεις ο κύριος Τάσος Αλειφέρης με μια ενημέρωση ουσιαστικά για την πορεία διεκδίκησης του μεταφορικό ισοδύναμου, που αφορά τις μεταφορές, που αφορά την άρση της απομόνωσης στα νησιά, που αφορά εξελίξεις στο επίπεδο της Ευρωπαϊκής Ένωσης και που εισάγεται στο Ελληνικό Κοινοβούλιο για συζήτηση στις αρχές του ερχόμενου μήνα, που σημαίνει ότι το Συνέδριό μας και ο θεματικός κύκλος ο συγκεκριμένος έρχεται να επικυρώσει και να ενισχύσει μία πορεία διεκδικητική που υπήρχε μέχρι τώρα, η οποία καταλήγει στο Κοινοβούλιο για ψήφιση, όπου βέβαια όλοι οι Κοινοβουλευτικοί των νησιών θα κληθούν να πάρουν θέση.

Για να μην κλέβω περισσότερο χρόνο και επειδή έχουμε παράλληλα και την ολομέλεια σε εξέλιξη, θα ζητήσω από τον Καθηγητή τον κύριο Σπιλάνη να ξεκινήσει τη δικιά του την εισήγηση.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Όταν έρθει η σειρά της καθηγήτριας που θα το παρουσιάσει και θα δοθεί δυνατότητα μετά να συζητήσουμε για την κάθε εισήγηση χωριστά, μπορούμε να τα διευκρινίσουμε όλα αυτά.


Ευχαριστώ.

Ι. ΣΠΙΛΑΝΗΣ: Ευχαριστώ κύριε Πρόεδρε. Ευχαριστώ το ΙΤΑ για την πρόσκληση. Δυστυχώς, δεν έχουμε τη δυνατότητα να βλέπετε αυτά που θα σας λέω, θα βοηθούσε πάρα πολύ. Όμως θα προσπαθήσω να παρουσιάσω όσο γίνεται πιο ολοκληρωμένα την εισήγησή μου. Έτσι και αλλιώς, θα τη βρείτε γραμμένη με λίγο πιο διαφορετικό τρόπο στο κείμενο που έχει μοιραστεί.


Νησιωτική Πολιτική – Πρόσφατες Εξελίξεις. Βρισκόμαστε μπροστά σε μια σειρά από εξελίξεις αυτή τη στιγμή γύρω από  τα θέματα νησιωτικής πολιτικής σε ευρωπαϊκό επίπεδο.

Στα πλαίσια της πολιτικής της εδαφικής συνοχής της Ευρωπαϊκής Ένωσης το Υπουργείο Οικονομίας και Οικονομικών πήρε την πρωτοβουλία να ζητήσει από την Ευρωπαϊκή Ένωση την εκπόνηση μιας μελέτης για τα ευρωπαϊκά νησιά και τις πολιτικές που μπορούν να εφαρμοστούν μέσα στη νέα λογική. Η νέα λογική λέει ότι δεν θα δίνουμε μόνο χρήματα για υποδομές, όπου χρειάζεται, αλλά θα μπορούμε να συζητάμε και τις κλαδικές πολιτικές ταυτόχρονα. Αυτή η συζήτηση είναι υπό διαμόρφωση. Ξεκίνησε μόλις τώρα σε ευρωπαϊκό επίπεδο. Για αυτό τον λόγο η Ευρωπαϊκή Ένωση προχώρησε και προκήρυξε μια μελέτη για τα νησιά της Ευρώπης και πρόκειται να ανακοινωθούν τα αποτελέσματα την επόμενη εβδομάδα και κατά πάσα πιθανότητα το Πανεπιστήμιό μας μαζί με δύο άλλες συνεργάτες από τη Μάλτα και από την Δανία θα είναι αυτό που θα αναλάβει την εκπόνηση της μελέτης.

Στόχος είναι να έχουμε μία ισχυρή βάση πληροφόρησης για το τι συμβαίνει για τα νησιά της Ευρώπης και όχι μόνο της Ελλάδας, έτσι ώστε να μπορούμε να τεκμηριώσουμε προς την Ευρωπαϊκή Ένωση πολιτικές. Μπορείτε να πείτε ότι αυτό είναι αυτονόητο. Δεν είναι καθόλου αυτονόητο σε ευρωπαϊκό επίπεδο, όπου σε πολλά θέματα οι άλλοι εταίροι δεν θέλουν και για πολλούς λόγους ειδικές χωρικές πολιτικές. Αυτή τη στιγμή συζητούνται πολιτικές για τους ορεινούς όγκους, συζητούνται πολιτικές για τις περιοχές που έχουν λίγο πληθυσμό, μιλώντας για τη Βόρεια Ευρώπη και γενικά για τις περιοχές που έχουν ιδιαίτερα φυσικά χαρακτηριστικά. Όμως δεν είναι σίγουρο ότι θα υπάρξουν αυτές οι πολιτικές. Όλο το θέμα είναι υπό συζήτηση. 

Ταυτόχρονα το Πανεπιστήμιο έχει πάρει μια πρωτοβουλία στη βάση του συμφώνου συνεργασίας που έχει υπογράψει με το Υπουργείο Αιγαίου και Νησιωτικής Πολιτικής, με τη Γραμματεία Νησιωτικής Πολιτικής, για συνεργασία σε βάθος χρόνου να δημιουργήσει το ελληνικό νησιωτικό παρατηρητήριο, έτσι ώστε να καταφέρει η Ελλάδα κάποια στιγμή να φτιάξει τη δική της βάση δεδομένων και να στηρίξει νησιωτική πολιτική στην Ελλάδα. Βρισκόμαστε στο οξύμωρο σχήμα να ζητάμε ευρωπαϊκή νησιωτική πολιτική, όταν η Ελλάδα δεν έχει νησιωτική πολιτική. Το Πανεπιστήμιο, μιας και δουλεύει αρκετά χρόνια θέματα νησιωτικής πολιτικής, προσπαθεί να συνεργαστεί με το Υπουργείο, για να ξεκινήσει αυτή τη διαδικασία.

Θα σας παρουσιάσω πολύ σύντομα το πώς σκεφτόμαστε να δουλέψουμε αυτή τη μελέτη των ευρωνησιών, θα το λέω για συντομία, για να συμμετέχετε και εσείς, γιατί θα χρειαστεί και η δική σας συμμετοχή.

Έχουμε θέσει τρία βασικά ερωτήματα. Πρέπει να ξεκαθαρίσουμε πρώτα απ’ όλα τι συμβαίνει στα νησιά και ποιο είναι το πρόβλημα. Δεν είναι αυτονόητο. Υπάρχουν πολλές ιδιαιτερότητες στα νησιά, πολλές πραγματικότητες διαφορετικές. Έχουμε πολλά νησιά μικρά, μεγάλα, μεσαία, απομακρυσμένα, κοντά στην ακτή, παράκτια, επίπεδα, ορεινά, στη Μάγχη ή στη Βόρεια Θάλασσα, στη Μεσόγειο, τελείως διαφορετικές καταστάσεις, που έχουν προβλήματα διαφορετικά. Όμως μπορούμε να πούμε ότι έχουν την ίδια υφή και θα δούμε αργότερα πως το αιτιολογούμε αυτό. Για να δούμε γιατί υπάρχουν τα προβλήματα, ποιες είναι οι αιτίες.

Το τελευταίο ερώτημα είναι τι μπορεί να γίνει και πως. Ποιες πολιτικές μπορούμε να εφαρμόσουμε για να θεραπεύσουμε το πρόβλημα.

Αν δούμε και τα ελληνικά νησιά, αλλά και τα ευρωπαϊκά, μπορούμε να κατατάξουμε σε τρεις μεγάλες κατηγορίες. Τα νησιά που έχουν έντονη τουριστική ανάπτυξη, όπου τα στοιχεία τα δημογραφικά και τα οικονομικά είναι θετικά. Υπάρχουν νησιά – τα ξέρετε πολύ καλά – και στην Ελλάδα, όπως η Ρόδος, η Μύκονος, η Κως, νησιά όπως οι Βαλεαρίδες, νησιά όπως τα Κανάρια, που όμως στη μελέτη δεν συμμετέχουν και άλλα νησιά που πάνε καλά, λόγω τουρισμού και έχουν αρκετά θέματα λύσει, κυρίως τα οικονομικά και τα δημογραφικά, που είναι πολύ σημαντικά.

Έχουμε μεγάλα και μεσαία νησιά με ασταθή πορεία, όπου ο παραγωγικός τους ιστός δεν είναι ιδιαίτερα δεμένος και έχουν αρκετά προβλήματα και αυτά μπορεί να είναι είτε η Κορσική στη Γαλλία, είτε η Λέσβος στην Ελλάδα και άλλα και έχουμε μια ομάδα νησιών, κυρίως τα μικρά, τα οποία έχουν πολλά προβλήματα. Μπορεί να έχουμε μία τουριστική ανάπτυξη και αυτό συμβαίνει όχι μόνο στη Μεσόγειο, αλλά και στα νησιά τα βόρεια, αλλά εξακολουθούν να έχουν μια φθίνουσα πορεία και οικονομική και δημογραφική, που θεωρούμε ότι είναι οι δύο βασικοί κρίκοι που πρέπει να συζητηθούν και μας ενδιαφέρουν.

Αυτό πρέπει να το αναλύσουμε. Τι συμβαίνει ακριβώς; Τι θεωρούμε πρόβλημα; Κατά τη δική μας άποψη, πρόβλημα σε ότι αφορά την οικονομία είναι η έλλειψη θέσεων εργασίας. Όταν δεν υπάρχουν θέσεις εργασίας, είναι επόμενο – και θα δούμε μετά – δεν θα μείνει πληθυσμός. Άρα, η οικονομική δραστηριότητα δύσκολα στήνεται στα νησιά.

Επίσης, θεωρούμε πρόβλημα ότι έχουμε αυτό που ονομάζουμε μονοκαλλιέργεια τουρισμού και παραθερισμού. Πολύ συγκεκριμένη δραστηριότητα, αρκετά ευαίσθητη και χρονικά προσδιορισμένη, η οποία παντρεύεται μαζί με το εμπόριο και τις κατασκευές. Αυτές πάνε πακέτο, δεν είναι χωριστές. Υπάρχουν οι μεν, γιατί υπάρχει ο τουρισμός και ο παραθερισμός, δεν υπάρχουν για άλλο λόγο, δεν είναι αυτόνομες. Ακόμη περισσότερο ο τουρισμός, ακόμη και στις βόρειες περιοχές σε ένα μεγάλο βαθμό προσπαθεί να στηριχτεί στη θάλασσα, όχι τόσο στον ήλιο, αλλά και εκεί η σαιζόν είναι τόσο μικρή, δηλαδή, στα Γκότλαντ έχουν τουρισμό τον Αύγουστο, 15 Ιουλίου με 15 Αυγούστου. Μετά κλείνει ο τουρισμός τους, διότι μικραίνει πολύ η ημέρα εκεί και εκεί δηλαδή, ακόμη και που δεν είναι οι περιοχές, όπως οι μεσογειακές, ο τουρισμός είναι εστιασμένος χρονικά περίπου σε εμάς και σε πολύ χειρότερη κατάσταση βέβαια, γιατί δεν μπορεί να έχει ηλιοφάνεια και ζέστη, όπως έχουμε εμείς προφανώς. Εστίες σε αυτό τον τουρισμό ήλιου και θάλασσας, μη διαφοροποίηση προϊόντος και πλέον υψηλός ανταγωνισμός από χώρες χαμηλού κόστους. Αυτό πρέπει να το λάβουμε σοβαρότατα υπόψη. Θεωρούσαμε ότι η Ευρώπη ήταν προορισμός όλου του κόσμου για πάρα πολλά χρόνια. Αυτό έχει αλλάξει και το έχουμε δει πάρα πολλές φορές, έξω από την Ευρώπη πηγαίνουν πολύ πια, όλο και περισσότερο και μάλιστα, Ευρωπαίοι και επομένως οι πελάτες μας μοιράζονται και με άλλους. Άρα, δεν είναι πίτα απεριόριστη.

Ένα πολύ σημαντικό που είναι ποιοτικό στοιχείο εδώ. Αυτό που εμείς οι οικονομολόγοι ονομάζουμε χαμηλή προστιθέμενη αξία. Δηλαδή, δεν αξιοποιούμε καθόλου τους πόρους που έχουμε, για να έχουμε πρόσθετα εισοδήματα, αλλά αυτό που κάνουμε μόνο είναι να πουλάμε τον ήλιο και τη θάλασσα φτηνά και η εργασία που χρησιμοποιούμε είναι φτηνή εργασία και βλέπουμε – και το ξέρετε πολύ καλύτερα από εμένα – όλο και περισσότερο οι επιχειρήσεις οι τουριστικές χρησιμοποιούν αλλοδαπούς, γιατί είναι φτηνότεροι από εμάς τους Έλληνες σε έναν μεγάλο βαθμό. Προσπαθούμε να ανεβάσουμε τα εισοδήματα στα νησιά με τις υπεραξίες από τη γη, δηλαδή, πουλώντας τη γη και «εκμεταλλευόμαστε» τη φύση και τα μνημεία και σταματάμε εκεί. Δηλαδή, τα βλέπει ο άλλος και τίποτα άλλο. Δεν την αξιοποιούμε και αν στραφεί και δει κανείς τι γίνεται στην υπόλοιπη Ευρώπη, τα πράγματα δεν είναι έτσι. Η αξιοποίηση αυτών των στοιχείων είναι πολύ διαφορετική και υπάρχει ειδική απασχόληση, εξειδικευμένη και πολλά περισσότερα εισοδήματα.

Ένα μεγάλο ακόμη πρόβλημα είναι ότι έχουμε μεγάλες διαρροές οικονομικές για τα νησιά, δηλαδή, εισοδήματα που γεννιούνται στα νησιά φεύγουν εκτός νησιών, γιατί είτε ο επιχειρηματίες, είτε οι εργαζόμενοι δεν είναι κάτοικοι των νησιών και επομένως τα λεφτά αυτά τελικά χάνονται από τα νησιά μας.

Τα θέματα, τι θεωρούμε πρόβλημα στην κοινωνία, τα ξέρετε και πάλι καλύτερα από εμένα. Οι πληθυσμιακές εξελίξεις στα πιο πολλά νησιά δεν είναι θετικές, παρ’ όλο τα πράγματα βελτιώθηκαν αρκετά την τελευταία δεκαετία, δεν έχουμε στοιχεία πιο πρόσφατα. Η γήρανση του πληθυσμού στα πιο πολλά νησιά ισχύει. Αν υπάρχει στα νησιά ανεργία, συνοδεύεται από μετανάστευση κατά 90% και μη επιστροφή όσων εκπαιδεύονται και ειδικεύονται. Ο τουρισμός είναι εποχική δραστηριότητα. Επομένως, ανάλογα με το νησί η σαιζόν κρατά δύο, τρεις, τέσσερις, πέντε μήνες, στους υπόλοιπους μήνες δεν υπάρχει απασχόληση και υπάρχει μία, που για εμένα είναι πολύ σημαντική απατηλή και πρόσκαιρη ευημερία που δημιουργεί η εκποίηση της γης. Πουλάμε τη γη, της οποίας η τιμή της έχει ανέβει πάρα πολύ. Όμως μετά τι;

Προβλήματα υπάρχουν και σε θέματα περιβάλλοντος, τα οποία γίνονται όλο πιο έντονα, εξαιτίας της δραστηριότητες της τουριστικής, που είναι και ανεξέλεγκτη σε μεγάλο βαθμό. Ζείτε οι πιο πολλοί από εσάς ανεπάρκεια και ποιοτική υποβάθμιση υδατικών πόρων, υποβάθμιση παραλίων και ορισμένες φορές και υποβάθμιση της θάλασσας, ερημοποίηση εδαφών και πυρκαγιές στα νησιά, ακόμη και τα λιγότερο δασωμένα, θα έλεγε κανείς, έχουν προβλήματα, αλλά σαφώς έχουμε ζήσει σε νησιά, όπως η Ικαρία, η Σάμος, η Ρόδος και όχι μόνο μεγάλες πυρκαγιές τα τελευταία χρόνια.

Ένα σημαντικό που έχει να κάνει, όπως και τα προηγούμενα με τον τουρισμό, υποβάθμιση δομημένου περιβάλλοντος, καμία πρόοδος στο τι χτίζουμε, που χτίζουμε, πως χτίζουμε τα τελευταία χρόνια, με αποτέλεσμα την υποβάθμιση τοπίου, που είναι ένα στοιχείο που πουλάμε, είναι στοιχείο συνυφασμένο με τον τουρισμό και ένα άλλο στοιχείο που έχει να κάνει με τις ανεξέλεγκτες οχλούσες δραστηριότητες. Οι οχλούσες δραστηριότητες πρέπει να υπάρχουν στα νησιά, δεν μπορούμε χωρίς αυτές. Καύσιμα, αποθήκες υλικών δόμησης και λοιπά, αλλά δεν μπορούν να γίνονται οπουδήποτε και με οποιονδήποτε τρόπο, χωρίς κανόνες, οι κανόνες υπάρχουν.

Επίσης, ένα στοιχείο πολύ σημαντικό, η υποβάθμιση πολιτιστικής κληρονομιάς, η οποία και αυτή είναι κομμάτι του στοιχείου που πουλάμε στον τουρισμό, κομμάτι της ποιότητας ζωής μας κιόλας.

Δεν θα αναφερθώ καθόλου στους κινδύνους που δημιουργούνται και ειδικά για να νησιά της Μεσογείου από τις κλιματικές αλλαγές. Ζούμε όλοι τα τελευταία χρόνια το θέμα των βροχοπτώσεων και πως εξελίσσονται. Εγώ ήμουν δύο μήνες για λόγους προσωπικού στη Σέριφο, όπου εκεί κατάγομαι η βροχή έπεσε δύο ημέρες όλες και όλες, Οκτώβριο και Νοέμβριο, δεν ξέρω που θα πάμε τα πράγματα.

Το δεύτερο ερώτημα, γιατί συμβαίνουν όλα αυτά; Πριν πούμε τις πολιτικές μπορεί να υπάρξουν. Στην πλειοψηφία των νησιών τα προβλήματα τα οικονομικά και τα δημογραφικά συνδέονται με αυτό που ονομάζουμε χαμηλή ελκυστικότητα των νησιών. Τα νησιά δεν είναι ελκυστικά, θα τραβήξουν κόσμο και δραστηριότητες και αυτό πρέπει να το σκεφτούμε και να δούμε πως αντιμετωπίζεται, να το αναλύσουμε καταρχήν και να προχωρήσουμε στην ανάλυση, γιατί εκεί θα βασιστούν οι πολιτικές. 

Το λέμε και το λέτε συχνά, δεν έρχονται να εγκατασταθούν επιχειρήσεις. Για ποιον λόγο; Το ψηλό κόστος παραγωγής. Είναι σαφές. Το ξέρουμε, δεν χρειάζεται να αναλύσουμε. Δεν είναι μόνο το μεταφορικό κόστος, όπως θα δούμε παρακάτω. Είναι και η έλλειψη άφθονων πρώτων υλών, η έλλειψη γης πλέον, η έλλειψη κατάλληλου ανθρώπινου δυναμικού. Πολλές φορές και για απλές δουλειές τουρισμού δεν υπάρχει το κατάλληλο αυτό δυναμικό τοπικά και εισάγεται για να λειτουργήσουν οι επιχειρήσεις αυτές, το οποίο σημαίνει ότι το κόστος ανεβαίνει πάρα πολύ γρήγορα.

Ελλείψεις στις υποδομές και στις υπηρεσίες του δημοσίου συμφέροντος. Μεταφορές, ενέργεια, ύδρευση, πολλά προβλήματα, που δεν επιτρέπουν να λειτουργήσουν οι επιχειρήσεις με χαμηλό κόστος.

Επίσης, για εμένα είναι πάρα πολύ σημαντικό πλέον οι ελλείψεις φορέων υποστήριξης των επιχειρήσεων. Οι επιχειρήσεις και μάλιστα, οι πολύ μικρές που έχουμε στα νησιά δεν μπορούν να δουλεύουν με τους ανθρώπους του μόνο, οι επιχειρηματίες μας δεν είναι εκπαιδευμένοι για να ανταποκριθούν στη δύσκολη κατάσταση του σήμερα, χρειάζονται στήριξη και στα νησιά. Πέρα από τις πρωτεύουσες των Νομών, η στήριξη είναι μηδενική. Τα νησιά ακόμη δεν είναι ελκυστικά για μόνιμη κατοικία. 

Το πρώτο στοιχείο και στο ζήσαμε πάρα πολύ έντονα με τα πολεμικά σε όλα τα νησιά, όταν οι ευκαιρίες απασχόλησης είναι λίγες ο κόσμος φεύγει και το ζήσαμε εκπληκτικά όλη την περίοδο. Μετά το ’50 σε όλο το νησιωτικό χώρο υπάρχουν νησιά που έχασαν το 30%, το 40%, το 50%, το 60% του πληθυσμού τους για αυτό τον λόγο. Έφυγαν για να βρουν δουλειά αλλού, είτε στην Ηπειρωτική Ελλάδα, είτε εκτός Ελλάδας.

Δεύτερον, το υψηλό κόστος ζωής που υπάρχει στα νησιά, που το επιδεινώνει ο τουρισμός. Το ξέρουμε πάρα πολύ καλά ότι στις τουριστικές περιοχές ειδικά οι τιμές είναι ανεβασμένες και για τη γη, να αγοράσει κανείς, να χτίσει, για να μείνει, αν θέλει να εγκατασταθεί εκεί, αλλά και όλες τις υπηρεσίες τις υπόλοιπες. Δεν θα μιλήσω ούτε καν ενδεικτικά για την τιμή του καφέ σε ένα νησί. Αφήστε που οι τιμές αλλάζουν από τον χειμώνα ως το καλοκαίρι. Το έζησα πρόσφατα στη Σέριφο και μπορώ να σας το διαβεβαιώσω. 

Το μεγάλο θέμα που θα συζητηθεί μετά από τους υπόλοιπους συνομιλητές η περιορισμένη προσπελασιμότητα, πως φτάνει κανείς σε ένα νησί ή πως φεύγει κανείς από ένα νησί, παίρνω την εικόνα του κάτοικου του νησιού και όχι του τουρίστα, διότι, εκτός από το ότι κατάγομαι από τη Σέριφο, μένω 22 χρόνια στη Μυτιλήνη και το ζω αυτό, αν και μεγάλο νησί, τα προβλήματα της προσπελασιμότητας υπάρχουν, υπάρχουν πολλά προβλήματα σε ορισμένα νησιά και το χαμηλό επίπεδο ζωής, τα χαμηλά στάνταρ ζωής σε κρίσιμους τομείς, όπως είναι η υγεία, η παιδεία, η ψυχαγωγία, ο πολιτισμός και η διοίκηση, σε μεγάλο αριθμό νησιών και όχι μόνο ελληνικών.

Αν προσπαθούμε να τα μαζέψουμε αυτά, για να βρούμε τις αιτίες, είναι αυτό που έχουμε πει εδώ και 20 περίπου χρόνια, την έννοια της νησιωτικότητας. Προσπαθούμε να την ορίσουμε, για να δούμε πως την αντιμετωπίζουμε και αν αντιμετωπίζεται.

Τρία βασικά χαρακτηριστικά η νησιωτικότητα έχει. Μας ενδιαφέρουν εδώ. Μικρό μέγεθος, το οποίο σημαίνει μικρός πληθυσμός, έλλειψη γης, έλλειψη φυσικών πόρων και αδυναμία, αυτό που ονομάζουμε εμείς οι οικονομολόγοι, οικονομιών κλίμακας να παράγουμε φτηνότερα αγαθά. Αυτό είναι πάρα πολύ σημαντικό και δεν αντιμετωπίζεται κιόλας. Τα νησιά θα παραμείνουν μικρά. Μπορεί να υπάρξουν κάποια στρογγυλέματα αυτών που είπα, αλλά δεν θα αλλάξουν ριζικά.

Το δεύτερο στοιχείο, απομόνωση και περιφερειακότητα. Είναι και απομονωμένα, δεν υπάρχει συνέχεια του εδάφους και είναι και μακριά τα πιο πολλά και σίγουρα μακριά σε σχέση με την ηπειρωτική χώρα. Το λέω και σε επίπεδο πάλι ευρωπαϊκό. Αν δει κανείς όλους τους δείκτες, απομόνωση της περιφερειακότητας που κάνει η Ευρωπαϊκή Ένωση, τα νησιά βρίσκονται στη χειρότερη κατάσταση συν οι ορεινές περιοχές συν και πολύ απομακρυσμένες της Βόρειας Ευρώπης. Αυτές είναι αυτές που βρίσκονται μακριά από τα κέντρα λήψης απόφασης.

Αυτό συνεπάγεται, η απομόνωση και η περιφερειακότητα, τα μικρά μεγέθη τα απομονωμένα συνεπάγονται μεγάλο κόστος λειτουργίας και του  κράτους και των επιχειρήσεων και των νοικοκυριών, για αυτό κάνει τα νησιά μη ελκυστικά.

Το τρίτο στοιχείο επίσης σημαντικό, που το αρχίζουμε να το καταλαβαίνουμε σιγά-σιγά, ότι υπάρχει μια ευθραυστότητα στο περιβάλλον των νησιών. Χρειαζόμαστε ισορροπίες εδώ. Θα πω το παράδειγμα του νερού, ίσως είναι το πιο εύκολο. Η Αθήνα δεν έχει νερό. Τραβά λίγο παραπάνω, πάει λίγο παραπάνω και βρίσκει νερό, βρίσκει παραπάνω. Στα νησιά απομονωμένα το νερό πρέπει να μεταφερθεί, να παραχθεί από αφαλάτωση, που έχει τις δικές της ιδιαιτερότητες, να γίνουν φράγματα, έχοντας προφανώς καταστρέψει πρώτα τον υδροφόρο ορίζοντα του νησιού και πολλά νησιά έχουν αυτό το πρόβλημα, μικρά και μεγάλα.

Επίσης, μέχρι τώρα και σε εθνικό και σε ευρωπαϊκό επίπεδο δεν είχαμε ποτέ ειδικές πολιτικές για τα νησιά. Άλλες χώρες της Ευρωπαϊκής Ένωσης έφτιαξαν τμήματα πολιτικών, όχι πολιτική ολοκληρωμένη, όπως τη ζητάμε. Το πιο κλασικό παράδειγμα ενιαίας πολιτικής σε ευρωπαϊκό και εθνικό επίπεδο είναι η γεωργική πολιτική. Από το ’57 που ξεκίνησε η Ευρωπαϊκή Ένωση και το ’62 που ξεκίνησε η αγροτική πολιτική ήταν ενιαία για όλη την Ευρώπη, δεν υπήρχαν διαφοροποιήσεις, με αποτέλεσμα να αναπτυχθούν οι πεδινές εκτάσεις της Ηπειρωτικής Ευρώπης εις βάρος των ορεινών και μειονεκτικών περιοχών, όπως ονομάζουμε συνήθως και τα νησιά σε αυτές είναι μέσα, με τη συρρίκνωση της γεωργίας, υπέρ των κεντρικών ηπειρωτικών περιοχών. Ενιαία φορολογική πολιτική. Ελάχιστες διαφοροποιήσεις. Ενιαία πολιτική ανταγωνισμού. Ναι, υπήρξε απελευθέρωση μεταφορών, αλλά φαίνεται να μην περπατά τόσο καλά στις περιοχές, όπως είναι οι νησιωτικές, όπως περπατά μεταξύ των πρωτευουσών των χωρών-μελών.

Ενιαία πολιτική για υπηρεσίες δημοσίου συμφέροντος. Τι κάνουμε  με την υγεία, παιδεία, μεταφορές-επικοινωνίες, πως μπορεί να τις στηρίξει η κάθε χώρα. Οι χώρες οι άλλες εκεί έχουν κάνει πολύ δουλειά. Εκεί υστερεί η Ελλάδα αρκετά. Ενιαίες προδιαγραφές για τις υποδομές στην Ηπειρωτική Ευρώπη και στη Νησιωτική. Συστήματα επιμόρφωσης προσαρμοσμένα στην Ηπειρωτική Ελλάδα και όχι στη Νησιωτική. Η Νησιωτική Ελλάδα έχει ανάγκη από ανάπτυξη πιο ευέλικτων μορφών επιμόρφωσης, το οποίο θεωρούμε απαραίτητο για να λειτουργήσει ποιοτικά ο τουρισμός για παράδειγμα. Ανεπάρκεια πόρων και μηχανισμών σχεδιασμού και υλοποίησης δημοσίων έργων. Όλα αυτά υπάρχουν και λειτουργούν αρνητικά.

Το τελευταίο, ενιαία διοικητική διάρθρωση και αρμοδιότητες στην ηπειρωτική και νησιωτική χώρα. Δεν υπάρχει καμία διαφοροποίηση μεταξύ Νησιωτικών Περιφερειών, Νομαρχιών και Δήμων, απ’ ότι υπάρχει στην ηπειρωτική χώρα και σε πολλές ευρωπαϊκές χώρες συμβαίνει αυτό.

Τι πρέπει να κάνουμε; Εδώ αρχίζει ποια πολιτική; Η δική μας πρόταση, την οποία επιμένω ότι επεξεργαζόμαστε αρκετά χρόνια, έχει έναν τίτλο. Αυτό που ονομάζουμε ποιότητα εναντίον ποσότητας. Θα το εξηγήσω. Τα νησιά δεν μπορούν να παράγουν σε μεγάλη κλίμακα για τους λόγους που ανέφερα προηγούμενα, για να παράγουν φτηνά, για να είναι ανταγωνιστικά, γιατί είναι φτηνά. Αυτό πρέπει να το καταλάβουμε. Τα νησιά δεν μπορούν να παράγουν φτηνά προϊόντα. Δηλαδή, αν θέλει να κάνει γεωργικά προϊόντα η Λέσβος, δεν μπορεί να ανταγωνιστεί τον κάμπο της Ηλείας, αποκλείεται, θα πρέπει να σκεφτεί την ποιότητα και αυτό να το σκεφτούμε πλέον, όχι μόνο μεταξύ Ηλείας και Λέσβου, το λάδι της Λέσβου ή τα προϊόντα της Λέσβου ανταγωνίζονται με προϊόντα από το Μαρόκο, από την Νότια Αφρική, τη Νότια Αμερική, από οπουδήποτε. Το ίδιο και στον τουρισμό. Είναι πολύ φτηνό και τα βλέπει όποιος ασχολείται με τον τουρισμό, ότι μπορεί πιθανώς πολύ φτηνότερα να πας στις Φιλιππίνες ή στη Σρι Λάνκα, απ’ ότι να έρθει στην Ελλάδα για έναν Σουηδό. Άρα, δεν μπορούμε να πουλούν φτηνά. Δυστυχώς ή ευτυχώς, ο μισθός του Έλληνα δεν είναι ένα πιάτο ρύζι. Αν θέλουμε να είμαστε φτηνοί, θα πρέπει να δώσουμε στους Έλληνες μισθωτούς ένα πιάτο ρύζι για μισθό. Στη Σρι Λάνκα μπορεί να το δίνουν. Άρα, δεν μπορεί να είμαστε φτηνοί πια. Πρέπει να ποντάρουμε σε άλλα ατού, στην ποιότητα, στο περιβάλλον, το φυσικό και το πολιτιστικό και να το αξιοποιήσουμε. Αξιοποίηση δεν σημαίνει απλώς πηγαίνω και τα βλέπω, αλλά τα αναδεικνύω με μια σειρά από δραστηριότητες και ενέργειες.

Πρέπει επίσης και τα τσιμεντώνω ακόμα περισσότερο κατά κόρον, διότι θεωρούμε ότι αυτό είναι η ανάπτυξη. Έχει ταυτιστεί το μπετόν με την ανάπτυξη. Δεν πρέπει πια. Θα πρέπει να δούμε αυτό που ονομάζεται συνήθως μειονεκτικά των νησιών και εγώ τα ονομάζω χαρακτηριστικά των νησιών, να τα κάνουμε πλεονεκτήματα. Το μικρό απομονωμένο δεν θα αλλάξει. Δεν θα κάνουμε γέφυρα μεταξύ των νησιών, για να μπορεί κάποιος να έρχεται πάρα πολύ γρήγορα, αποκλείεται. Όμως θα πρέπει να δούμε τι μπορούμε να κάνουμε, ώστε τα απομονωμένα νησιά να αποτελούν στοιχείο, που το αναδεικνύουμε και φέρνουμε κόσμο; Επίσης, να αξιοποιήσουμε και τις αλλαγές που συμβαίνουν σε παγκόσμιο επίπεδο.

Δεν μπορούμε να συμπιέσουμε το υψηλό κόστος παραγωγής, έλλειψη πόρων, μεταφορικά και μια σειρά από άλλα πράγματα; Να δούμε πως μέσα από την ποιότητα κάνουμε προϊόντα, τα οποία ζητά ο καταναλωτής σήμερα. Τα προϊόντα μπορεί να είναι προϊόντα γεωργικά, όχι μόνο τουρισμό και υπάρχουν χαρακτηριστικά προϊόντα πλέον σε όλα τα νησιά, έστω ανοργάνωτα φτιαγμένα, τα οποία πωλούνται στην αγορά, παρότι έχουν διπλάσια ή τριπλάσια τιμή από τα κλασικά μαζικά προϊόντα. Αρχίζει και αναδεικνύεται, αλλά είναι ανοργάνωτο.

Πρόσφατα είδαμε να βρίσκεται στα σπάργανα μια κίνηση για την αιγιακή κουζίνα. Ποια είναι η λογική; Ποιότητα στην κουζίνα, ανάδειξη τοπικών προϊόντων, ανάδειξη διαφορετικότητας του νησιωτικού χώρου, έτσι ώστε να τραβήξουμε πελάτες στα νησιά, με την ευρεία έννοια πελάτες, είτε των προϊόντων των τυποποιημένων, το τυρί της Νάξου, είτε να επισκεφτούν τη Νάξο, τη Σαντορίνη, τους Λειψούς ή οποιοδήποτε άλλο νησί, για να γευτούν τη Χίο, για να γευτούν τα προϊόντα αυτά.

Πρέπει να σκεφτούμε και νέες υπηρεσίες και νέες δραστηριότητες σε θέματα εκπαίδευσης, σε θέματα πολιτισμού. Αν δει κανείς τις μελέτες της Ευρωπαϊκής Ένωσης, προτείνουν για τις περιοχές σαν τις νησιωτικές μια σειρά από άλλες λύσεις, οι οποίες δεν είναι οι κλασικές. Δηλαδή, δεν θα σκεφτούμε κλασικά εργοστάσια στα νησιά. Είναι αδύνατον. Δεν μπορούμε να σκεφτούμε κλασική ανάπτυξη εκεί. Πρέπει να δούμε άλλες δυνατότητες.

Η αξιοποίηση του περιβάλλοντος και του πολιτισμού, που θεωρώ εγώ ότι είναι το σημαντικότερο συγκριτικό πλεονέκτημα στα νησιά, δεν έχει γίνει καθόλου. Αυτό είναι πάρα πολύ σημαντικό, για να βελτιώσουμε την ελκυστικότητα των νησιών να έρθουν και άλλοι κάτοικοι να μείνουν σε αυτά, η ανάδειξή τους. Όμως αυτές οι ιδέες που είναι καινοτόμες δεν φαίνεται να προχωρούν ούτε σε ελληνικό επίπεδο. 

Θα αναφερθώ σε ένα παράδειγμα, στο καινοτόμο σχέδιο των Κυκλάδων, με τίτλο οι καρποί της γης και του πνεύματος, που είχε αυτή τη φιλοσοφία. Πως μπορούμε να αναδείξουμε τα ιδιαίτερα χαρακτηριστικά των Κυκλάδων, για να κάνουμε ένα νέο προϊόν, που δεν επιλέχθηκε ως καινοτόμο δράση από το Υπουργείο Οικονομίας και Οικονομικών. Αντίστοιχη δραστηριότητα που είχε προτείνει στο Βόρειο Αιγαίο η Περιφέρεια με τις Νομαρχίες μαζί, που στόχευε στην ποιοτική αναβάθμιση του τουρισμού του Βορείου Αιγαίου, ούτε αυτή επιλέχτηκε. Επιλέχτηκε Ανανεώσιμες Πηγές Ενέργειες, σημαντικό επίσης, αλλά όχι καινοτόμο, να αλλάξει την παραγωγική δομή του χώρου.

Θα πρέπει να σκεφτούμε ότι η απομόνωση και το μικρό μέγεθος, τα χαρακτηριστικά των νησιών, δεν είναι πάντα μειονέκτημα. Αν δει κανείς τα νησιά της Βόρειας Ευρώπης πως προχωρούν, θα δει μεγάλες διαφορές. Το νησί του Bornholm, για παράδειγμα, έχει ένα σημαντικό επίπεδο ανάπτυξης, που στηρίζεται βέβαια στην πολιτική και της Δανίας. Το ίδιο συμβαίνει και με τα φιλανδικά νησιά. Δηλαδή, έχουμε μια απόσταση από τα νησιά τα υπόλοιπα της Ευρώπης σε έναν βαθμό που οφείλεται στην έλλειψη ειδικής νησιωτικής πολιτικής στη χώρα μας.

Κάνω μια παρένθεση εδώ. Αυτό θα μας δυσκολέψει πάρα πολύ στο πως θα κάνουμε ευρωπαϊκή νησιωτική πολιτική. Γιατί προβλήματα, που εμείς έχουμε και είναι σημαντικά και οφείλονται στην ελληνική ανεπάρκεια, έχουν λυθεί στις άλλες χώρες.

Δυνατότητες εργασίας από απόσταση που υπάρχει στα νησιά και είχε αξιοποιηθεί πάρα πολύ στις χώρες αυτές, στην Ελλάδα δεν έχει αξιοποιηθεί για πάρα πολλούς λόγους. Πολιτιστικά επαγγέλματα δεν έχουν αναπτυχθεί καθόλου, ενώ σε αυτές τις χώρες έχουν αναπτυχθεί πάρα πολύ και θα μπορούσε να συνεχίσει κανείς πολλά παραδείγματα. Έχοντας επισκεφτεί αρκετά νησιά της Βόρειας Ευρώπης, βλέπω κανείς πως, για παράδειγμα, το επάγγελμα του οικοδόμου δεν είναι απλώς το επάγγελμα του μπετατζή, αλλά το επάγγελμα του τεχνίτη, που ανασκευάζει την τοπική παράδοση και δημιουργεί νέες δυνατότητες ανάπτυξης, ελκυστικότητας στην περιοχή, ενώ στην Ελλάδα έχει στραφεί στο καινούργιο μπετόν που χτίζουμε ως στοιχείο της ανάπτυξης.

Πρέπει να αξιοποιήσουμε νέες πολλές ευκαιρίες, που έχουν παρουσιαστεί. Ήδη τις αξιοποιούμε. Το Πανεπιστήμιο Αιγαίου δεν θα λειτουργούσε, αν δεν στηριζόταν στις νέες τεχνολογίες της πληροφορικής και των επικοινωνιών. Όμως αυτό πρέπει να μεταδοθεί και σε πολλά άλλα πράγματα που δεν υπάρχουν. 

Πριν από 10 χρόνια σε ένα Συνέδριο της Ικαρία, μία γιατρός από τα νησιά της Κροατίας μας είχε παρουσιάσει ένα απλό σύστημα τηλεϊατρικής για ανθρώπους που δεν είναι ιδιαίτερα εκπαιδευμένοι, για να λύνουν μια σειρά από θέματα, που στην Ελλάδα ακόμη πρέπει να μετακινηθεί κανείς από το νησί στην Ηπειρωτική Ελλάδα για να αναλύσει απλές εξετάσεις, υπέρηχους και λοιπά, πως τα έκαναν, μας τα έδειξε ακριβώς, λειτουργούν, μπορούν να γίνουν.

ΣΥΝΕΔΡΟΣ: (εκτός μικροφώνου) 

Ι. ΣΠΙΛΑΝΗΣ: Όμως σε πιλοτικές, όχι σε όλα τα νησιά. Αυτό θέλω να πω. Πιλοτικό είναι ακόμα όταν είναι σε ένα νησί. Γενική εφαρμογή, αλλά σε ένα νησί. Ενώ έχουμε 112 κατοικημένα, 82 Δήμους.


Έχει αλλάξει πάρα πολύ. Έχει δοθεί μεγάλη βαρύτητα στις υπηρεσίες τα τελευταία 20 χρόνια. Δηλαδή, δεν χρειάζεται να παράγουμε υλικά αγαθά, που έχουν και μεγάλο κόστος μεταφοράς στα νησιά, αλλά μπορούμε και πρέπει να σκεφτούμε πως θα παράγουμε υπηρεσίες πολιτισμού, εκπαίδευσης και τα λοιπά, που δεν βαρύνονται από το μεταφορικό κόστος. 


Πρέπει να σκεφτούμε και κάτι άλλο, το οποίο είναι πολύ κρίσιμο για τα νησιά. Όλο και περισσότερα στρώματα του πληθυσμού στον πλανήτη – και όχι μόνο στην Ελλάδα – θα ήθελαν υψηλότερη ποιότητα ζωής, που να συνδυάζει ποιότητα περιβάλλοντος, λιγότερο στρες, ανθρώπινη κλίμακα, υγιεινά προϊόντα και ένα ελάχιστο επίπεδο υπηρεσιών.


Σκεφτείτε πόσα από τα νησιά μας έχουν αυτά τα προσόντα και θα μπορούσαν να τραβήξουν κατοίκους και βλέπουμε και ξέρουμε πάρα πολύ καλά και ξέρετε πάρα πολύ καλά εσείς ως Δήμαρχοι τέτοιες περιπτώσεις στα νησιά, ανθρώπων που έχουν φύγει από τις μεγάλες πόλεις και βρίσκονται εκεί, διότι εκτιμούν αυτά τα στοιχεία. Υπάρχει μία ζήτηση. Χρειάζεται να οργανωθεί όμως σε μεγάλο βαθμό.


Ο στόχος ειδικά των ελληνικών νησιών που μιλάμε, ένας στόχος που εκφράστηκε με άλλον τρόπο από το 1994, από τη Μελίνα τη Μερκούρη, Αιγαίο Αρχιπέλαγος, παρουσιάστηκε τότε στην UNESCO, είχε τη λογική πως θα περάσουμε από τα νησιά του φτηνού τουρισμού σε μία διαφορετική σύλληψη, που θα είναι το Αιγαίο – τότε μιλούσε για το Αιγαίο βέβαια, Αιγαίο Αρχιπέλαγος μιλούσε μόνο και όχι για όλα τα νησιά – ως πάρκο πολιτιστικό, περιβαλλοντικό και είχε όλα αυτά που ανέφερα προηγούμενα σε έναν βαθμό ή μεγαλύτερο ή μικρότερο ενταγμένα.


Θα μιλήσω λίγο, θα δείτε πιο αναλυτικά στην εισήγησή μου την γραπτή, τις πολιτικές. Οι πολικές πρέπει να εφαρμοστούν σε τρία επίπεδα. Ευρωπαϊκό, εθνικό και τοπικό περιφερειακό και πρέπει να έχουν κάποιες αρχές, αρχές της αλληλεγγύης. Ευρωπαϊκή αλληλεγγύη, εθνική αλληλεγγύη, για να υπάρχουν χρηματοδοτήσεις. Αρχή της αναλογικότητας και της επικουρικότητας. Δηλαδή, πρέπει να δούμε αυτό που εφαρμόζεται στη μεγάλη πόλη, πως θα εφαρμοστεί στη μικρή κλίμακα, στο μικρό χωριό στο νησί και στα τρία επίπεδα και αυτή η συζήτηση είναι που προωθεί η Ελλάδα σε ευρωπαϊκό επίπεδο.


Δεν μπορεί – και θα δείτε και στο κείμενο που έχω δώσει – στην Κω, πριν από έξι μήνες περίπου, που έγινε μια συνάντηση ευρωπαϊκού επιπέδου, βγήκε μια διακήρυξη του Αιγαίου, που είχε δύο στοιχεία. Ευρωπαϊκή αλληλεγγύη, η αντιμετώπιση χαρακτηριστικών νησιωτικότητας, ανεξάρτητα από το επίπεδο ανάπτυξης της περιοχής, δηλαδή ανεξάρτητα από το επίπεδο ΑΕΠ, που καθορίζει σήμερα στις χρηματοδοτήσεις και τη διαφοροποίηση των κλαδικών κοινοτικών πολιτικών. Δύο βασικά στοιχεία. Δεν θα μπω σε λεπτομέρειες, αλλά είναι οι δύο άξονες, που η Ελλάδα συνεχίζει να συζητά σε ευρωπαϊκό επίπεδο. Οι χρηματοδοτήσεις να συνεχίζουν, η αντιμετώπιση της νησιωτικότητας και πέρα, ανεξάρτητα του ΑΕΠ – και αυτό αφορά όλα τα νησιά, όχι τα ελληνικά βέβαια μόνο – και διαφοροποίηση κλαδικών πολιτικών.


Σε όλα τα θέματα, θα μιλήσουμε μετά για τις μεταφορές, όλες οι υπηρεσίες δημοσίου συμφέροντος θέλουν μια άλλη σύλληψη για τον νησιωτικό χώρο. Όλες, μεταφορές, επικοινωνίες, υγεία, παιδεία. Τι κάνουμε με τις επιχειρήσεις, πως τις χρηματοδοτούμε, με διαφορετικό τρόπο; Η στήριξη επιχειρηματικότητας και καινοτομίας και προσέλκυση ανθρώπινου δυναμικού. Το τελευταίο ίσως ήταν και το πιο σημαντικό από τα προηγούμενα. Στα νησιά λείπε το ανθρώπινο δυναμικό το εξειδικευμένο.


Θα τελειώσω, γιατί έχω πάρει πάρα πολύ χρόνο δυστυχώς, δεν με βοήθησε, δεν έχουμε τις διαφάνειες να βλέπετε ορισμένα πράγματα, που αναγκάζομαι να τα πω, για να είναι ολοκληρωμένα. Θα εστιάσω τις υπηρεσίες δημοσίου συμφέροντος. Χρειαζόμαστε την παροχή της υπηρεσίας σε ένα νησί. Άρα, υποδομές και άτομα που να λειτουργούν την υπηρεσία αυτή, ποιότητα υπηρεσίας και να δούμε και το κόστος της υπηρεσίας. Αυτό είναι ένα θέμα πάρα πολύ σημαντικό, που θα συζητηθεί νομίζω πολύ έντονα τα επόμενα χρόνια. Δεν θα μιλήσω για μεταφορές, αλλά για πρωτοβάθμια περίθαλψη. Έχοντας ζήσει το θέμα δεν παρέχονται πολλές υπηρεσίες σε τοπικό στα μικρότερα νησιά ή παρέχεται σε χαμηλότερο επίπεδο ή όταν δεν παρέχεται για να καλύψεις το πρόβλημά σου, που πρέπει να μετακινηθείς σε άλλο νησί με πολύ υψηλό κόστος, μία ανάλυση αίματος, για παράδειγμα, μετακινείσαι και θέλεις τρεις ημέρες και σου κοστίζει ένα ποσό, θα πρέπει να αντιμετωπιστούν με έναν τρόπο. Άρα, έχουμε παροχή υπηρεσίας, ποιότητα υπηρεσίας.


Το πρόβλημα που αντιμετωπίζει όλη η Μεσόγειος είναι το θέμα της δόμησης, το οποίο το αφήνουμε εκτός των συζητήσεών μας, λες και δεν μας απασχολεί. Έχοντας συνδέσει τη δόμηση με την ανάπτυξη, ξεχνάμε ότι η δόμηση είναι και η υποβάθμιση και είναι μία μη βιώσιμη στρατηγική, πουλάμε τη γη, χτίζεται από άλλους και εμείς μένουμε με τι στα νησιά, με τι περιουσία μένουμε; Με το χρήμα το οποίο το επενδύουμε στην Αθήνα ή σε αυτοκίνητο ή σε οτιδήποτε άλλο. Μετά τι θα πουλήσουμε ξανά την επόμενη περίοδο και ταυτόχρονα υποβαθμίζουμε αυτό που πουλάμε, το τοπίο, τον χώρο μας. Άρα, χρειαζόμαστε να σκεφτούμε πριν ζητήσουμε τι πολιτική θέλουμε, να σκεφτείτε τι ανάπτυξη θέλουμε. 


Ευχαριστώ.

ΠΡΟΕΔΡΕΙΟ: Θέλω να ευχαριστήσω τον κύριο Σπιλάνη για την πολύ διαφωτιστική εισήγηση που μας έκανε. Εδώ αναδεικνύονται μια σειρά ζητήματα, τα οποία αφορούν και την καθημερινότητα στα νησιά, αλλά αφορούν και την καθημερινότητα των αιρετών.


Πριν από δύο ημέρες που είχαμε το Συνέδριο της Τοπικής Ένωσης Δήμων και Κοινοτήτων στη Ρόδο, της Δωδεκανήσου, το Δημοτικό Συμβούλιο της Πάτμου παραπονέθηκε ότι, ενώ έχει όλες τις δυνατότητες τηλεϊατρικής το Κέντρο Υγείας της Πάτμου και ενώ ο Δήμος καλύπτει οικονομικά, χωρίς να οφείλει να το κάνει, τη λειτουργία της τηλεϊατρικής, το Ελεγκτικό Συνέδριο απαγορεύει την πληρωμή των ενταλμάτων και βέβαια τον Τάσο τον Αλειφέρη στην Τήλο, που το εφαρμόζει εδώ και χρόνια, του τα έχουν ήδη βεβαιώσει στην προσωπική του μερίδα στη Δ.Ο.Υ.


Να ζητήσω από τον κύριο Κυριάκο Βιρβιδάκη, πριν προχωρήσουμε στον κύριο Γιάννη Δεκαβάλλα, να πει δυο λόγια ως Αντιπρόεδρος.

Κ. ΒΙΡΒΙΔΑΚΗΣ: Εγώ βασικά θέλω να ζητήσω συγγνώμη που δεν ήμουν στην ώρα μου, που δεν μπορώ ούτε να παραμείνω, διότι δυστυχώς, σήμερα το πρωί 50 ροπαλοφόροι με καδρόνια και ρόπαλα διέρρηξαν το Δημαρχείο Χανίων, το οποίο και κατέλαβαν. Αντιλαμβάνεστε ότι έχω κάποια θέματα που πρέπει να λύσω. Πάντα ήμουν συνεπής στα θέματα, που αφορούν την νησιωτική πολιτική και στις μεταβάσεις στο εξωτερικό, όπου μπορούσα πήγαινα. Πιστεύω ότι θα μπορέσω να παρακολουθήσω την πορεία, τα θέματα, αφού ενημερωθώ βεβαίως το τι θα γίνει. Όμως αντιλαμβάνεστε ότι σε μία στιγμή, που τέσσερις από τους πέντε Αντιδημάρχους λείπουν, λόγω των συνεδρίων και κάποιων άλλων θεμάτων, όταν έχει καταληφθεί το Δημαρχείο, η κατάσταση είναι τέτοια που ο Δήμαρχος επιβάλλεται να δει τι θα κάνει. Βεβαίως, δεν είναι το μόνο κτίριο, το οποίο τελεί υπό κατάληψη. Χθες καταλήφθηκαν τα γραφεία της Περιφέρειας στα Χανιά. Σήμερα καταλήφθηκε το Δημαρχείο και ήδη βρίσκονται άλλα δύο κτίρια παλαιότερα υπό κατάληψη και πάει λέγοντας.


Εν πάση περιπτώσει, αυτή είναι η κατάσταση και λυπάμαι πάρα πολύ, αλλά ως εκ της θέσεώς μου πρέπει να δω τι πρέπει να κάνω. Η υπόθεση για τις δύο τελευταίες καταλήψεις ξεκίνησε σε σχέση με την απεργία πείνας που κάνουν κάποιοι αλλοδαποί, που δεν έχουν τη δυνατότητα να παραμείνουν στην Ελλάδα. Είναι ένα θέμα, που έχει εισηγητή τον κύριο Μίχο στην απογευματινή συνεδρίαση της Επιτροπής Κοινωνικής Πολιτικής, στον οποίο έχει διαβιβάσει και όλα τα έγγραφα. Το θέμα το ξέρει ο κύριος Μίχος και που θα το εισηγηθεί στην απογευματινή συνεδρίαση. Σε σχέση με τον Δήμο κατέλαβαν τα γραφεία της Περιφέρειας χθες, σήμερα κατέλαβαν τον Δήμο.

ΣΥΝΕΔΡΟΣ: (εκτός μικροφώνου)

Κ. ΒΙΡΒΙΔΑΚΗΣ: Είναι ένα θέμα, το οποίο μπαίνει στα πλαίσια της Ευρωπαϊκής Ένωσης, διότι αφορά ευρύτερα την Ευρωπαϊκή Ένωση στο θέμα της μετανάστευσης. Δεν είναι ένα θέμα, το οποίο αφορά ούτε την Τοπική Αυτοδιοίκηση στενά, θα έλεγα καθόλου. Η Νομαρχιακή Αυτοδιοίκηση έχει την ευθύνη της αντιμετώπισης αυτών που έρχονται. Αυτοί ζητούν να τροποποιηθεί η νομοθεσία, έτσι ώστε να καλύψει και τις περιπτώσεις εκείνες, που δεν καλύπτονται για να μείνουν μόνιμα στην Ελλάδα, δεν τους καλύπτει η ισχύουσα νομοθεσία.


Εν πάση περιπτώσει, είναι ένα θέμα που θα το κουβεντιάσουμε με την κοινωνική πολιτική. Εδώ έχουμε την Νησιωτική Πολιτική. Οφείλω να ζητήσω συγγνώμη. Πιστεύω ότι θα μπορέσω να είμαι συνεπής στις επόμενες φορές. Να είστε καλά.

ΠΡΟΕΔΡΕΙΟ: Τελικά φαίνεται ότι τα Δημαρχεία αποτελούν σύμβολα και αποτελούν σύμβολα για όλους τους λαούς.


Καλή επιτυχία κύριε Βιρβιδάκη. Να προχωρήσουμε στον κύριο Γιάννη Δεκαβάλλα.

Ι. ΔΕΚΑΒΑΛΛΑΣ: Να ευχηθούμε στον κύριο Βιρβιδάκη να επανακτήσει το Δημαρχείο του.


Αγαπητοί συνάδελφοι, ως Πρόεδρος του Διοικητικού Συμβουλίου της Τοπικής Ένωσης Δήμων και Κοινοτήτων του Νομού Κυκλάδων, αλλά και ως νησιώτης βιώνω καθημερινά το συγκοινωνιακό πρόβλημα, που αντιμετωπίζει η συντριπτική πλειοψηφία των νησιών μας. 


Για αυτό χαιρετίζω με ιδιαίτερη ικανοποίηση την απόφαση του Διοικητικού Συμβουλίου της ΚΕΔΚΕ να συμπεριλάβει στο Ετήσιο Τακτικό της Συνέδριο ιδιαίτερη θεματική ενότητα, με αντικείμενο τα κύρια προβλήματα που αντιμετωπίζουν τα νησιά μας.


Την τελευταία ιδιαίτερα 15ετία οι νησιώτες συνεργάστηκαν και πετύχαμε την ικανοποίηση σημαντικών αιτημάτων μας, όπως είναι θεσμοθέτηση των Δημοτικών Λιμενικών Ταμείων, η αναγνώριση από το Σύνταγμά μας της Νησιωτικότητας, στην αρχή με ερμηνευτική δήλωση και στη συνέχεια με την ενσωμάτωση σε κύριο άρθρο του Συντάγματος, ενώ παράλληλα συστήσαμε τον Σύνδεσμο Νησιωτικών Δήμων και Κοινοτήτων Ελλάδας, με σκοπό την αποδοτικότερη συνεργασία μας.


Συμπαραστάτη της προσπάθειάς μας έχουμε την ΚΕΔΚΕ, την Επιτροπή Νησιωτικότητάς της και το Ινστιτούτο Τοπικής Αυτοδιοίκησης, το οποίο στηρίζει επιστημονικά και τη σημερινή θεματική ενότητα. Κύριο μέλημα όλων μας είναι η άρση της απομόνωσης των νησιών μας. Για να το πετύχουμε αυτό καταβάλουμε συνεχείς προσπάθειες μέσα από την κατασκευή έργων υποδομής, τη δημιουργία και βελτίωση των κοινωνικών μας δομών, ενώ συμβάλουμε στην οικονομική τους ανάπτυξη με δράσεις που στηρίζουν την τοπική κοινωνία.

Αξιοποιούμε τις σύγχρονες τεχνολογίες στον τομέα της πληροφορικής και των επικοινωνιών, ενώ δημιουργούμε και λειτουργούμε υπηρεσίες για την καλύτερη εξυπηρέτηση των δημοτών μας, όπως είναι τα Κέντρα Εξυπηρέτησης Πολιτών, οι προνοιακές δομές, το «Βοήθεια στο Σπίτι», τα ΚΗΦΗ, τα ΚΔΑΠ, τα ΚΔΑΠ-ΜΕΑ και λοιπά.

Η Τοπική Αυτοδιοίκηση είναι ο βασικός παραγωγός πολιτιστικών εκδηλώσεων και δραστηριοτήτων, ενώ στηρίζει τους τομείς της εκπαίδευσης, της υγείας, της πρόνοιας και λοιπά. Όμως όσες προσπάθειες και να καταβάλουμε ως Τοπική Αυτοδιοίκηση, ως κοινωνικοί και οικονομικοί φορείς, ο βασικός παράγοντας, όχι μόνο για την ελκυστικότητα, αλλά και για την επιβίωση των νησιών, το οξυγόνο τους, δηλαδή, είναι η θαλάσσια και η αεροπορική σύνδεσή τους τόσο με τα γειτονικά νησιά και τα νησιά διοικητικά κέντρα, όσο και με την ηπειρωτική χώρα.

Οι μεταφορές αποτελούν για τα νησιά επιταχυντή οικονομικής ανάπτυξης με κρίσιμες συνέπειες για την απασχόληση και την άρση του αποκλεισμού, καθώς η εξασφάλιση επαρκών και ποιοτικών μεταφορικών υπηρεσιών στα νησιά, είναι ζωτικής σημασίας για την οικονομική και κοινωνική ανάπτυξή τους.

Με την απελευθέρωση των ακτοπλοϊκών μεταφορών όλοι αναμέναμε τη βελτίωση των συγκοινωνιών. Είναι γεγονός ότι ορισμένες εταιρείες επένδυσαν σημαντικά ποσά, ανανεώνοντας και εκσυγχρονίζοντας τον στόλο τους, προσφέροντας πολύ καλές υπηρεσίες στους επιβάτες τους. Όμως το εμπορικό ενδιαφέρον των εταιρειών στράφηκε σε λίγα νησιά, είτε με μεγάλο πληθυσμιακό μέγεθος, είτε με σημαντική τουριστική ανάπτυξη. Η μεγάλη πλειοψηφία των νησιών μας, ιδιαίτερα τους χειμερινούς μήνες παραμένουν ουσιαστικά απομονωμένα ακόμα και μεταξύ τους.

Η Πολιτεία έχοντας την υποχρέωση να επιλύσει το πρόβλημα των μεταφορών στα νησιά έχει οδηγηθεί στην επιδότηση των λεγόμενων γραμμών δημοσίου συμφέροντος, δηλαδή, των άγονων γραμμών, διαθέτοντας κάθε χρόνο ολοένα και περισσότερα χρηματικά ποσά, τα οποία καταβάλλουν σε μεγάλο βαθμό οι επιβάτες των πλοίων, μέσω του επίναυλο που έχει επιβληθεί. Δηλαδή, στην ουσία ο ίδιος ο επιβάτης, ο νησιώτης, είναι εκείνος που επιδοτεί τις ακτοπλοϊκές εταιρείες, έτσι ώστε να υπάρχει η δυνατότητα μιας στοιχειώδους σύνδεσης των νησιών μας.

Ως Τοπική Αυτοδιοίκηση δεν μείναμε αδρανείς. Αντίθετα, όπως γνωρίζετε πολύ καλά, το Ινστιτούτο Τοπικής Αυτοδιοίκησης εκπόνησε μια πολύ σημαντική μελέτη για τις μεταφορές στα νησιά. Στην εργασία αυτή είχα την τύχη να συμμετέχω και εγώ. Η μελέτη αυτή παρουσιάστηκε στο θεματικό συνέδριο που διοργάνωσε η ΚΕΔΚΕ με τη συνεργασία της ΤΕΔΚ Κυκλάδων και του Δήμου της Ερμούπολης στη Σύρο. Στη μελέτη αυτή για πρώτη φορά προτείναμε την εφαρμογή του μεταφορικού ισοδύναμου, το οποίο με ιδιαίτερη ικανοποίηση πληροφορούμαστε ώστε θα θεσμοθετηθεί πολύ γρήγορα.

Για το σημαντικό αυτό ζήτημα θα σας μιλήσει αργότερα ο Πρόεδρος του Διοικητικού Συμβουλίου του Συμβουλίου Νησιωτικών Δήμων και Κοινοτήτων Ελλάδας, ο Δήμαρχος Τήλου, ο κύριος Τάσος Αλειφέρης.

Όμως θα ήθελα να τονίσω τα κύρια σημεία της εργασίας αυτής, που αποτελούν και τα βασικά μας αιτήματα. Πρώτον, οι μεταφορές στον νησιωτικό χώρο αφορούν όλα τα μέσα μεταφοράς και επομένως πρέπει να ληφθούν μέτρα για την ανάπτυξη ενός ολοκληρωμένου συστήματος μεταφορών, με τον συντονισμό διαφορετικών μέσων, πλοίων, αεροπλάνων, υδροπλάνων, ελικοπτέρων. Οι προσπάθειές μας δεν κατευθύνονται μόνο στην επίλυση του προβλήματος των ακτοπλοϊκών μεταφορών, που βεβαίως αποτελούν τον βασικό τους κορμό. 


Με ιδιαίτερο ενδιαφέρον παρακολουθούμε τις εξελίξεις και στην Ολυμπιακή. Έχουμε ζητήσει και απαιτήσει να συνεχιστεί το μεταφορικό έργο, που προσφέρει η Ολυμπιακή στα νησιά, με τη συνέχιση της λειτουργίας της ως εθνικού αερομεταφορέα.


Παράλληλα, θα πρέπει να επιδοτηθούν όλες οι αεροπορικές συνδέσεις προς τα νησιά μας και να υπάρξει μείωση των πολύ υψηλών αεροπορικών ναύλων.


Ενδεικτικά σας αναφέρω ότι σήμερα η Σύρος, Διοικητικό Κέντρο της Περιφέρειας Νοτίου Αιγαίου και του Νομού Κυκλάδων εξυπηρετείται με δύο μόνο αεροπορικά δρομολόγια την εβδομάδα και με ένα πολύ υψηλό εισιτήριο, απαγορευτικό στην ουσία, για τη συντριπτική πλειοψηφία των κατοίκων της.


Ως Τοπική Αυτοδιοίκηση η Τοπική Αυτοδιοίκηση στηρίζει τη δρομολόγηση υδροπλάνων στα νησιά μας, θεωρώντας ότι θα λύσει σε σημαντικό βαθμό την αεροπορική σύνδεση των νησιών εκείνων που δεν διαθέτουν αεροδρόμιο με τα Διοικητικά Κέντρα, τόσο της Περιφέρειάς μας, όσο και με την πρωτεύουσα της χώρας μας.


Δεύτερον, οι μεταφορές στον νησιωτικό χώρο πρέπει να διασφαλίζουν την απευθείας σύνδεση των νησιών, τόσο με τα μεγάλα αστικά κέντρα, Πειραιά, Θεσσαλονίκη, Πάτρα, Βόλο, Κρήτη, όσο και μεταξύ τους. Η σύνδεση αυτή δεν πρέπει να εγκλωβιστεί στη λογική της διάκρισης των νησιών σε κομβικά και μη.


Τρίτον, η Πολιτεία έχει την υποχρέωση να διασφαλίζει συνδέσεις με επαρκή συχνότητα, ασφάλεια, αξιοπιστία και ανεκτό οικονομικό αντίτιμο σε όλους τους πολίτες της χώρας, επομένως και στους κατοίκους των νησιών.


Η πρόσβαση των πολιτών στις υπηρεσίες μεταφορών αποτελεί δημόσιο αγαθό και δικαίωμα, που δεν μπορεί να υπακούει αποκλειστικά στη λογική ανάλυση κόστους ωφέλειας. Η Πολιτεία πρέπει να επιδοτεί το παρεχόμενο έργο και τις παρεχόμενες υπηρεσίες μεταφοράς και όχι τη συγκοινωνιακή γραμμή.


Τέταρτον, οι μεταφορές στα νησιά αποτελούν υπηρεσία γενικού οικονομικού ενδιαφέροντος, δεδομένου ότι διασφαλίζουν την κοινωνική, οικονομική, πολιτιστική, αλλά και γεωγραφική συνοχή του εθνικού χώρου. Σε αυτή τη βάση πρέπει να δομηθεί η σχέση με την Πολιτεία, αλλά και με την Ευρωπαϊκή Ένωση με την εξασφάλιση καθολικής υπηρεσίες, δηλαδή, μιας ελάχιστης εγγυημένης υπηρεσίας δημοσίου συμφέροντος, που θα παρέχεται σε κάθε χρήστη, ανεξάρτητα από την γεωγραφική του θέση και σε τιμή προσιτή. 


Όλοι γνωρίζουμε σήμερα ότι, παρά την πτώση των τιμών του πετρελαίου, οι τιμές των εισιτηρίων, παραμένουν ιδιαίτερα υψηλές, με αποτέλεσμα τη μεγάλη οικονομική επιβάρυνση των νησιωτών, αλλά και των επισκεπτών των νησιών μας. Τα αποτελέσματα του υψηλού κόστους μετακίνησης τα ζήσαμε την τουριστική περίοδο με τη μείωση των επισκεπτών μας στα περισσότερα από τα νησιά μας. Το κύριο επιχείρημα που προβάλλεται είναι οι υψηλές τιμές των εισιτηρίων. 


Πέμπτον, η έννοια του δημόσιου αγαθού περιλαμβάνει την αρχή της οικονομικά προσιτής μεταφορικής υπηρεσίες για το σύνολο του συνολικού πληθυσμού. Όμως αυτή σήμερα δεν διασφαλίζεται ούτε στις βιώσιμες, ούτε στις επιδοτούμενες γραμμές. Απαιτείται συνεπώς να προσδιοριστεί, να παρακολουθείται και να ελέγχεται συστηματικά.


Έκτον, για λόγους ισότητας των πολιτών, για την κάλυψη αντίστοιχης απόστασης από το κέντρο, οι προσφερόμενες υπηρεσίες θαλάσσιων μεταφορών πρέπει να συγκλίνουν με τις υπηρεσίες των χερσαίων μεταφορών όσον αφορά στην οικονομική επιβάρυνση του χρήστη, τη χρονική διάρκεια του ταξιδιού και την προσφερόμενη ποιότητα σε ένα πλαίσιο θεώρησης, όπου ο νησιώτικος χώρος αποτελεί προέκταση του χερσαίου χώρου και όπου η χρέωση για τη μεταφορά ανάμεσα σε ίσες αποστάσεις πρέπει να είναι δίκαιη. Δηλαδή, να λειτουργήσει το μεταφορικό ισοδύναμο, έτσι ώστε ο νησιώτης να επιβαρύνεται το ίδιο ποσό για τη μεταφορά του ή ανάλογο, όπως επιβαρύνεται ο κάτοικος της χερσαίας χώρας και το επιπλέον κόστος να καλύπτεται από την Πολιτεία.


Επαναφέρουμε τα αιτήματα του Συνεδρίου μας, τα οποία δυστυχώς μέχρι σήμερα δεν έχουν ικανοποιηθεί σε μεγάλο βαθμό. Ο στόχος τους είναι η ενίσχυση της ενδοπεριφερειακής συνοχής.

Για την ανάπτυξη ενός ολοκληρωμένου συστήματος νησιωτικών μεταφορών απαιτείται η επαναλειτουργία της Ρυθμιστικής Αρχής για τις θαλάσσιες μεταφορές, η οποία δυστυχώς καταργήθηκε από την παρούσα κυβέρνησε. Οργάνωση ενός ενιαίου κέντρου λήψης αποφάσεων με ισχυρή συμμετοχή της Τοπικής Αυτοδιοίκησης, με αποκλειστική αρμοδιότητα να οργανώνει, να σχεδιάζει, να προγραμματίζει, να συντονίζει, να εποπτεύει και να ελέγχει τη διεξαγωγή του συγκοινωνιακού έργου όλων των Μέσων Μαζικής Μεταφοράς, θαλάσσιων και αεροπορικών στον νησιωτικό χώρο.

Σύσταση με πρωτοβουλία του Δημοσίου, ενός εξειδικευμένου Οργανισμού παροχής ακτοπλοϊκών υπηρεσιών στις άγονες γραμμές, που θα χειρίζεται δημόσιους πόρους και μέσα, με στόχο την υλοποίηση του σχεδιασμού του κεντρικού φορέα. 

Δημιουργία ενός παρατηρητηρίου, που θα καταγράφει συστηματικά τα δεδομένα, που θα σχετίζονται με το σύστημα μεταφορών, τις προσφερόμενες υπηρεσίες, τις ελλείψεις που παρατηρούνται και που θα έχει γενικά την ευθύνη παρακολούθησης και αξιολόγησης των συνθηκών που επικρατούν στην αγορά των νησιωτικών μεταφορών και την προώθηση διορθωτικών δράσεων.

Διεκδίκηση από την Ευρωπαϊκή Ένωση της κάλυψης ενός μέρους του κόστους της επιδότησης των άγονων γραμμών, αλλά και της κατασκευής κτισίματος πλοίων με προτεραιότητα στα Ελληνικά Ναυπηγεία, καθώς η χώρα μας είναι η μοναδική στην Ευρώπη με τόσα πολλά νησιά, που πρέπει να εξυπηρετηθούν με καθεστώς δημόσιας υπηρεσίας.

Να προβλεφθούν ειδικά προγράμματα για νησιωτικές περιοχές στα πλαίσια της επικείμενης αναθεώρησης των κανονισμών των Διαρθρωτικών Ταμείων, για την περίοδο 2007-2013 και να αξιοποιηθούν υπερεθνικοί μηχανισμοί χρηματοδότησης και εγγυοδοσίας, όπως το Ταμείο Συνοχής και η Ευρωπαϊκή Τράπεζα.

Ιδιαίτερη βαρύτητα θα πρέπει να δοθεί στην ασφάλεια της ναυσιπλοΐας, στην παροχή ποιοτικών υπηρεσιών από τα μεταφορικά μέσα. Στο πλαίσιο αυτό θα πρέπει να διατηρηθεί το χρονικό όριο λειτουργίας των μεταφορικών μέσων, που προβλέπονται σήμερα μέσα από την κείμενη εθνική και κοινοτική νομοθεσία.

Δυστυχώς, οι προτάσεις αυτές δεν έχουν εισακουστεί από την Πολιτεία μέχρι σήμερα, με αποτέλεσμα τη λειτουργία ατελούς ανταγωνισμού μεταξύ των ακτοπλοϊκών εταιρειών, που έχει οδηγήσει, όπως ήδη έχει αναφέρει, το κόστος μετακίνησης των νησιωτών σε πολύ υψηλά επίπεδα.

Όμως θεωρώ ότι, πέραν από τις δίκαιες διεκδικήσεις μας από την Πολιτεία, θα πρέπει και η Τοπική Αυτοδιοίκηση των νησιών σε συνεργασία με τους τοπικούς παραγωγικούς φορείς να αναλάβει την πρωτοβουλία για την απόκτηση και δρομολόγηση πλοίων που θα συνδέουν με επάρκεια τα νησιά μεταξύ τους.

Η διαχείριση των πλοίων αυτών θα γίνεται με σύγχρονες διαχειριστικές μεθόδους, προκειμένου να αποφευχθούν τα λάθη του παρελθόντος. Παράλληλα, συνεχίζουμε να στηρίζουμε και να επαναφέρουμε την πρόταση-μελέτη του πρώην Υπουργού Αιγαίου κυρίου Σιφουνάκη για την κατασκευή σύγχρονων και ασφαλών πλοίων που θα καλύψουν τις ελλείψεις των ακτοπλοϊκών μας συνδέσεων με χρηματοδοτήσεις, που θα προέλθουν και από την Ευρωπαϊκή Ένωση.

Σημαντικό επίσης είναι το αίτημα που καταγράφεται στη διακήρυξη του Αιγαίου, που έγινε στην Κω στις 28 Ιουνίου του 2008 και αναφέρει: «Σύνδεση των νησιών με τα διευρωπαϊκά δίκτυα με στόχο τη βελτίωση της προσβασιμότητας, λαμβάνοντας όμως υπόψη την ευαισθησία του οικοσυστήματος κάθε νησιού.

Οι αεροπορικές και θαλάσσιες θα πρέπει να χρηματοδοτούνται, ώστε να επιτευχθούν ισότητα μεταχείρισης και συνθήκες ανταγωνισμού.

Η Τοπική Αυτοδιοίκηση συνεχίζει τις παρεμβάσεις και τις προτάσεις της για την αντιμετώπιση του προβλήματος που μας απασχολεί. Από το Ινστιτούτο Τοπικής Αυτοδιοίκησης καταβάλλεται σήμερα προσπάθεια εντοπισμού προσωπικών δεικτών, που θα καθορίσουν το επίπεδο, την ποσότητα χρηματοδότησης για τις μεταφορές και το ελάχιστο εγγυημένο δίκτυο, που θα εξυπηρετεί το σύνολο των νησιών.

Στηρίζουμε τις προσπάθειες των επιστημόνων του Ινστιτούτου Τοπικής Αυτοδιοίκησης, που θεωρούμε ότι θα μας δώσουν ακόμη περισσότερες επιστημονικά τεκμηριωμένες θέσεις, έτσι ώστε να διεκδικήσουμε και να απαιτήσουμε την ικανοποίηση των αιτημάτων μας.

Τέλος, θα πρέπει να τονίσουμε για μια ακόμη φορά ότι θα πρέπει να ληφθεί υπόψη από όλους τους πολιτειακούς παράγοντες και φορείς η ιδιαιτερότητα του νησιωτικού μας χώρου, όπως άλλωστε προβλέπει και το Σύνταγμά μας.

Η συγκοινωνιακή σύνδεση των νησιών μας αποτελεί σήμερα την αναγκαία και ικανή προϋπόθεση για την παραμονή των νησιωτών μας σε αυτά, παρά τις υφιστάμενες δυσκολίες, ενώ παράλληλα ωφελείται τα μέγιστα η εθνική μας οικονομία από την τουριστική βιομηχανία των νησιών μας.

Αγαπητοί συνάδελφοι, τα Δημοτικά Λιμενικά Ταμεία δημιουργήθηκαν μετά από αγώνα της Τοπικής Αυτοδιοίκησης και σε καμία περίπτωση δεν είμαστε διατεθειμένοι να δεχτούμε οποιοδήποτε πισωγύρισμα. Παρά τα όποια προβλήματα, που συνεχίζουν να αντιμετωπίζουν και παρά αυτό που μου επισήμανε φίλος καθηγητής και συνεργάτης στην Επιτροπή της πρώτης μελέτης του ΙΤΑ, στην οποία αναφέρθηκα προηγουμένως, ότι πολλοί από εμάς παίρνουν έσοδα από τα λιμάνια και τα χρησιμοποιούν για τους Δήμους τους, παρά αυτά τα κακά φαινόμενα που έχουν παρατηρηθεί, η σημερινή κατάσταση είναι καλύτερη από την προηγούμενη και πιστεύουμε ότι υπάρχουν πολλά περιθώρια βελτίωσης για την ανάπτυξη των Δημοτικών Λιμενικών Ταμείων προς όφελος των νησιών.

Επιδιώκουμε τη συμπλήρωση όμως του νομικού πλαισίου, όπου αυτό έχει κενά και ασάφειες, καθώς και την έκδοση των Προεδρικών Διαταγμάτων διάλυσης των παλιών Λιμενικών Ταμείων, όπου αυτά υφίστανται ακόμη.

Είναι απαράδεκτο σήμερα να μην εκτελείται ο σχετικός νόμος, κυρίως λόγω της άρνησης και της εμμονής του Υπουργείου Εμπορικής Ναυτιλίας και παρότι το Υπουργείο Εσωτερικών, όπως είναι γνωστό, διαφωνεί και δημόσια έχει διαφωνήσει με το Υπουργείο Εμπορικής Ναυτιλίας.

Για την καλύτερη λειτουργία του θεσμού και την αντιμετώπιση των προβλημάτων που έχουν προκύψει από τη λειτουργία των Λιμενικών Ταμείων προτείνουμε: πρώτον, η διάταξη που αφορά στη δυνατότητα μετατροπής των Δημοτικών Λιμενικών Ταμείων σε ανώνυμες εταιρείες να συμπληρωθεί, με τη δυνατότητα να λειτουργούν, βάσει των κανόνων που διέπουν τις Ανώνυμες Δημοτικές Επιχειρήσεις, έτσι ώστε να επιτύχουμε πιο ευέλικτη και αποδοτική λειτουργία.

Δεύτερον, τροποποίηση της υφιστάμενης νομοθεσίας, που προβλέπει ασφυκτικό έλεγχο από το Υπουργείο Εμπορικής Ναυτιλίας και Νησιωτικής Πολιτικής και τη Γενική Γραμματεία Λιμένων του, ειδικότερα θα πρέπει για μικρά έργα, τα οποία απαιτούνται για τη βελτίωση και συντήρηση των υπαρχουσών δομών και καταστάσεων ή για την αποκατάσταση προκληθεισών ζημιών ή για την πληρέστερη εξυπηρέτηση της εμπορικής, επιβατικής, ναυτιλιακής τουριστικής κίνησης και γενικότερα της εύρυθμης λειτουργίας του λιμανιού, τα οποία εκτελούνται επί του καταστρώματος χερσαίας ζώνης και ο προϋπολογισμός τους δεν υπερβαίνει τα 30.000 € να εκτελούνται με απόφαση του Διοικητικού Συμβουλίου του φορέα λειτουργίας και έγκριση μόνο από τον Γενικό Γραμματέα της οικείας Περιφέρειας.

Πριν από 15 ημέρες αντιμετωπίσαμε ένα πρόβλημα στη Σύρο. Πέντε-δέκα τετραγωνικά μέτρα κάλυψε άσφαλτος για να φράξει λακκούβες στο λιμάνι και τελικά χρειάστηκαν δεν ξέρω πόσες παρεμβάσεις, για να μην οδηγηθεί στον εισαγγελέα και στο αυτόφωρο ο αρμόδιος Πρόεδρος και ο εργολάβος που έκανε τη σχετική δουλειά. 

Είναι να γελάμε με αυτά τα πράγματα, όταν τα έχουμε επισημάνει στην Ομάδα Διοίκησης Έργου, στην οποία μετείχα και εγώ πριν από 4-5 χρόνια, για τα Δημοτικά Λιμενικά Ταμεία και σε συνεργασία με το Υπουργείο Εσωτερικών και το Υπουργείο Εμπορικής Ναυτιλίας, τα είχαμε επισημάνει, τα είχε υιοθετήσει αρχικά το Υπουργείο Εσωτερικών και στη συνέχεια το Υπουργείο Εμπορικής Ναυτιλίας και βρισκόμαστε σήμερα ακόμη στην ίδια κατάσταση, να απειλούμαστε με εισαγγελέα για να κάνουμε το αυτονόητο που πρέπει να κάνουμε με τη στοιχειώδη υποχρέωση που έχουμε απέναντι στους πολίτες.

Επίσης, για να γίνονται παραχωρήσεις απλής χρήσης χώρων της χερσαίας και θαλάσσιας ζώνης των λιμένων για πολιτιστικές εκδηλώσεις, οι αποφάσεις να λαμβάνονται από τον Πρόεδρο του φορέα διοίκησης και εκμετάλλευσης του λιμένα, μετά από σύμφωνη γνώμη του Λιμεναρχείου. Σε περίπτωση διαφωνίας η απόφαση να λαμβάνεται από το Διοικητικό Συμβούλιο του φορέα και να εγκρίνεται από τον Γενικό Γραμματέα της Περιφέρειας. Παραχωρήσεις χώρων διάρκειας μικρότερους του εξαμήνου για πολιτιστικό ή πληροφοριακό και όχι συντεχνιακό σκοπό, να διενεργούνται με ή άνευ ανταλλάγματος απευθείας, χωρίς δημοπρασία, με απόφαση του Διοικητικού Συμβουλίου.

Να τροποποιηθεί η σχετική διάταξη που αφορά στη σύναψη των προγραμματικών συμβάσεων με τους ΟΤΑ, έτσι ώστε να μην υπάρχει ανάγκη έγκρισής τους από το Υπουργείο Εμπορικής Ναυτιλίας κάθε χρόνο, αλλά το σχέδιο της προγραμματικής σύμβασης να συμφωνείτε άπαξ. Δεν είναι δυνατόν να περιμένουμε τουλάχιστον ένα τετράμηνο να παίρνουμε έγκριση από το Υπουργείο Εμπορικής Ναυτιλίας και από το Γενικό Επιτελείο Ναυτικού απλούστατα πράγματα. Για στοιχειώδη πράγματα να υπάρχει όλη αυτή η ανελέητη γραφειοκρατία και η ταλαιπωρία όλων μας.

Για τη βελτίωση, διαχείριση και εκμετάλλευση των κρηπιδωμάτων και των προβλητών των λιμανιών η τελική απόφαση να λαμβάνεται από το Διοικητικό Συμβούλιο των Λιμενικών Ταμείων, μετά από την εισήγηση του αρμόδιου Λιμενάρχη.

Τα θέματα ασφάλειας των λιμένων να εξακολουθούν να παραμένουν στην αποκλειστική αρμοδιότητα των Λιμενικών Αρχών. Με δηλωμένη την πρόθεσή μας να βοηθήσουμε τη λειτουργία νέων μεταφορικών μέσων, διαπιστώνουμε την ανάγκη προσαρμογής των υποδομών των λιμένων, προκειμένου να εξυπηρετηθούν τα μέσα αυτά, όπως λόγω χάρη τα υδροπλάνα. Να απλοποιηθούν οι διαδικασίες για την τοποθέτηση πλωτών προβλητών, έτσι ώστε να μην δημιουργηθεί πρόβλημα στην έναρξη λειτουργίας των παραπάνω μέσων.

Με τη μέχρι σήμερα λειτουργία διαπιστώνουμε τη διαρροή εσόδων που αφορούν τα τέλη επί των εισιτηρίων επιβατών και των τροχοφόρων. Για αυτό ζητούμε την πρόσβαση για την άντληση στοιχείων από το εθνικό ηλεκτρονικό σύστημα κράτησης και έκδοσης εισιτηρίων. Τα τέλη πρύμνισης, προσόρμησης και παραβολής των πλοίων, τα οποία προσδιορίζονται με Κοινή Υπουργική Απόφαση των Υπουργείων Οικονομικών και Εμπορικής Ναυτιλίας,  να καθορίζονται από Επιτροπή, στην οποία να συμμετέχει εκπρόσωπος της ΚΕΔΚΕ. 

Ενόψει της αναθεώρησης του Εθνικού Συστήματος Λιμένων Αναψυχής, να υπάρχει εκπροσώπηση της Αυτοδιοίκησης στον καθορισμό και τη λήψη αποφάσεων. 

Εκτιμούμε και υποστηρίζουμε την ίδρυση σε Νομαρχιακό και εθνικό επίπεδο, ενός συλλογικού Οργάνου, το οποίο θα εκφράζει τα συμφέροντα των Δημοτικών Λιμενικών Ταμείων.

Αγαπητοί συνάδελφοι, παρά τις δυσκολίες που αντιμετωπίζουμε, έχουμε πετύχει μέχρι σήμερα αρκετούς και σημαντικούς από τους στόχους που έχουμε θέσει.

Θέλησή μας είναι να συνεχίσουμε όλοι μαζί τις προσπάθειές μας για την επίλυση του συγκοινωνιακού προβλήματος, καθώς για τη συνέχιση και ενδυνάμωση του θεσμού των Δημοτικών Λιμενικών Ταμείων μακριά από τον ασφυκτικό εναγκαλισμό της κεντρικής διοίκησης.

Η Νησιωτική Τοπική Αυτοδιοίκηση έχει αποδείξει ότι, παρά τις αντικειμενικές δυσκολίες και την ιδιαιτερότητα του γεωφυσικού της χώρου, αντιμετωπίζει καθημερινά με επιτυχία τις σημερινές προκλήσεις.

Προϋπόθεση για τη συνέχιση των προσπαθειών μας αποτελεί η ακόμη πιο στενή συνεργασία μας, ενδυναμώνοντας με τη συμμετοχή μας την Επιτροπή Νησιωτικότητας της ΚΕΔΚΕ και το Συμβούλιο Νησιωτικών Δήμων και Κοινοτήτων.

Όλοι μαζί θα συνεχίσουμε να εργαζόμαστε για την κοινωνική και οικονομική ανάπτυξη των νησιών μας.

Σας ευχαριστώ.

ΠΡΟΕΔΡΕΙΟ: Ευχαριστώ τον συνάδελφο τον κύριο Δεκαβάλλα.


Να καλωσορίσω τον Πρόεδρό μας, τον κύριο Κακλαμάνη στην αίθουσα, ο οποίος ως νησιώτης δεν μπορούσε να απέχει από τις εργασίες της Επιτροπής μας.


Προχωρούμε στην επόμενη εισήγηση. Εφόσον είπε τα πρακτικά θέματα και τα δια ταύτα, για πολύ συγκεκριμένα θέματα των μεταφορών και των Λιμενικών Ταμείων από την μέχρι τώρα λειτουργία τους ο κύριος Γιάννης Δεκαβάλλας, να προχωρήσουμε σε μια εισήγηση, που προσπαθεί να διερευνήσει …

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Σαφώς και για αυτό εισήγηση είναι, δεν είναι απόφαση. Η απόφαση θα βγει μετά από συζήτηση.


Να προχωρήσουμε σε μια εισήγηση που προσπαθεί να διαχειριστεί το θέμα του  καθορισμού των κριτηρίων δεικτών απόδοσης του συστήματος ακτοπλοϊκών μεταφορών. Για αυτό με την πλήρη επιστημονική της επάρκεια θα μας βοηθήσει να κατανοήσουμε το θέμα η Καθηγήτρια του Πανεπιστημίου Αιγαίου κυρία Μαρία Λεκάκου του Τμήματος Ναυτιλίας και Επιχειρηματικών Υπηρεσιών Πανεπιστημίου Αιγαίου.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Υπάρχει πλήρης πρόβλεψη για αυτό.

Μ. ΛΕΚΑΚΟΥ: Ευχαριστώ τον Πρόεδρο για τον λόγο. Θα ήθελα να μου επιτρέψετε λίγο, για να ελαφρύνω και το κλίμα, να πω ότι, αν μου επιτρέπετε κιόλας, ως Πανεπιστήμιο Αιγαίου, να χαιρετίσουμε αυτή καθαυτή την απόφαση για ξεχωριστή συνεδρία για την νησιωτική πολιτική. Όλα αυτά που είπε ο συνάδελφος κύριος Γιάννης για την νησιωτικότητα, την ελκυστικότητα και τη στήριξη των νησιών, αποτελούν και τον στόχο και τον λόγο ύπαρξης του Πανεπιστημίου μας και όπως λέει και ο Πρύτανης, το Αιγαίο ως Πανεπιστήμιο.


Είχε την καλοσύνη ο Πρόεδρος της συνεδρίασης να πει πριν για την επιστημονική επάρκεια της εισήγησής μας. Θα ήθελα να πω ότι αυτό που δίνει τη μεγαλύτερη δύναμη στη δουλειά που κάνουμε είναι ότι εμείς πρώτα ζούμε και μετά γράφουμε. Είμαστε νησιώτες, χρησιμοποιούμε κάθε ημέρα τα μέσα και οι εμπειρίες που μας έδωσε η πρώτη φάση της συγκεκριμένης δουλειάς ήταν πολύ σπουδαίες, τέτοιες που δεν έχουμε συναντήσει τα κείμενα πολιτικών ή ακαδημαϊκών κειμένων.


Ποια είναι η δουλειά μας; Είπε πάρα πολλά πριν ο κύριος Δεκαβάλλας, πολύ συγκεκριμένες δράσεις, το γενικό πλαίσιο το έβαλε ο κύριος Γιάννης Σπιλάνης.


Εμείς τώρα ερχόμαστε να δουλέψουμε, έτσι το αντιλαμβανόμαστε, για τον αδύνατο κρίκο αυτού του μεγάλου θέματος που λέγεται νησιωτικές μεταφορές. Η έννοια του αδύνατου κρίκου έχει δύο διαστάσεις. Πρώτα απ’ όλα, ως οικονομολόγοι ξέρουμε και έτσι συμβαίνει σε όλες τις νησιωτικές θαλάσσιες μεταφορές ότι έχουμε να κάνουμε με μονοπωλιακές ή ολιγοπωλιακές καταστάσεις, από τις κρατικές εταιρείες μέχρι τις ιδιωτικές.


Ποτέ ο αριθμός των εταιρειών που προσφέρουν θαλάσσιες μεταφορές δρομολογημένες, ακόμα και στην πρωτοπόρο ναυτιλία δεν είναι πολλές. Αυτό αμέσως τους δίνει μία μεγάλη δύναμη, διότι εδώ έχουμε να κάνουμε με ένα παιχνίδι δύναμης και αυτό που θέλουμε να κάνουμε εμείς σε αυτή τη δουλειά είναι να δώσουμε δύναμη στον πολίτη των νησιών. Λέω επίτηδες στον πολίτη και όχι στον χρήστη των ακτοπλοϊκών μεταφορών και αυτό είναι το αμέσως επόμενο θέμα, στο οποίο θα αναφερθώ. Άρα λοιπόν, προσπαθούμε να αναδιατυπώσουμε και να αναδιαμορφώσουμε το παιχνίδι δύναμης τις νησιωτικές μεταφοράς. 


Δεν θα ήθελα καθόλου, για να το κάνω και λίγο παραστατικά τώρα, να είμαι στη θέση του αγαπητού Δημάρχου Σύρου να προσέρχεται στο Συμβούλιο Ακτοπλοϊκών Συγκοινωνιών. Έχει πάρει την προηγούμενη ένα φαξ, που αναφέρει θέματα και από κάτω λέει «Σύμφωνα με την εισήγηση της Υπηρεσίας» και καλείται ο Δήμαρχος, ο Νομάρχης να πάρει θέση, εκπροσωπώντας τους πολίτες και τους χρήστες.


Εμείς λοιπόν αυτό που θέλουμε να κάνουμε με αυτή τη δουλειά είναι να δημιουργήσουμε μόνιμους θεσμούς ανά νησί, θα αναφερθώ σε αυτό στο τέλος και δευτερευόντως ένα σύνολο μετρήσιμων δεικτών αποτελεσματικότητας, αποδοτικότητας, με βάση την διεθνή πρακτική και βιβλιογραφία, που θα αξιολογούμε και θα παρακολουθούμε τις μεταφορές.


Απ’ όλους αυτούς τους δείκτες αποτελεσματικότητας επικεντρωθήκαμε και αυτό είναι η ουσία του ερωτηματολογίου που σας μοιράζουμε, στον δείκτη κοινωνικής ικανοποίησης. Αυτός είναι για εμάς ένας σημαντικός δείκτης στα χέρια των πολιτών των νησιών. 


Παρουσιάσαμε αυτή τη δουλειά, για να καταλάβετε τη σημασία τους και στη συνάντηση που έγινε στη Σάμο με την Νομαρχιακή και Τοπική Αυτοδιοίκηση και τους Ευρωπαίους Βουλευτές της Επιτροπής Μεταφορών. 


Για αυτή την προσέγγισή μας εισπράξαμε το ενδιαφέρον και την αποδοχή και αξίζει να σας πω τις πλευρές του Γερμανού Βουλευτή που είπε: «Πολύ ωραία, μπορούμε, αν συμφωνήσουμε σε ένα επίπεδο να μιλάμε για ισότητα πολιτών». Της Γαλλίδας Βουλευτού, που είναι στα Διαρθρωτικά Ταμεία, λέει: «Έτσι μπορεί να αξιολογώ το bunged, που πηγαίνει στα Διαρθρωτικά Ταμεία και τις μεταφορές». Ήρθε και ο Πορτογάλος Ευρωβουλευτής και είπε: «Ωραίο να το πάμε και στις Αζόρες». Κλείνω την παρένθεση.


Εμείς λοιπόν με αυτό τον τρόπο θέλουμε να έχουμε ένα νούμερο στα χέριά μας από διάφορες κατηγορίες, για να απαντήσω και στον Δήμαρχο Κυθήρων, το ερωτηματολόγιό μας είναι ιεραρχική προσέγγιση. Σημαίνει ότι απευθύνεται σε έμπειρους ανθρώπους, για αυτό είναι ένα ξεχωριστό κοινό και με ξεχωριστό τρόπο θα αξιολογήσουμε και θα παρουσιάσουμε αυτά που θα πάρουμε από εδώ.


Όπως με διαφορετικό τρόπο θα δουλέψουμε αυτά που πήραμε από μία λαϊκή συνέλευση στους Φούρνους. Θέλω να πω – και αυτό θα το πούμε και το παρουσιάσαμε ήδη και στους Ευρωβουλευτές – ότι θεωρούμε την Λαϊκή Συνέλευση των Φούρνων μία ομάδα εμπείρων, διότι ακούσαμε βιωματικά τους κατοίκους και ναυτικούς, γιατί είναι ναυτότοπος.


Στο ίδιο επίπεδο λοιπόν θα προχωρήσουμε συλλέγοντες στοιχεία, για να καταλήξουμε σε δείκτες με αναγωγές στις διαφορές πηγές από που προήλθαν. Αυτό είναι η πρώτη μας αποστολή.


Όμως δεν μπορούν όλα να περιοριστούν και είναι λάθος στον δείκτη κοινωνικής ικανοποίησης.


Δεν θα αναφερθώ σε τίποτα παραπάνω. Έχετε την εισήγηση που ξεκινά με την προσπελασιμότητα το εισόδημα και την απασχόληση, όπως είπε ο Γιάννης και καταλήγει σε επίπεδα ανεκτού ποσοτικού προσδιορισμού του δείκτη κοινωνικής ικανοποίησης.

Γιατί λέμε δείκτης κοινωνικής ικανοποίησης; Ξεκινήσαμε και εμείς με αυτά που ξέρουμε και με αυτά που βλέπουμε σαν ικανοποίηση του χρήστη. Όταν όμως αναλύσαμε τα στοιχεία είδαμε ότι, αν κάναμε δείκτες ικανοποίησης του χρήστη, το 70% από αυτά μας δείχνουν τουρισμό, μας δείχνουν επισκέπτες νησιών. Άρα, επειδή όλα τα συστήματα έχουν ιεράρχηση και προτεραιότητες, θα είχαμε ξεφύγει από τον στόχο μας.

Πήραμε λοιπόν τα ερωτηματολόγια που κάνουν οι ακτοπλοϊκές εταιρείες, αλλά και αυτά που έγιναν στην Ιρλανδία, στη Νορβηγία και στην Αυστραλία, για να συνδέσουμε την ικανοποίηση και το αποδεκτό της επίπεδο με δαπάνες και με διαπραγμάτευση, θα σας πει ο συνάδελφος ο Κώστας ο Χλωμούδης, για να κλείσουμε λοιπόν αυτό το επίπεδο γύρω από το νησί και από τα τοπικά χαρακτηριστικά και τα επίπεδα αποδοχής των νησιωτικών πληθυσμών. Όμως αυτό δεν μπορεί να γίνεται και είναι λάθος, είναι απάτη θα έλεγα εγώ απέναντι στους τοπικούς πληθυσμούς να γίνεται άπαξ και μετά το ξεχάσαμε και το στείλαμε στις Βρυξέλλες, στο Μαρόκο ή στην Ιαπωνία. Όχι. Εμείς με αυτό τον τρόπο – και για αυτό είναι πολύ σημαντική η υποστήριξη του ΙΤΑ και της ΚΕΔΚΕ – προσπαθούμε να εκπαιδεύσουμε ή να εκπαιδευτούμε από κοινού κάποιες μικρές ομάδες σε κάθε νησί, γιατί σωστά λένε οι Δήμαρχοι κάθε νησί είναι ξεχωριστό, οι οποίοι ανά εξάμηνο θα συμπληρώσουν αυτή την απλούστατη φόρμα που θα βγει από εδώ. Έτσι, ώστε να έχουμε κατακτήσει μια βασική εισροή στον Οργανισμό Θαλασσίων Μεταφορών, που θα έλεγα εγώ, που είπε πριν ο συνάδελφος, ο κύριος Δεκαβάλλας, που θα αξιολογεί την Υπηρεσία, διότι χρήματα δίνονται πολλά, το είπαν πολλοί.

Πρέπει να είμαστε και ειλικρινείς. Εγώ ταξίδεψα από τους Φούρνους στη Σάμο 5,5 ώρες. Ήταν δωρεάν. Όμως αν, σαν εμπειρογνώμονας του Πανεπιστημίου Αιγαίου, μου ζητούσαν μετά να αξιολογήσω αυτή την υπηρεσία τη δωρεάν, θα τους έβαζαν κάτω από τη βάση. Ας πούμε για εμένα. Παίζω τον ρόλο του κάτοικου. 

ΣΥΝΕΔΡΟΣ: (εκτός μικροφώνου)

Μ. ΛΕΚΑΚΟΥ: Για κάποιους ήταν δωρεάν, για τους κατοίκους. Άρα, τα κάνουμε όλα αυτά, για να καταλήξουμε σε μετρήσιμους δείκτες, που θα γίνουν, κατά την προσωπική μου άποψη – και εδώ είναι η δυναμική των τοπικών κοινωνιών – συμφωνημένοι όροι λειτουργίας ενός συστήματος και σύστημα δεν είναι μόνο το πλοίο. Αναφέρθηκαν πολλά για τα λιμάνια, τα δημοτικά λιμάνια, το πρόβλημα βιωσιμότητας, τις συνέργιες που πρέπει να αναπτυχθούν, τις μαρίνες, τον θαλάσσιο τουρισμό.

Θα ήθελα σε αυτό έτσι να προσφέρω λίγο και από τη γνώση για τη ναυτιλιακή πολιτική. Τώρα πλέον δεν μιλάμε για πολιτικές για τη ναυτιλία. Μιλάμε για μια γαλάζια πολιτική, μιλάμε για πολιτικές για τις θάλασσες και αυτό είναι ένα σημείο της συγκυρίας, είπε ο Γιάννης ότι τα νησιά πια είναι της μόδας, αλλά και η συγκυρία είναι της μόδας, γιατί αναγκάστηκε και η Ευρωπαϊκή Ένωση και εξ ου και όλα αυτά που είπαμε πριν, να δει τη θάλασσα και το νησί σαν κεντρική πολιτική της θαλάσσιας δράσης της. Έτσι λοιπόν μιλάμε για ακτοπλοΐα, μιλάμε για λιμάνια, μιλάμε για μαρίνες, μιλάμε για θαλάσσιο τουρισμό. Αυτά πρέπει να έχουν είναι μια ξεχωριστή δράση και να τροφοδοτείται με δεδομένα όλα τα κείμενα της Ευρωπαϊκής Ένωσης μιλούν για πρόβλημα δεδομένων από την χωροταξία και το θαλάσσιο περιβάλλον μέχρι τις θαλάσσιες μεταφορές.

Εμείς πρέπει να βρούμε έναν τρόπο, το ξεκινήσαμε με το παρατηρητήριο να έχουμε δεδομένα και επειδή δεν μπορούμε να μιλάμε σαν Γενικοί Γραμματείς της Στατικής Υπηρεσίας, δεδομένα σημαίνει εμπειρογνωμοσύνη. Ο κάθε Δήμαρχος ξέρει, δεν θα κάνουμε κάθε λίγο και λιγάκι στατιστικά, πόσοι περίπου απασχολούνται στην οικοδομή, τον τουρισμό και το εμπόριο. Θέλουμε δεδομένα ανά νησί. Πρέπει λοιπόν να στήσουμε το παρατηρητήριο, να έχουμε συμφωνημένους δείκτες, να έχουμε διαπραγμάτευση, νέες συμφωνίες και βέβαια ιεράρχηση με βάση προσπελασιμότητα για να φτάσουμε στην ελκυστικότητα.

Αυτή είναι προσέγγισή μας και σας παρακαλώ να συμπληρώσετε αυτό το ερωτηματολόγιο, που μπορούμε να το κάνουμε έναν δείκτη διαπραγμάτευσης σε όλα τα επίπεδα.

Σας ευχαριστώ πολύ.

ΠΡΟΕΔΡΕΙΟ: Σας ευχαριστούμε και εμείς.


Πριν προχωρήσουμε στην επόμενη εισήγηση θα ήθελα για διαδικαστικούς λόγους, αγαπητοί συνάδελφοι, όποιος θέλει να κάνει παρέμβαση μετά, να δώσει ένα χαρτάκι εδώ στο Προεδρείο για να ξεκινάμε να οργανώσουμε λίγο τη συζήτηση που θα ακολουθήσει.


Θα παρακαλέσω τον Καθηγητή τον κύριο Χλωμούδη να έρθει για την δική του την εισήγηση, του Πανεπιστημίου Πειραιώς, το Τμήμα Ναυτιλιακών Σπουδών.

Κ. ΧΛΩΜΟΥΔΗΣ: Ευχαριστώ κύριε Πρόεδρε. Κυρίες και κύριοι Δήμαρχοι και Σύνεδροι, φαίνεται ότι η υπόθεση της νησιωτικότητας από τη σύνθεσή μας είναι αντρική υπόθεση, αλλά αυτό αφορά τη σύνθεση του Σώματος. Θα με διευκόλυνε περισσότερο, αν είχατε στα χέριά σας, επειδή δεν έχουμε τη δυνατότητα να χρησιμοποιήσουμε power point, την έκδοση που έχετε στα πρακτικά του Συνεδρίου σας και θα ήταν καλό να σας παρακαλέσω να πάτε στη σελίδα 6, όπου θα έχετε τη δυνατότητα να δείτε ένα σχεδιάγραμμα πάνω στο οποίο θα συζητήσουμε.


Ο χρόνος είναι χρήμα και έτσι έχει μεγάλη σημασία να δούμε τι κάνουμε εμείς. Ακούσαμε τις μας είπαν οι προηγούμενοι συνομιλητές μας όλοι ακριβώς, από τον κύριο Σπινάλη, τον Δήμαρχο, τον κύριο Δεκαβάλλα και την κυρία Λεκάκου. Τι κάνουμε εμείς; Τι μπορεί να βοηθηθεί ένας Δήμαρχος; Η προσπάθειά μας είναι να δημιουργήσουμε έναν οδηγό, που θα τον παίρνει ο Δήμος και θα τον ακολουθεί βήμα το βήμα, για να δει πως θα μπορεί να διαβουλευτεί, να συζητήσει, να διαπραγματευτεί και να καταλήξει για τα ζητήματα που αφορούν το δικό του το νησί. Όμως έχει κάποιες προδιαγραφές, έχει κάποιες απαιτήσεις.


Πρώτον, είναι λάθος για τη δικιά μας σχολή σκέψης, ότι μπορούμε να αποφασίσουμε για τις μεταφορές, ενιαίες νησιωτικές μεταφορές. Σε όλες τις αναφορές αποδείχτηκε ότι κάθε νησί και καημός. Δεν μπορεί να πεις κάτι για όλα τα νησιά. Μπορείς να έχεις ενιαία φιλοσοφία, μέθοδο προσέγγισης, αλλά δεν μπορείς να έχεις ακόμα και για τις μεταφορές ενιαία πολιτική για όλα τα νησιά. Κάθε νησί αποτελεί και ξεχωριστή περίπτωση.


Άρα λοιπόν, κυρίες και κύριοι, αντιλαμβάνεστε ότι η υπόθεση του μεταφορικού ισοδυνάμου, που θα μας μιλήσει αμέσως μετά και το παλεύει να το βρει ακόμα ποιο είναι, δεν είναι δεδομένο. Το πώς θα προσεγγίσουμε το μεταφορικό ισοδύναμο. Εμείς το παραγάγαμε ως επιστημονική ομάδα του ΙΤΑ, ως έννοια, ως αντίληψη, αλλά αν πάμε να το δούμε πως θα γίνει πράξη, φαντάζομαι ότι όσοι ασχοληθήκατε θα δείτε ότι δεν είναι εύκολο πράγμα, δεν είναι απλό, είναι πάρα πολύ δύσκολο και θα έλεγα σήμερα με τους όρους που τίθενται, έτσι όπως το αντιλαμβάνονται περισσότερο μπορεί να το κάνει πράξη η Κρήτη και λιγότερο οι Λειψοί και άρα λοιπόν, έχει μεγάλη σημασία να δούμε πως θα το αξιοποιήσουμε, για να γίνει αυτή η ιεράρχηση, γιατί από δεδομένη πίτα θα πάρουμε.


Υπηρεσίες λοιπόν δημοσίου συμφέροντος για τις μεταφορές στα νησιά. Πρέπει να λάβουμε δύο πράγματα υπόψη, τους όρους και τις συνθήκες λειτουργίας της συγκεκριμένης αγοράς, δηλαδή, της ναυτιλιακής αγοράς ή της αγοράς των μεταφορών, AEGEAN, ΟΛΥΜΠΙΑΚΗ, ενδεχομένως αύριο υδροπλάνα και άλλα και βεβαίως τα πληθυσμιακά, τα δημογραφικά κριτήρια, το κόστος, που δεν είναι στατικά, είναι δυναμικά. Αλλιώς ήταν την προηγούμενη δεκαετία σε κάποια νησιά και κάποια άλλα.


Κεντρικό θέμα. Ρύθμιση. Δεν έρχεται αυτή η σχολή σκέψης να επηρεαστεί από τη σημερινή πραγματικότητα της κρίσης της οικονομικής. Ρύθμισης των λειτουργιών αυτών των αγορών. Αυτή η ρύθμιση γιατί δεν υπάρχει τόσο καιρό; Πρώτον, γιατί δεν μπορεί να αυτορυθμιστεί. Προφανές. Εδώ υπάρχει ανάγκη να υπάρξει υποστήριξη δημοσίου συμφέροντος.


Δεύτερον, είναι το επιχειρηματικό ενδιαφέρον. Δεν είναι εκτονώνουν και άνευ δεδομένου, διότι δεν είναι αγορά, η οποία μπορεί να αποσβέσει τους κινδύνους και τις επενδύσεις του επιχειρηματία για να λειτουργήσει μόνο η αγορά. Όμως υπάρχει και κοινωνικό συμφέρον και δημόσιο συμφέρον. Άρα, δεν μπορεί να αποτελεί αντικείμενο μόνο του ιδιώτη επιχειρηματία και των χρηστών του, αλλά πρέπει να αποτελέσει αντικείμενο, το οποίο θα απασχολήσει την κοινωνία και το δημόσιο συμφέρον.


Γιατί δυσχεραίνεται αυτή η ρύθμιση; Πρώτον, διότι είναι διαπιστωμένο, είναι δεδομένο αυτό, το χαμηλό επίπεδο χρήσης γνώσης που έχουν οι εκφραστές των χρηστών από τις ιδιαιτερότητες της αγοράς. Η αναφορά που έκανε προηγουμένως η συνάδελφός μου η κυρία Λεκάκου ότι, αν πάει ο Γιάννης ο Δεκαβάλλας, που είναι από αυτούς που πολύ περισσότερο από τον μέσο όρο γνωρίζει το αντικείμενο να συζητήσει στο ΣΑΣ, στο Συμβούλιο Ακτοπλοϊκών Συγκοινωνιών, δεν θα μπορεί να υποστηρίξει, να τεκμηριώσει ή να διαφωνήσει ή να συμφωνήσει με επιλογές. Γιατί δεν έχει υλικό υποστήριξης και δεν έχει και το back ground, για να μπορέσει να υποστηρίξει διαφορετικές πολιτικές.


Ποιοι παίζουν, ποιοι είναι οι παίκτες οι δυνατοί. Σίγουρα είναι οι ακτοοπλόοι, ούτε καν το κράτος. Οι ακτοοπλόοι ορίζουν τους κανόνες του παιχνιδιού σε αυτή τη διαδικασία, διότι ανορθολογική αντιμετώπιση του ζητήματος τόσα χρόνια στη χώρα μας και το έχουμε πει από το προηγούμενο Συνέδριο, που είναι πρόβλημα ακτοπλοΐας και όχι πρόβλημα μεταφορών, σήμερα κατακτούμε τη συνείδηση ότι είναι πρόβλημα μεταφορών και όχι πρόβλημα ακτοπλοΐας, το επέβαλαν και βεβαίως με αυτούς που υλοποιούν τις πολιτικές τους. Ποιοι είναι; Σίγουρα το μεγάλο πρόβλημα με το Υπουργείο Εμπορικής Ναυτιλίας. Το Υπουργείο Εμπορικής Ναυτιλίας, όχι Νησιωτικής Πολιτικής. 


Το μεγάλο πρόβλημα – και αναφέρομαι και για τα Λιμενικά Ταμεία – μεγάλη συμβολή για τα Λιμενικά, πέρα από τις συμφωνίες ή διαφωνίες, αυτά που είπε ο κύριος Δεκαβάλλας, είναι να αποδεσμευτούν από ένα προβληματικό Υπουργείο, όπως είναι αυτό, το Υπουργείο Εμπορικής Ναυτιλίας και αναφέρομαι στα χαρακτηριστικά που έχει.


Τρίτον, έλλειψη εντοπίζεται σε θέματα προσδιορισμού του απαραίτητου επιπέδου. Άλλες είναι οι ανάγκες στο ένα νησί, δείτε δίπλα σας και άλλες στο άλλο. Δεν είναι ίδιες οι ανάγκες, ούτε τα ίδια βαπόρια μπορούν να πάνε στα ίδια νησιά.


Τέταρτον, αδράνεια των πρωταγωνιστών της αγοράς. Αυτοί λοιπόν οι παίκτες ποιοι είναι; Τους είπαμε. Πλοιοκτήτες, χρήστες, το  δημόσιο. Είναι τρεις παίκτες. Πρέπει να συζητήσουμε, διαφορετικά συμφέροντα. Δεν είναι ενιαία τα συμφέροντα. Δηλαδή, οι χρήστες, εμείς οι πολίτες, οι νησιώτες, αλλά και οι επισκέπτες, δεν έχουμε τα ίδια συμφέροντα σχετικά με το κράτος και ούτε με αυτά, τα οποία έχουν οι μεταφορείς, μπορεί να είναι αερομεταφορείς, AEGEAN, μπορεί να είναι πλοιοκτήτες, μπορεί να είναι εκείνοι με τα υδροπλάνα. Πρέπει λοιπόν να βρούμε έναν μηχανισμό – και αυτό επιχειρούμε να κάνουμε – να διαβουλευτούν και να βρούμε ένα επίπεδο που θα να είναι win-win, να κερδίζουν όσο αυτό είναι δυνατόν όλοι, αλλά να έχουμε συνείδηση των όρων του παιχνιδιού. Σε δυσμενέστερη όμως κατάσταση από όλους είναι οι χρήστες, γιατί έχουν πηγές πληροφόρησης, οι οποίες βασίζονται στα άλλα μέρη της αγοράς, δεν δημιουργούν.


Δεν είναι τυχαίο ότι η πρώτη φορά που μιλούν εκπρόσωποι των χρηστών, όχι οι χρήστες, που είναι οι Δήμαρχοι, ήταν εδώ και τρία χρόνια μετά από τη δουλειά που έκανε το Ινστιτούτο Τοπικής Αυτοδιοίκησης και αρθρώσαμε ως χρήστες και ένα επίπεδο αντίλογου πολιτικού. Τότε μιλήσατε για το μεταφορικό ισοδύναμο, δεν υπήρχε άλλη έκφραση, από εκεί δανειστήκαμε, τα ατελή, πρώτα βήματά μας που ανέφερε ο κύριος Δεκαβάλλας προηγουμένως.


Βεβαίως, τα άλλα μέρη είναι αδιάφορα, δηλαδή, το κράτος, που θα έπρεπε να λέει αυτή την ιστορία παίρνει και αυτό πολλές φορές πληροφορίες από τους ίδιους τους δημιουργούς των μεταφορικών διαδικασιών, που επικεντρώνονται σε θέματα δρομολογίων ή τιμών, δεν κατέχουν ανεξάρτητη γνώση, για να μπορούν να αξιολογήσουν την παρεχόμενη υπηρεσία, πρώτα βήματα γίνονται τώρα. Η Ευρώπη περιμένει από εμάς πολιτικές, γιατί εμείς έχουμε το μεγάλο πρόβλημα. Ευτυχώς που δεν θα τους δώσουμε τα φώτα μας, αυτά που έχουμε και θα χρησιμοποιήσουμε ενδεχομένως στοιχεία που αυτοί χρησιμοποιούν.


Τι είναι αυτός ο οδηγός; Είναι ώρα, αυτό είναι το σύνθημα, το νέο πολιτικό διακύβευμα, για συμφωνίες ουσιωδών όρων, γιατί αυτή η πραγματικότητα που βιώνουμε σήμερα και προτείνουμε προς την Ευρώπη, δεν την προτείνουμε μόνο στη χώρα μας, δεν μπορεί να δημιουργήσει υπόβαθρο πολυμερών συμφωνιών ή συναίνεσης, όπως λέω εγώ, όπως απαιτείται σε μια αγορά υπηρεσιών, που είναι μεγάλου κοινωνικού και οικονομικού ενδιαφέροντος. Τι υποστηρίζουμε; Η χώρα μας έχει πόρους στα νησιά και τους αφήνει αναξιοποίητους, γιατί δεν επενδύει. Άρα, χάνει έσοδα και αφήνει θέσεις απασχόλησης να μην αξιοποιούνται. Υπό αυτή την έννοια διεκδικούμε και σε επίπεδο ευρωπαϊκό καθοριστικό ρόλο σε αυτή την κατάσταση παίζει επιμένω το έλλειμμα γνώσης και έλλειψης στρατηγικού σχεδιασμού. 


Ο οδηγός λοιπόν. Στη σελίδα 6 που σας υπέδειξα έχει τέσσερα κουτάκια. Το πρώτο κουτάκι είναι αν θα πρέπει να έχει συμφωνία, δηλαδή, αν παρέχεται υπηρεσία δημοσίου συμφέροντος. Δεν το χρειάζεται κατά ανάγκη η Κρήτη, τον χρειάζονται οι Λειψοί. Δεν το χρειάζεται η Χίος, το χρειάζονται τα Ψαρά. Δεν σημαίνει ότι όλα τα νησιά την έχουν ανάγκη. Ή τη χρειάζονται όλα, πλην όμως κάποια τη χρειάζονται περισσότερο για να φτάσουν τα άλλα. Επειδή η πίτα είναι περιορισμένη που έχουμε να δώσουμε σε κάποια θα δώσουμε, για να φτάσουν τα άλλα και μετά θα ακολουθήσουν όλα τα υπόλοιπα. Πρέπει να γίνει αυτή η ιεράρχηση και είναι μια μεθοδολογία. 


Στο δεύτερο σημείο είναι, οκέι, συμφωνήσαμε ποιος θα πάρει και τι θα πάρει, τι θα είναι αυτό, με ποιες προδιαγραφές. Τι θα είναι; Θα είναι ανάθεση σε εργολάβο, πλοιοκτήτη, αερομεταφορέα ή οτιδήποτε; Θα είναι Δημοτική Επιχείρηση; Θα είναι ΣΔΙΤ; Θα είναι συνεργασία Σύμπραξης Δημόσιου και Ιδιωτικού Τομέα; Θα είναι χρηματοδοτούμενοι από το κράτος και οι διαχειριζόμενοι από τον Δήμο; Υπάρχουν πολλές μορφές, δεν υπάρχει μία διαδικασία. Το σίγουρο είναι όμως ότι θα πρέπει να υπάρχει μια συμφωνία.


Το τρίτο κομμάτι αναφέρεται, όπως βλέπετε, στην ανάθεση και το τέταρτο στην αξιολόγηση αν τηρεί τους όρους, έτσι όπως ακριβώς διαμορφώθηκε και με τους δείκτες που είπαμε.


Κυρίες και κύριοι Σύνεδροι, οι δείκτες αυτοί που βλέπετε στη σελίδα 8 και 10 χαιρόμαστε, γιατί είναι δουλειά του Ινστιτούτου Τοπικής Αυτοδιοίκησης με ευθύνη δικιά μας, γιατί δεν υπάρχουν ούτε σε διεθνές επίπεδο έτσι καταγεγραμμένοι. Σκόρπια υπήρχαν. Ενιαία όμως καταγεγραμμένοι δεν υπήρχαν και θα αποτελέσουν εργαλείο, για να μπορέσουμε να διεκδικήσουμε σε όλα τα επίπεδα της εθνικής μας ύπαρξης, είτε αυτό λέγεται Περιφέρεια, είτε λέγεται κράτος ελληνικό, είτε αυτό λέγεται Ευρώπη.


Υπό αυτή την έννοια λοιπόν νομίζουμε ότι στο τέλος της διαδικασίας με τις δικές σας κριτικές θα μπορούμε, όταν παραδώσουμε αυτή τη μελέτη, να έχετε στα χέριά σας η Τοπική Αυτοδιοίκηση έναν οδηγό των πρώτων βημάτων που μπορεί να κάνει ο κάθε Δήμαρχος, για να διεκδικήσει αυτά τα επίπεδα συμφωνίας, που δεν θα αφορούν πια μόνο το κράτος, το Υπουργείο Εμπορικής Ναυτιλίας ή τον ακτοοπλόο, αλλά θα αφορούν σίγουρα και την ίδια την τοπική κοινότητα.


Σας ευχαριστώ. Νομίζω ότι ήμουν στα πλαίσια του χρόνου κύριε Πρόεδρε.

ΠΡΟΕΔΡΕΙΟ: Ευχαριστώ πάρα πολύ κύριε Καθηγητά και τον επιπλέον λόγο ότι συνδυάσατε την επιστημονική εισήγηση με διεκδικητικό λόγο εκπροσώπου του λαού.


Ο κύριος Τάσος Αλειφέρης έχει τον λόγο.

Α. ΑΛΕΙΦΕΡΗΣ: Καλημέρα. Πρέπει να σας πω ότι ασχολήθηκα σαν Δήμαρχος Τήλου βέβαια, σαν εκπρόσωπος της ΤΕΔΚ της δικιάς μου, σαν Πρόεδρος του Συμβουλίου Νησιώτικων Δήμων και Κοινοτήτων Ελλάδας, σαν ενδιάμεσος ανάμεσα στην Επιτροπή της ΚΕΔΚΕ και στο ΙΤΑ με το Πανεπιστήμιο που έκανε τις μελέτες και σαν μέλος του Ευρωπαϊκού Δικτύου Μικρών Νησιών.


Σε σχέση με τον ρόλο που είχα με την ΚΕΔΚΕ και αυτό πρέπει να πω. Εδώ είναι ένα πρόβλημα θεσμικό, που δεν μας ενδιαφέρει άμεσα, αλλά θα το πιάσω με δυο κουβέντες. Η απόσταση ανάμεσα στη γνώση, την επιστήμη και την πρακτική. Πράγματι, τα Πανεπιστήμια έχουν κάνει μια τεράστια δουλειά. Όταν πήγα την πρώτη ημέρα εκεί πέρα θόλωσα. Δεκαπέντε βιβλία, τόμοι, εισηγήσεις, σελίδες και τα λοιπά. Κάποιος έπρεπε να σπουδάσει για να καταλάβει αυτά τα πράγματα. Μόνο με τη συζήτηση μπορούσες να καταλάβεις και να πάρεις αυτά που ήθελες. Αποκλείεται να τα διαβάσεις όλα αυτά.

Εδώ έχουμε και τα αποτελέσματα. Πρώτη φορά αρθρώσαμε λόγο με αυτή τη μορφή και το είπα μόλις πήγα εκεί πέρα. Εδώ βρήκα τη φράση που θέλω. Πολιτικές είχαμε εφαρμόσει. Όχι μόνο η Τήλος, αλλά και η Κάλυμνος και τα λοιπά. Πολιτικές αναγκαιότητας που έβγαιναν και ξεπηδούσαν από την Τοπική Αυτοδιοίκηση, που ήθελε να αντιμετωπίσει τα προβλήματα και ουσιαστικά εφάρμοζε ευρωπαϊκές πολιτικές, διωκόμενοι για αυτές τις πολιτικές δήθεν, γιατί δεν το επιτρέπει η Ευρώπη, ενώ στην Ευρώπη συνέβαιναν τα ίδια πράγματα.

Δεν ξέρω αν το καταλάβατε αυτό που σας είπα. Αυτό συνέβαινε. Κάποιοι Δήμοι κάτω από την πίεση της πραγματικότητας, χωρίς να έχουν υπόψη τους για αυτή τη γνώση, χωρίς να έχουν υπόψη τους την ευρωπαϊκή πραγματικότητα, έκαναν τέτοιες ενέργειες, οι οποίες κρίνονταν παράνομες στο όνομα της ευρωπαϊκής πολιτικής, επειδή το απαγόρευε. Μην μου πείτε ότι μέχρι χθες δεν ξέρατε όλοι ότι οι κυβερνώντες ήθελαν να δώσουν λεφτά στα καράβια, να έχουν καλύτερες συγκοινωνίες, αλλά δεν μπορούσαν, γιατί ήταν το καμποτάζ, γιατί ακόμα και αυτά τα λίγα που έδιναν, γιατί ήταν πάρα πολύ καλοί και πετύχαιναν εξαιρέσεις και δεν ξέραμε και μέχρι πότε αυτά τα λίγα θα είναι. Το πρώτο που ανακαλύψαμε. Αυτά δεν ήταν λίγα. Δεν ήταν καν τίποτα, ήταν λιγότερα από το τίποτα. Γιατί ενώ σε όλες τις συγκοινωνίες το ελληνικό κράτος δαπανά πάνω από 2 δις το χρόνο για να δώσει υπηρεσίες μεταφοράς προσώπων, στις θαλάσσιες συγκοινωνίες, όχι μόνο δεν δίνει τίποτα, αλλά εισπράττει και 140 εκατομμύρια. Γιατί; Με τα στοιχεία του τελευταίου χρόνου από τους φόρους που έχει στα εισιτήρια που πληρώνουμε εμείς και αυτοί που μας επισκέπτονται εισπράττει 170 εκατομμύρια. Έδωσε τα τριάντα σε επιδοτήσεις, του έμειναν και τα εκατόν σαράντα. Δηλαδή, ενώ από τη μια μεριά πληρώνει πάνω από 2 δις, από εδώ εισπράττει, από εμάς, που φωνάζαμε και που μας έλεγαν ότι είμαστε στην καρδιά τους και στο κέντρο του ενδιαφέροντός τους, πληρώναμε και εκατόν σαράντα, όταν ταξιδεύαμε. Αυτή είναι η πραγματικότητα.

Ο δεύτερος μύθος. Δεν το επιτρέπει η Ευρωπαϊκή Επιτροπή. Ξεκινήσαμε από μια λογική εκτίμηση της κατάστασης, γιατί η πληροφόρηση δεν ερχόταν από πουθενά και ας μου πει κάποιος κάτι διαφορετικό. Ξεκινήσαμε από τη διαπίστωση ότι δεν είναι δυνατόν για λόγους ανταγωνισμού, γιατί αυτό μας έλεγαν, να μην επιτρέπεται μια τέτοια πολιτική για τις μεταφοράς στην Τήλο, που πηγαίνει ή στην Χάλκη ή στον Αϊ Στράτη μία ή καμία εταιρεία και να επιτρέπεται αυτή η επιδοματική πολιτική, αυτή η χρηματοδότηση στον Πειραιά να κατεβαίνει ο προαστιακός, που είναι εκατό που δραστηριοποιούνται εκεί πέρα και υπάρχει ανταγωνισμός και αρχίσαμε να το ψάχνουμε.

Εδώ μπορεί να πει κάποιος ότι υπήρχαν άλλοι αρμοδιότεροι ημών για να το κάνουν αυτό. Εγώ δεν θα το πω έτσι, γιατί οπουδήποτε εφαρμόστηκαν αυτές οι πολιτικές ήταν πολιτικές της Τοπικής Αυτοδιοίκησης. Για αυτό το λέω τώρα, για να μην αρχίσουν οι διαγκωνισμοί και η μετατόπιση ευθυνών πάνω-κάτω, πέρα-δώθε και τα λοιπά και χαθεί το ζήτημα. Γιατί το ζήτημα δεν αφορά εμάς, αφορά την ελληνική κοινωνία στο σύνολό της, όχι μόνο τους νησιώτες, πρώτον, γιατί είναι παραμεθόριος περιοχή τα νησιά και δεύτερον, γιατί η μοναδική δυνατότητα που έχει αυτή τη στιγμή η χώρα να μεγαλώσει την παραγωγική της βάση και να λύσει το οικονομικό της πρόβλημα. Δεν έχει άλλες πλουτοπαραγωγικές πηγές αυτής της έντασης που έχει μέσω του τουρισμού και σε αυτές τις συγκοινωνίες. Επομένως, είναι νομοτέλεια να πάει εκεί. Για αυτό είπα και με τον Πρόεδρο, δυστυχώς έφυγε, ότι θα πρέπει να επιταχύνουμε τις διαδικασίες του ΕΣΠΑ, για να δούμε τι μπορούμε να κάνουμε άμεσα για να σώσουμε την παρτίδα για τη χώρα και για τα νησιά μας.

Εκεί λοιπόν ψάχνοντας – επανέρχομαι – στο να δούμε τι συμβαίνει το πρώτο που συναντήσαμε ήταν ότι η Γαλλία από το μακρινό 1976 είχε εφαρμόσει το μεταφορικό ισοδύναμο. Το μεταφορικό ισοδύναμο δεν έχει πολλές ερμηνείες. Μία έχει, ότι μια δημόσια υπηρεσία που παρέχει κάποιο κράτος-μέλος της Ευρωπαϊκής Ένωσης στους πολίτες πρέπει να την παρέχει ισοδύναμα σε όλους και το ισοδύναμα σημαίνει με το ίδιο κόστος και με την ίδια ποιότητα, που στην ποιότητα είναι η ηλικία του μέσου, είναι η συχνότητα των δρομολογίων, είναι η ταχύτητα. Για να εξηγούμαστε και να μην λέμε πολλά λόγια.

Το έκανε από το ‘76 λοιπόν και είπε ότι θα κάνω κανονιστική πράξη για αυτό και την αρχή του μεταφορικού ισοδύναμου. Πως θα βρω τον μέσο όρο ανάμεσα στα εισιτήρια στις διάφορες συγκοινωνίες, πήρα αυτό του τραίνου. Το ’76  μιλάμε τώρα. Μόλις το κυκλοφορήσαμε αυτό, η πρώτη απάντηση ξέρετε ποια ήταν; Ας βγει οποιοσδήποτε να διαψεύσει αυτό. Ναι μεν έγινε αυτό, δεν ισχύει τώρα και έγιναν προσφυγές στην Ευρωπαϊκή Επιτροπή και τα λοιπά. Απελπισία πάλι. Κάτω από αυτές τις συνθήκες, χωρίς κανέναν φορέα να χρηματοδοτεί αυτές τις κινήσεις, εμείς παρ’ όλα αυτά συνεχίζουμε - αυτά που σας λέω είναι δεκάδες ταξίδια, Αθήνα, Βρυξέλλες και τα λοιπά – και ανακαλύπτουμε τις εκδικάσεις αυτών των υποθέσεων της Γαλλίας. Εκεί πραγματικά βλέπουμε ένα χρυσωρυχείο. Γιατί απαντήσεις στις προσφυγές που έκαναν ανταγωνίστριες εταιρείες, που δραστηριοποιούνταν στην Κορσική εναντίον της Γαλλίας, που ήταν και από άλλα κράτη, από την Ιταλία συγκεκριμένα, ήταν πολλοί εκεί πέρα που δραστηριοποιούνταν, ήταν υπέρ της Γαλλίας, είχε βγάλει η Ευρωπαϊκή Επιτροπή δύο αλλεπάλληλες αποφάσεις, οι οποίες αποφάσεις αυτές ήταν το οπλοστάσιο το δικό μας στη διεκδίκηση αυτού του ζητήματος. 

Βέβαια, μετά από αυτό, πηγαίνοντας στα διεθνή φόρα, πηγαίνοντας στο δίκτυο των μικρών νησιών, όπου εκλεχθήκαμε και μέλος εκεί, στο ευρωπαϊκό, που είναι θεσμικός παράγοντας στην Ευρωπαϊκή Επιτροπή, αρχίσαμε να μαθαίνουμε ότι άλλες χώρες το έχουν κάνει. 

Επόμενα, το πρώτο που κάνουμε, κινούμαστε σε μια συνεννόηση με όλες τις Αρχές της Ευρωπαϊκής Ένωσης, για το θεσμικό ζήτημα και φτάνουμε σε αυτό που είναι μέσα στην εισήγηση και δεν θα σας διαβάσω, από τον αρμόδιο Επίτροπο εκ μέρους της Επιτροπής να μας πει ότι το μεταφορικό ισοδύναμο, δηλαδή, να πληρώνετε εσείς όσο είναι το εισιτήριο στο τραίνο ανά χιλιόμετρο είναι δικαίωμά μας. Καταρρίπτεται λοιπόν το απαγορεύεται. Δεν μπορούμε να κάνουμε τίποτα, γιατί είναι Ευρωπαϊκή Επιτροπή. Το αντίθετο. Η ευρωπαϊκή πολιτική είναι το αντίθετο ακριβώς, ότι μπορούμε να κάνουμε αυτό.

Έμπαινε – και σας παρακαλώ μείνετε εκεί και μην ξεφύγουμε με διάφορα διαδικαστικά θέματα και ιστορίες που λύνονται μετά και χάσουμε το στόχο – από εκεί τις πόρους μπορούμε να χρησιμοποιήσουμε. Τι διαθέσιμοι πόροι υπάρχουν σύντροφοι; Υπάρχουν οι εθνικοί πόροι, υπάρχουν και οι κοινοτικοί. Κοινοτικοί δε αποκλείεται. Το ξέρετε. Το είχαμε βάλει θέμα και στο Περιφερειακό Συμβούλιο. Μην αρχίσουν και μου λένε παραμύθια τώρα, τα ξέραμε όλα και τα είχαμε λυμένα. Στο τελευταίο Περιφερειακό Συμβούλιο χαμός έγινε. Αστροναύτες μας είπαν.

Αρχίζουμε λοιπόν τις συνεννοήσεις, ταξίδια, φτάσαμε μέχρι που να φωτοτυπούμε εισιτήρια και να τα στέλνουμε στους αρμόδιους διευθυντές και τα λοιπά, να συγκρίνουμε τις αποστάσεις και να λέμε εδώ πέρα Ρόδος-Τήλος είναι χίλια διακόσια τοις εκατό παραπάνω απ’ ότι είναι οι υπόλοιπες συγκοινωνίες και να μένουν οι άνθρωποι με ανοικτό το στόμα και στο τέλος γίνεται και μια επερώτηση στη Βουλή και έρχεται η Επιτροπή να πει: μπορείτε να χρησιμοποιήσετε όλα τα ευρωπαϊκά κονδύλια και πέραν της συνοχής. Μάλιστα, όχι μόνο αυτά που έχουν ανοίξει, αλλά και αυτά που πρόκειται να ανοίξουν, για τα οποία, όταν είπε η Ευρωπαϊκή Ένωση – και αν είναι κανείς από το Υπουργείο Οικονομικών, ας το πει εδώ πέρα, γιατί συμμετείχαν σε αυτές τις διαδικασίες – επιτέλους ζητάτε νησιώτικες πολιτικές, πείτε μας τι θέλετε να χρηματοδοτήσουμε, έμειναν έτσι και λένε θα συστήσουμε Επιτροπή, για να δούμε τι θα συζητήσουμε, γιατί δεν τολμούσε να πει κανείς, παραδείγματος χάρη, ναυπήγηση πλοίου. Ήρθε η Επιτροπή να μας πει: μπορείτε να ναυπηγήσετε πλοίο, ναυπηγήστε το. Τα νησιά δεν είναι στόχος 2. Μπορείτε μέσω της νησιωτικότητας να πάτε στον στόχο 1 για πολλά πράγματα. Αυτό δόθηκε από την Επιτροπή.

Με συγχωρείτε πάρα πολύ, αλλά εγώ σε αυτό, επειδή αφορά ζωές ανθρώπων, θα είμαι πάρα πολύ σκληρός, όλα τα υπόλοιπα είναι εκ του πονηρού για εμένα. Αυτή τη στιγμή εμείς πρέπει να έχουμε έναν κεντρικό στόχο, αυτές τις δυο κατακτήσεις να τις κατοχυρώσουμε θεσμικά, εθνικά και ευρωπαϊκά και σε αυτό έχουμε προχωρήσει. Έχουμε την 1η του μήνα ή 1η ή 2α , δεν ξέρω, ανάλογα, τη συνάντηση με την Επιτροπή παραγωγής και εμπορίου, όπου εκεί θα εισηγηθούμε και θα υπογράψουν οι Βουλευτές όλων των νησιών – και εσείς σας θέλω όλους να πιέσετε τους Βουλευτές – να νομοθετηθεί από το Εθνικό Κοινοβούλιο και προσέξτε τι δουλειά έχει γίνει – εκεί συμφώνησαν όλοι. Όχι μόνο, κύριε Καθηγητά, δεν έχει γίνει ο διάλογος. Ο διάλογος έχει γίνει και τόσο δύσκολος που ήταν και έχουν συμφωνήσει όλα τα κόμματα, όλοι οι φορείς, επαγγελματικοί, κοινωνικοί και οι εφοπλιστές, γιατί εγώ δεν τους λέω μεταφορείς ή οτιδήποτε άλλο, προσέξτε συγκυρία, έχουν συμφωνήσει όλοι και επειδή αυτή η προσπάθεια, όπως είπα στην αρχή είναι εθνική, είναι υπό την αιγίδα του Προέδρου της Δημοκρατίας.

Στο μεταφορικό ισοδύναμο και παρακαλώ ειλικρινά να κρατηθούμε στο ύψος των περιστάσεων, γιατί μας ενδιαφέρει: πρώτον, το ότι πρέπει να πληρώνουμε εισιτήριο όσο το τραίνο, δηλαδή, από την Αθήνα στη Ρόδο, το μεγαλύτερο εισιτήριο να είναι 14 €, ότι μπορούμε να το θεσμοθετήσουμε και έχουμε στη διάθεσή μας όλους τους δυνατούς πόρους που μπορούμε να χρησιμοποιήσουμε. Σε αυτό το πράγμα πάνω πρέπει όλοι να δώσουμε το 100% των δυνατοτήτων μας, για να κατοχυρωθεί.

Σε δεύτερη φάση, είναι να προσπαθήσουμε αυτό να γίνει όσο το δυνατόν γρηγορότερα. Ξέρετε πόσο γρήγορα μπορεί να γίνει;

Καταρχήν, να πω δυο κουβέντες για αυτά που ακούστηκαν, ότι το κάθε νησί έχει ιδιαίτερο πρόβλημα, η κάθε γραμμή έχει ιδιαίτερα πρόβλημα. Τι σημαίνει αυτό; Να συζητάμε άλλα 30 χρόνια. Θα αρχίσουμε να παραδώσουμε τη συζήτηση στα εγγόνιά μας; Στα παιδιά μας αποκλείεται να καθίσουμε να μιλήσουμε στο κάθε νησί.

Μα υπάρχει μια ευρωπαϊκή πραγματικότητα που έχει λυμένα αυτά τα ζητήματα, γιατί για την κάθε γραμμή, για το κάθε νησί υπάρχει μια μελέτη σκοπιμότητας που κατατίθεται και ανάλογα με το άνοιγμα που έχει ανάμεσα στα έσοδα και στα έξοδα, όπου στα έσοδα είναι η τιμή, βάσει του μεταφορικού ισοδύναμου και στα έξοδα, έχει και το βαθμό χρηματοδότησης και αν έχει μεγάλο άνοιγμα έχει και τις τρεις πηγές χρηματοδότησης που έχουν όλες οι συγκοινωνίες. Χρηματοδότηση μέσου, λειτουργίας εισιτηρίου. Αν έχει κάτω από 70%, πηγαίνει στη χρηματοδότηση μόνο του μέσου ή δύο από τις περιπτώσεις. 

Εδώ πρέπει να κοιτάξουμε ότι τα νησιά, επειδή τα πλοία είναι κινητές μονάδες, συμφέρει να είναι ενισχυμένο το πρώτο σκέλος. Γιατί, αν δοθούν πάρα πολλά χρήματα στα δύο επόμενα σκέλη, δηλαδή, στη λειτουργία και στο εισιτήριο, τότε καταρχήν, τα λεφτά όλα πάνε στους υπάρχοντες εφοπλιστές με τα ποιοτικά χαρακτηριστικά που έχουν και το δεύτερο είναι ότι οι συγκοινωνίες εσαεί εξαρτώνται από την οικονομική και πολιτική συγκυρία. Ενώ αν χρηματοδοτηθεί το μέσο, έχουμε μια μόλις αειφορική λύση, γιατί σε αυτή τη μελέτη πηγαίνει το κόστος κατασκευής και ανανέωσης, γιατί στο μυαλό μας πρέπει να έχουμε ότι δεν μιλάμε σήμερα για νεότευκτα πλοία – και βέβαια ακούγεται παράξενο, ενώ στη στεριά δεν διανοήθηκε κανείς να πάρει μεταχειρισμένα βαγόνια, μεταχειρισμένα λεωφορεία, στη θάλασσα είναι φυσιολογικότατος – αλλά πρέπει να σκεφτούμε ότι δεν σημαίνει ότι σήμερα σχεδιάζουμε να έχουμε καινούργια καράβια και μετά από 15-20 χρόνια θα έχουμε 20 χρονών και 30 χρονών καράβια. Θα είναι αιτούμενο και τότε να είναι δεκαετίας τα καράβια, όπως λέμε τώρα και ίσως νεότερα. Επομένως και το κόστος ανανέωσης μπαίνει σε αυτή τη μελέτη, για να βγει ο συντελεστής χρηματοδότησης.

Όταν πετύχουμε έτσι λοιπόν και το πρώτο σκέλος είναι, πετυχαίνουμε μια μόνιμη λύση του προβλήματος και υπάρχει μια μελέτη, που κάναμε με το Πανεπιστήμιο Πειραιά, με ένα Τμήμα του Πανεπιστημίου Πειραιά, όπου βάλαμε μια γραμμή από τον Πειραιά μέχρι τη Ρόδο με την άγονη γραμμή στη μέση, τα νησιά. Τι προέκυψε από αυτή τη μελέτη; Αν χρηματοδοτηθεί η αγορά του σκάφους με ικανό ποσοστό, τότε με μια προβλεπόμενη αύξηση της τάξης του 50% στην κίνηση, που για εμένα είναι συντηρητική, γιατί φανταστείτε ότι είμαστε στο 1/10 της αξίας του εισιτηρίου και απείρως καλύτερη ποιότητα υπηρεσίας, δηλαδή, με ένα 50% της αύξησης, τότε χρειάζεται πολύ λιγότερη μέχρι καθόλου επιδότηση απ’ ότι παίρνει τώρα η γραμμή. Γιατί αυτό που παράγεται από την κίνηση, γύρισμα χρόνου, επειδή ανεβαίνει ο πληθυσμός, επειδή ανεβαίνει η κίνηση των τουριστών και τα λοιπά. Να σας πω και κάτι. Δεν δέχομαι την άποψη, που λέει ότι τα νησιά είναι μικρά και θα μείνουν μικρά. Αν μείνουν μικρά, στις σημερινές συνθήκες έχουν εξαφανιστεί. Δεν μπορεί μια κοινωνία – και να λέγεται από το πανεπιστημιακό τομέα, με συγχωρείτε πάρα πολύ, δεν είναι άποψη – που είναι κάτω από έναν κρίσιμο αριθμό ατόμων, είναι μη ανθρώπινη, μη κοινωνικά αποδεκτή, έχει νευρωτικά άτομα και ανώμαλα και επομένως, πρέπει να είναι υπό εξαφάνιση. Πρέπει να πούμε σε αυτούς τους ανθρώπους ότι πρέπει να φύγουν, γιατί δεν μπορούν να ζήσουν εκεί και να αποτελούν υγιές ανθρώπινο σύνολο. Επομένως ή έχουμε έναν στόχο να πάνε οι κοινωνίες σε αυτή τη μίνιμουμ κρίσιμη μάζα ή διαφορετικά να τα παρατήσουμε. Το κρίσιμο ζήτημα ξέρετε ποιο είναι; Δεν είναι ότι είναι σοφία. Η διαφορά μας είναι ότι ένας ζει επί τόπου, ο άλλος δεν ζει. Το κρίσιμο είναι ότι η οποιαδήποτε απασχόληση να περάσει στους πέντε-έξι μήνες. Γιατί όταν τα έχεις μια απασχόληση πέντε ή έξι μηνών και θέλεις δυο μήνες προετοιμασία και δυο μήνες μετά να μαζέψεις, ουσιαστικά έχεις και έναν μήνα να κάνεις τις διακοπές σου, είναι μόνιμη εγκατάσταση. Όταν έχεις έναν μήνα σαιζόν, τότε δεν έχεις καθόλου πληθυσμό, γιατί έρχεται έναν μήνα, δουλεύει και φεύγει. Τα παιδιά του δεν μπορείς να τα έχεις σχολείο Μάιο και Ιούνιο σε άλλα σχολείο και μετά να έρχεται εκεί, ούτε μπορεί Σεπτέμβρη και Οκτώβρη το ίδιο να τα στέλνει. Άρα, έχουμε μονίμους κατοίκους, έχουμε κίνηση, έχουμε στη μεταφορά κίνηση, έχουμε παντού και επιτυγχάνουμε τα ίδια οικονομικά αποτελέσματα με περισσότερη κίνηση. Αντί τον χειμώνα να υπάρχει το πλοίο και να πηγαίνει με 10 επιβάτες, θα πηγαίνει με 100, θα πηγαίνει με 200 και θα έχει τα ίδια έσοδα. Για αυτό συμφωνούν και οι εφοπλιστές, γιατί πια έχουν εγγυημένο κέρδος μέσα από αυτή την ευρωπαϊκή εκτίμηση της λειτουργίας μιας εταιρείας, που το κέρδος είναι το πιο απαραίτητο για τη βιωσιμότητας της προσπάθειας.

Βέβαια, υπάρχουν όλες αυτές οι λύσεις των συνδυασμένων συγκοινωνιών. Παραδείγματος χάρη, αυτό το παράδειγμα, που κάναμε, τη μελέτη που σας ανέφερα πριν, είναι για πηγαίνει κάθε ημέρα προς τη μία κατεύθυνση. Δηλαδή, ουσιαστικά σαν κεντρικό άξονα, αλλά αυτά είναι πράγματα που θα τα δούμε μετά, έχει ότι ποιος ήταν ο στόχος μέχρι τώρα, να έχουμε σύνδεση με το Εθνικό και με το Περιφερειακό Κέντρο, είτε οικονομικό λέγεται αυτό, είτε διοικητικό. Άρα, αν οι γραμμές είναι ανάμεσα στο Εθνικό και στο Περιφερειακό, έχουμε τη σύνδεση σε αυτό τον χώρο.
Υπάρχουν οι τοπικές γραμμές και αφού αυτό είναι καθημερινό, αυτό έχει προβλέψει η μελέτη, μπορούμε στους μήνες της χαμηλής σαιζόν, που δεν έχουμε μεγάλη κίνηση, να χρησιμοποιήσουμε, παραδείγματος χάρη, για μικρά νησιά το υδροπλάνο που έχει το ένα εκατοστό του κόστους από το πλοίο, να περνά μία ή δύο φορές την εβδομάδα το πλοίο για τη μεταφορά αυτοκινήτων και εμπορευμάτων και τις υπόλοιπες ημέρες που η κίνηση στα μικρά νησιά είναι 10-15 άτομα να περνά το υδροπλάνο που στοιχίζει πολύ λιγότερα και έτσι να ελαφρύνει το σύστημα από κόστους και αυτό μπαίνει πάλι στα στοιχεία αυτά που σας είπα.

Δεν θέλω να πλατειάσω περισσότερο, δεν είναι ώρα για λόγια. Αρκετά συζητήσαμε επί δεκαετίες. Είναι η ώρα της πράξης, που να βγούμε αισιόδοξα και να πούμε και εδώ που είμαστε. Εγώ βγήκα στα κανάλια και είπα αυτό που ενδιαφέρει αυτούς. Λέω: «φέτος, λόγω της συγκυρίας, ήσασταν κατηφείς και τα λοιπά ότι δεν θα μπορείτε να κάνετε διακοπές. Σας φέρνουμε μια ευχάριστη είδηση. Αν σπρώξουμε τις πολιτικές, μπορείτε να κάνετε διακοπές εκεί που δεν κάνατε ποτέ, γιατί είχε μεγάλο κόστος. Φέτος που είναι η κρίση, θα μπορείτε να έρθετε στα νησιά μας 10 €». Πραγματικά αυτό είχε μεγάλη απήχηση στους δημοσιογράφους.

Όμως θέλει να υποστηρίξουμε αυτό προς τα έξω, να υποστηρίξουμε ότι πρέπει να σταματήσουν οι διαδικασίες πιστοποίησης και να περάσουμε τουλάχιστον μέχρι που να ολοκληρωθούν αυτές όλες οι διαδικασίες στους φορείς, όπως ήταν στο Γ΄ Κοινοτικό Πλαίσιο Στήριξης, ούτως ώστε αύριο κιόλας να μπορέσουμε να κάνουμε εκείνα τα σχήματα, που προβλέπει η νομοθεσία, δεν επεκτείνομαι για να σας τρώω χρόνο, για να λειτουργήσει από φέτος. Γιατί αν μπει μια τέτοια διαδικασία μόνιμης λύσης, τότε κάποιος μπορεί να αναλάβει το κόστος να δουλεύει με αυτό το χαμηλό εισιτήριο για ένα-δυο χρόνια, μέχρι που να ναυπηγήσει το πλοίο, προκειμένου να έχει αυτή τη γραμμή.

Πιστεύω λοιπόν ότι αυτό είναι. Σήμερα εμείς έχουμε να διεκδικήσουμε την κατοχύρωση του θεσμού του μεταφορικού ισοδύναμου, που το δέχονται όλοι, παρά να το βάλουμε εκεί πέρα να το ψηφίσουν και επίσης, την κατοχύρωση αυτών που μας έχουν δώσει με ουσιαστικά μέτρα ότι μπορούμε να πάρουμε για αυτό χρήματα από οποιαδήποτε πηγή.

Ευχαριστώ.

ΠΡΟΕΔΡΕΙΟ: Ευχαριστώ τον κύριο Τάσο Αλειφέρη.


Ο Αναπληρωτής Καθηγητής Τζανέτος Ερνεστός του Πανεπιστημίου Πειραιώς στέλνει μία συμπληρωματική στην εισήγηση του κυρίου Τάσου Αλειφέρη τοποθέτηση. 


Να παρακαλέσω τα ερωτηματολόγια να τα παραδίδετε στην Γραμματεία, που είναι δίπλα στην πόρτα και αμέσως μετά ξεκινούν οι τοποθετήσεις.


Να ετοιμάζεται ο συνάδελφος ο κύριος Νάσος Γιακαλής ο Δήμαρχος της Μυτιλήνης.

Τ. ΕΡΝΕΣΤΟΣ: Ευχαριστώ κύριε Πρόεδρε. Καταρχήν, θα ήθελα να ευχαριστήσω και δημόσια από το βήμα του Συνεδρίου σας τον Δήμαρχο Τήλου, τον κύριο Αλειφέρη, που έδωσε την ευκαιρία στο Τμήμα Ναυτιλιακών Σπουδών του Πανεπιστημίου Πειραιά να εξετάσουμε την εφαρμογή του μεταφορικού ισοδύναμου για την περίπτωση της γραμμής Δωδεκανήσου, με κάλυψη του νησιού της Τήλου.


Εγώ απόψε θα ήθελα να διατυπώσω μία τεκμηρίωση και επιχειρηματολογία γύρω από αυτή την υπόθεση του μεταφορικού ισοδυνάμου. Νομίζω ότι λέχθηκαν αρκετά από τον Δήμαρχο και από τους προλαλήσαντες συναδέλφους και τον Δήμαρχο Σύρου, απλώς να τεθεί ένα γενικότερο πλαίσιο.


Στα πλαίσια της ισοπολιτείας και ισονομίας το μεταφορικό ισοδύναμο οφείλει να εφαρμόζεται παντού και για όλους. Ως προς αυτό δεν μπορεί να υπάρχει αμφισβήτηση. 


Σε σχέση με τους προσδιοριστικούς παράγοντες του μεταφορικού ισοδύναμου, γιατί έχει δοθεί περισσότερη έμφαση ως προς το κόστος, με βάση την απόσταση, εγώ θα ήθελα να πω ότι σαν προσδιοριστικό παράγοντα έχουμε κόστος, έχουμε χρόνο και έχουμε και ποιότητα. Νομίζω ότι αυτά τα ανέφερε και ο Δήμαρχος.


Όμως θα ήθελα να πω δύο-τρία πράγματα για το καθένα από αυτά, τα οποία θέτουν και προωθητικούς, προωθημένους διεκδικητικούς όρους.


Ως προς το κόστος. Το θέμα του επιβάτη νομίζω ότι καλύφθηκε. Γνωρίζουμε τη θέση, ότι πρέπει να πληρώνει ο χερσαίος επιβάτης, πρέπει να πληρώνει και ο νησιώτης επιβάτης, ο θαλάσσιος επιβάτης. 


Υπάρχει ένα θέμα με τα εμπορεύματα στον βαθμό που εντοπίζεται οικονομική επιβάρυνση των εξαγόμενων, αν υπάρχουν εξαγωγές εμπορευμάτων από νησιά, αλλά κυρίως εισαγόμενων εμπορευμάτων, τα οποία επιβαρύνουν τόσο τον κάτοικο, όσο και τον επισκέπτη του νησιού, μια διεκδίκηση είναι η εφαρμογή του μεταφορικού ισοδυνάμου και στην εμπορευματική μεταφορά. Ένα αυτό.


Δεύτερον, σε σχέση με τον χρόνο η αξία του χρόνου του θαλάσσιου ή νησιωτικού επιβάτη δεν μπορεί να είναι διαφορετική από αυτή του χερσαίου επιβάτη. 


Δεύτερη διεκδίκηση, η ενσωμάτωση της χρονικής διάστασης του μεταφορικού ισοδύναμου. Αυτό είναι μια άλλη προσέγγιση όμως από αυτή, η οποία έχει γίνει μέχρι σήμερα.


Τέλος, θέλω να δείξω την Περιφέρεια και Αυτοδιοίκηση, οδικοί άξονες, δίπλα Υπουργούς, η Ελλάδα αλλάζει πρόσωπο, προχωρούμε με πράξεις. Το οδικοί άξονες έχει κάποια σημασία. Όταν μιλάμε για ασφάλεια στις οδικές μεταφορές με αναφορά στην υποδομή μιλάμε για το οδικό δίκτυο. Για αυτό επενδύουμε. Υπάρχει συνεχώς μια διεκδίκηση της Τοπικής Αυτοδιοίκησης σε επίπεδο Δημοτικής Αρχής, αλλά και Νομαρχιακής Αρχής, μια βελτίωση των οδικών δικτύων.

Όταν μιλάμε για ασφάλεια στη θάλασσα. Δεν μιλάμε για την ασφάλεια της θάλασσας. Δεν μπορούμε να παρέμβουμε στο πόσο ασφαλής είναι η θάλασσα. Αυτό που μπορούμε να παρέμβουμε είναι στην ασφάλεια των πλοίων. Θα μου πείτε ότι είναι ένα τέχνασμα. Δεν είναι τέχνασμα ο συνειρμός του ότι ο δρόμος στη θάλασσα είναι τοπίο. Αν χρηματοδοτούμε το λιμάνι, που χρηματοδοτείται το λιμάνι με εθνικούς πόρους, με ευρωπαϊκά προγράμματα, το χρηματοδοτούμε σαν σταθμό, δεν το χρηματοδοτούμε σαν θαλάσσια μεταφορά, γιατί το λιμάνι είναι σταθμός, δεν είναι τίποτα παραπάνω από ένα αεροδρόμιο ή έναν σταθμό του ΚΤΕΛ ή έναν σταθμό του σιδηροδρόμου. Δεν είναι μέρος της θαλάσσιας μεταφοράς, η υποδομή της θάλασσας είναι τοπίο και θέτει και το τρίτο σκέλος δηλαδή, αυτό της χρηματοδότησης με εθνικούς ή ευρωπαϊκούς πόρους της θαλάσσιας υποδομής που λέγεται πλοίο.

Αυτά ήθελα να πω και σας ευχαριστώ πάρα πολύ.

ΠΡΟΕΔΡΕΙΟ:  Μπαίνουμε στη συζήτηση. Ο συνάδελφος, ο κύριος Νάσος Γιακαλής, ο Δήμαρχος της Μυτιλήνης και να ετοιμάζεται ο Δήμαρχος των Κυθήρων, ο κύριος Θόδωρος Κουκούλης.

Α. ΓΙΑΚΑΛΗΣ: Άκουσα με προσοχή, αγαπητοί συνάδελφοι, τις εισηγήσεις και βεβαία, θα σταθώ σε ορισμένα σημεία, για εκείνο το μεταφορικό ισοδύναμο που ακούστηκε και ιδιαίτερα τον Δήμαρχο της Τήλου ότι συμφώνησαν όλοι οι Βουλευτές, οι εφοπλιστές, οι πάντες και μου θυμίζει λοιπόν το 1992 – και δεν ξέρω ποιο θα είναι το αποτέλεσμα – την περίφημη διακομματική Επιτροπή, όλα τα κόμματα ήταν, μαζεύτηκαν, επικεφαλής ήταν ο μετέπειτα Πρόεδρος της Δημοκρατίας ο κύριος Στεφανόπουλος, έβγαλαν πορίσματα σελίδων, αλλά το αποτέλεσμα, για αυτό τα φοβάμαι πάρα πολύ και βέβαια, κανείς δεν μπορεί να διαφωνήσει με αυτό. Όμως όλοι λέμε ότι πράγματι υπάρχει μια διαφορετικότητα με τα νησιά, με την υπόλοιπη στεριανή Ελλάδα και είναι γεγονός αναμφισβήτητο και εγώ έρχομαι ως Έλληνας πολίτης, όχι ως Δήμαρχος και λέω το εξής: ποιος νησιώτης είναι αυτός, ο οποίος δεν συμφωνεί να μην γίνεται η Εγνατία Οδός. Ποιος νησιώτης δεν είναι αυτός, ο οποίος λέει να μην γίνει το μετρό; Ποιος νησιώτης δεν λέει να μην γίνει η Ιωνία Οδός και όλα αυτά, που στοιχίζουν δισεκατομμύρια και καλά κάνουν, γιατί η Ελλάδα πρέπει να έχει μεγάλες οδικές αρτηρίες. Ποια όμως μεγάλη οδική αρτηρία, να την πούμε έτσι, υπάρχει από τον Πειραιά και να ξεκινά προς τα νησιά; Όμως μέσα σε αυτές τις μεγάλες οδικές αρτηρίες εγώ σαν πολίτης φορολογούμαι. Για ποιον λόγο; Γιατί μέσα από τα ευρωπαϊκά προγράμματα το 75% είναι πόροι της Ευρωπαϊκής Ένωσης και το 25% είναι χρήματα του ελληνικού κράτους. Είναι έτσι ή δεν είναι; Εγώ πληρώνω για όλα αυτά; Όμως ποιος είναι αυτός, ο οποίος πληρώνει για να γίνει μια μεταφορά των πολιτών από την στεριανή Ελλάδα στα νησιά;


Ερχόμαστε και λέμε για επιδοτούμενες γραμμές. Παραμύθι μεγάλο, μας κοροϊδεύουν. Εμείς το πληρώνουμε. Όχι μόνο μας τα παίρνουν, αλλά από τα λεφτά που δίνουμε, γιατί οι ακτοοπλόοι δεν παίρνουν όλο το εισιτήριο, το 62% παίρνουν. Το άλλο είναι ο επίναυλος. Δηλαδή, εμείς οι νησιώτες πληρώνουμε την επιδότηση και όσοι τουρίστες έρχονται, όσοι μας επισκέπτονται πληρώνουν και αυτοί ένα μέρος. Όλα τα άλλα εμείς τα πληρώνουμε, εμείς πληρώνουμε για τα λιμάνια. Από αυτά που ακούσατε από τον Δήμαρχο της Τήλου τα εκατόν εβδομήντα πόσα εκατομμύρια σαράντα εκατομμύρια δίνονται, για παράδειγμα, για τις άγονες, δίνονται για τα λιμάνια, για το ΦΠΑ, για το ΝΑΤ και όλα αυτά. Αυτό γίνεται. Είναι μια μεγάλη τεράστια κοροϊδία. Όλοι μας δουλεύουν. Βέβαια, κάποια στιγμή λέμε τι θα κάνουμε, διότι δεν είναι λύση να λέμε ωραία πράγματα, αλλά από εκεί και πέρα, θέλουν να υπάρχουν τα νησιά; Είναι μια επιλογή επιτέλους. Γιατί τα νησιά μας  βγάζουν 14 Βουλευτές. Ξέρουν, για παράδειγμα, πως θα βγουν, ένας πάνω, ένας κάτω και τελειώσαμε. Δεν βλέπω διαφορετικότητα σε ορισμένα πράγματα. Όσοι ζουν στα νησιά αυτοί μόνο μπορούν να το καταλάβουν, εμείς το καταλαβαίνουμε.


Ένας δε Υπουργός είπε το εξής ωραίο: «Δήμαρχε, αυτό που μου ζητούσες, τότε που ήμουν στο άλλο Υπουργείο, αν είχα κάνει πιο μπροστά Υπουργός Αιγαίου, θα σου το είχα υπογράψει». Δηλαδή, ακούστε πράγματα.


Η μεταρρύθμιση του κράτους, αγαπητοί συνάδελφοι, ξεκινά από το να ενταχθεί το Υπουργείο Αιγαίου, να γίνει Γενική Γραμματεία και να πάει όλο το Υπουργείο Εμπορικής Ναυτιλίας. Αυτή ήταν η μεταρρύθμιση του κράτους; Για να καταλάβω. Τι κάνει επιτέλους; Να σας πω γιατί ζούμε εμείς στο Βόρειο Αιγαίο, στη Λέσβο; Γιατί υπάρχει το Πανεπιστήμιο Αιγαίου, αγαπητοί συνάδελφοι, υπάρχουν 5.000 φοιτητές. Για αυτό φεύγει ο κόσμος και πηγαίνει μέσω Τουρκίας στη Βόρεια Ελλάδα. Αυτή είναι η πραγματικότητα. Ποιος θα είναι εκείνος, ο οποίος θα σταθεί και θα τα δει;

Βλέπεις, για να κάνεις ελεγχόμενη στάθμευση, γιατί εμείς δεν έχουμε δημοτικό ταμείο δυστυχώς, πρέπει να υπογράψει ελεγχόμενη στάθμευση στην προκυμαία ο Υπουργός Εθνικής Άμυνας και λέει: «Εγώ το υπέγραψα». Τώρα πρέπει ο Υπουργός Εμπορικής Ναυτιλίας να υπογράψει. Τι; Να κάνει ελεγχόμενη στάθμευση. 

Δηλαδή, είναι πράγματα, τα οποία εντελώς έξω από κάθε λογική. Που θα πας να τα πεις; Υπάρχει δε ο μπαμπούλας εκείνος ο μεγάλος, έρχεται λέει η Ευρωπαϊκή Ένωση «όχι αυτό δεν επιτρέπεται, όχι το άλλο επιτρέπεται». Ναι, αλλά δισεκατομμύρια χάνονται πόροι σε άλλους τομείς. Όμως ποια είναι η πραγματικότητα; Εδώ τι γίνεται; Δεν γίνεται τίποτα. Αυτή δεν είναι η αλήθεια όσοι ζούμε; 

Πραγματικά ακούστηκε από τον συνάδελφο τον κύριο Δεκαβάλλα. Έγινε μια προσπάθεια από τον τότε Υπουργό Αιγαίου, τον κύριο Σιφουνάκη. Όταν πήγα και του είπα: «Υπουργέ, επιτέλους φωνάξτε το, καθίστε κάτω να το κουβεντιάσετε. Ελάτε εδώ να δούμε, είναι πραγματικά;» Πήγαν να γίνουν ορισμένα Διατάγματα, μπορεί ορισμένα να μην συμφωνούσαν, να υπήρχαν σκληροί όροι μέσα, αλλά μπορούσαν να βελτιωθούν. Δηλαδή, υπήρχαν προτάσεις. Όμως όλοι ενδιαφέρονται για τα νησιά, τα θυμούνται όταν είναι να έρθουν να φάνε φρέσκο ψάρι ή να κάνουν τις διακοπές τους και από εκεί και πέρα, όταν φεύγουν, φεύγουν γεμάτοι χαρά, δύναμη, για να πάνε κάτω να μας λύσουν τα προβλήματα.

Αγαπητοί συνάδελφοι, δείτε τη μαρίνα, μαρίνα Λέσβου ρημάζει. Έβαλαν 2.000.000 €. Ακούστε. Δηλαδή, αν θέλεις να συμμετέχεις, θα καταθέτεις 2.000.000 €, άλλο το ενοίκιο. Πέρασαν μήνες, κανείς δεν πήγε, ούτε από τους μαρινάδες πήγαν και ρημάζει. Λέω: δώστε στον Δήμο Μυτιλήνης να τον εκμεταλλευτούμε και βάλτε μας ένα ποσό, να σας το πληρώσουμε». Τι είναι αυτά; Δεν έχουμε να πληρώσουμε ούτε τους προμηθευτές. Που θα βρούμε να σου δώσουμε αυτά τα 2.000.000 €. Άγονη η μία, άκαρπη η άλλη. Ρημάζει όμως η μαρίνα. Κατά τα άλλα λέει: «Τι θα πούμε στην Ευρωπαϊκή Ένωση που μου έβαλε λεφτά;» Μα βάλαμε και εμείς 25%. Τι σημαίνει τι θα πει;

Για τους λαθρομετανάστες. Ξέρετε τι γίνεται; Έρχονται ορδές κάθε ημέρα. Το πρόβλημα ξέρετε και εμένα ποιο είναι; Ενώ έρχονταν κάποια στιγμή λίγοι-λίγοι, τώρα οι ίδιοι από την απέναντι παραλία τους βοηθούν να περάσουν μέσα και βλέπεις κάθε ημέρα 100-150, στοιβάζονται 1.000-1.500. Δεν μπορούν πουθενά και να κάνεις κέντρα και όλα αυτά που ακούω, κάνεις ένα κέντρο 400-500. Η Σάμος έκανε ένα φοβερό κέντρο, απ’ ότι έχω ακούσει και αυτό τώρα, απ’ ότι μου έλεγαν οι υπεύθυνοι εκεί, έχει τελειώσει. Τι γίνεται λοιπόν με όλες αυτές οι χιλιάδες που έρχονται; Γεμίζουν τα πάρκα όλη τη νύχτα, τα πάντα γεμίζουν, έχουμε χάσει τον μπούσουλά μας. 

Εγώ αναρωτιέμαι και λέω: όταν γίνονταν οι Ολυμπιακοί Αγώνες το 2004, πως δεν πέρασε ούτε ένας. Τι έγινε τότε; Ποιος μίλησε στους απέναντι και τους είπε τώρα που έχουν Ολυμπιακοί Αγώνες στην Ελλάδα δεν θα περάσει κανένας; Να λοιπόν το 2004 που δεν έμπαινε κανείς και ξαφνικά κάθε ημέρα έχουμε 100-150.

Ακούω και λένε: η ανεργία στα νησιά είναι πολύ χαμηλή. Δηλαδή, είναι ξετσιπωσιά πια. Μα αυτός δεν κάθεται στο νησί να αναμετρηθεί, φεύγει και δεν ξαναγυρίζει. Αυτή είναι η μεγάλη ζημιά που παθαίνουμε. Λέει: έπεσε ο δείκτης της ανεργίας. Δεν έπεσε ο δείκτης ανεργίας. Ελάτε να δείτε μέσα εκεί και πέρα και θα μου πείτε πάλι, αν θα γίνω Υπουργός, Γενικός Γραμματέας Εμπορικής Ναυτιλίας, ξέρω εγώ πως θα γίνει εκεί και Νησιωτικής Πολιτικής, Υπουργός, Υφυπουργός, δυο Γενικοί Γραμματείς, τίποτα, μηδέν στο πηλίκο.

Τελειώνω, δεν θέλω να σας κουράσω. Όμως πραγματικά υπάρχει μια κατάσταση, η οποία είναι έξω από κάθε λογική. Άσφαλτο πάμε να ρίξουμε, δεν τον πληρώνει, δεν έχω Λιμενικό Ταμείο εγώ. Λέω θα πληρώσει ο Δήμος την άσφαλτο σε έναν μπαζωμένο χώρο και έρχεται και λέει ότι πρέπει να πάρω έγκριση. Δώσε μου την έγκριση. Ενάμισι χρόνο δεν δίνουν έγκριση και έρχεται μετά και λέει η Αρχαιολογική Υπηρεσία: «Πρέπει και εμένα να μου βγάλεις ένα ποσό, για να κάθομαι από πάνω». Μα μπάζα είναι. Τι είναι;

Εγώ λοιπόν θα συμφωνήσω απόλυτα με όσα ακούστηκαν. Χρειάζονται όμως από εδώ και πέρα πλέον άλλου είδους διαδικασίες, διότι τα ζούμε στο πετσί μας. Το θα το βαρέθηκα πια, 30 χρόνια ασχολούμαι με την Αυτοδιοίκηση, αλλά τελευταία, γιατί ακούστηκε για τη Λέσβο, θα σας πω ένα παράδειγμα για τη Μυτιλήνη. Έχει το χειρότερο εργοστάσιο της ΔΕΗ. Είναι βασανιστήριο για τους εργαζόμενους. Έρχεται λοιπόν ένας Υπουργός, έρχεται ο άλλος Υπουργός, ήρθε ο Πρωθυπουργός, ναι θα σας το κάνουμε. Να τώρα ο Αθανασόπουλος, θα φύγει αύριο ο Αθανασόπουλος. Μα εγώ τον έβαλα τον Αθανασόπουλο; 

Τα καύσιμα χύμα πάνω στην προκυμαία. Προχθές πήρε φωτιά το εργοστάσιο της Ένωσης Γεωργικών Συνεταιρισμών και παρ’ ολίγο να γινόταν παρανάλωμα του πυρός που λέμε όλη η περιοχή και πέρα βρέχει. Λέει: «Εμείς το πρόγραμμά μας θα δούμε σε ποιο ταμείο θα το βάλουμε».

Επειδή για όλα αυτά τα πράγματα τους έχω βαρεθεί, γιατί μας κοροϊδεύουν, γιατί όταν άκουσα – και κλείνω με αυτό, αγαπητοί συνάδελφοι – χθες και τον Υπουργό, νόμιζα ότι ζω σε μια Αυτοδιοίκηση ευτυχισμένη που τρέχουν από τα μπατζάκια τα χρήματα και έπρεπε να γονατίσω και να λέω: ευτυχώς που μας δίνετε όλα αυτά τα χρήματα. Δεν υπάρχει Αυτοδιοίκηση, να το καταλάβουμε και ειδικά για εμάς τους νησιώτες. Ή παλεύουμε ή αγωνιζόμαστε όλοι ενωμένοι, γιατί μπορεί η Ρόδος να έχει τουρισμό, έχει προβλήματα μεγάλα, όπως και η Κως και ιδιαίτερα τα μικρά νησιά ακόμα πιο πολύ. Εγώ δεν διεκδικώ, για παράδειγμα, σαν μεγάλο νησί κάτι παραπάνω από τους άλλους. Να τα βάλουμε κάτω όλοι μας, ενωμένοι, με συγκεκριμένες αποφάσεις να βάλουμε και στην μπάντα τις όποιες πολιτικές μας θέσεις έχουμε, γιατί έχουμε δικαίωμα εμείς να κάνουμε ότι θέλουμε, αλλά δεν μπορεί όμως να αφήνουμε τον καθέναν να έρχεται να μας δουλεύει και οι μεν να χειροκροτούν τον έναν, οι δε άλλοι να χειροκροτούν των άλλον.

Σας ευχαριστώ πολύ.

ΠΡΟΕΔΡΟΣ: Ο Δήμαρχος Κυθήρων έχει τον λόγο.

Θ. ΚΟΥΚΟΥΛΗΣ: Αγαπητοί συνάδελφοι, πρώτα απ’ όλα πρέπει να ευχαριστήσουμε τον προηγούμενο ομιλητή, διότι τα είπε τόσο παραστατικά, τα είπε μέσα από την καρδιά του και εγώ οφείλω να πω μπράβο. Η ουσία είναι ότι είπε είναι αλήθεια.


Όμως θα επικεντρωθώ σε μερικά σημεία που έχουν σχέση με τους εισηγητές και θα κάνω κάποιες παρατηρήσεις.  


Είπε ο Καθηγητής ο κύριος Σπιλάνης για την μεγάλη ανοικοδόμηση που υπάρχει στα νησιά. Είναι γεγονός, κύριε Καθηγητά, ότι υπάρχει μεγάλη ανοικοδόμηση. Εγώ προσωπικά και φαντάζομαι, αν όχι όλοι, οι περισσότεροι συνάδελφοι, δεν θέλουν αυτή την ανοικοδόμηση, δεν θέλουν αυτή την τσιμεντοποίηση, γιατί στα επόμενα 10 χρόνια δεν θα υπάρχουν νησιά, θα υπάρχουν τσιμεντονησιά και αυτό είναι γεγονός.


Όμως το ερώτημα, το οποίο τίθεται, είναι: αν σταματήσει αυτή η ανοικοδόμηση, ποιες θέσεις εργασίας θα υπάρχουν, πέραν από τις θέσεις τουρισμού, που είναι για δύο, τρεις έως πέντε μήνες; Συγκεκριμένα στα Κύθηρα είναι για 45 ημέρες. Τι θα γίνει τον υπόλοιπο χρόνο με τις θέσεις εργασίας; Άρα λοιπόν, τι θα μείνει στο νησί; Θα μείνει η γερουσία, θα μείνουν μόνο οι συνταξιούχοι. Όλοι οι νέοι, αυτοί οι ελάχιστοι που υπάρχουν σήμερα, θα φύγουν.

Το ερώτημα αυτό πραγματικά δεν ξέρω πως πρέπει να απαντηθεί. Ίσως εσείς μετά να μας δώσετε κάποιες άλλες προοπτικές. Ειλικρινά θα ήθελα να ακούσω, αντί της οικοδομής, τι; Χωρίς να σημαίνει ότι τη θέλω την οικοδομή. Ξεκαθαρίζω τη θέση μου.

Δεύτερον, μιλάμε για ιδιαίτερα γερασμένο πληθυσμό. Πως μπορεί – αυτό είναι το βασικότερο θέμα για εμένα – να αντιστραφεί. Γιατί ο γηρασμένος πληθυσμός πολύ απλά σημαίνει ότι σε μία δεκαετία ένας μεγάλος αριθμός νησιών δεν θα έχει ντόπιους κατοίκους. Ξέρετε τι θα έχει; Πέρα από εποχικούς που θα έρχονται για να κάνουν τη δουλειά τους και να σηκώνονται να φεύγουν, θα έχει μόνο μετανάστες και μη ενσωματωμένους μετανάστες, το βασικότερο απ’ όλα. Είναι αυτό που θέλουμε; 

Εγώ στα Κύθηρα έχω μετανάστες μέσω Πελοποννήσου και μέσω Πειραιώς, οι οποίοι έρχονται, ανήκουν στον παραγωγικό πληθυσμό, είναι από 17-35 ετών, αποκτούν ύστερα από λίγο χρονικό διάστημα μία φοβερή αλαζονεία και πολλές φορές και επιθετικότητα, λόγω του μεγάλου αριθμού και λόγω της δυνάμεως που αισθάνονται μπροστά σε έναν γηρασμένο πληθυσμό και μετά εμείς ερχόμαστε εδώ και λέμε για κοινωνικές πολιτικές, για πολιτικές ενσωμάτωσης. Ποιας ενσωμάτωσης; Κοροϊδευόμαστε μεταξύ μας και μας κοροϊδεύουν και αυτοί, οι οποίοι έρχονται και μιλούν από μικροφώνου ως πολιτική ηγεσία των διαφόρων Υπουργείων ή ως πολιτική ηγεσία των υπόλοιπων κομμάτων. Να μην θεωρηθεί αυτό ρατσισμός. Είναι λάθος όσοι βάζουν ετικέτες σε τέτοιου είδους διαμαρτυρίες, σε τέτοιου είδους ανησυχίες. Είναι μεγάλο λάθος, εγκληματικό, γιατί δεν βλέπουν μπροστά τους, δεν βλέπουν σε 10 χρόνια. Βλέπουν μόνο σήμερα, βλέπουν μόνο σε δύο-τρεις μήνες.

Μπαίνω σε ένα άλλο ζήτημα. Μιλάμε πολλές φορές για μικρά νησιά. Τα Κύθηρα έχουν 280.000 τετραγωνικά μέτρα έκταση. Άρα, 280 τετραγωνικά χιλιόμετρα. Είναι μικρό νησί αυτό; Είναι των 18.000, των 20.000, των 22.000 μέτρων; Όχι βέβαια. Άρα λοιπόν, με ποια κριτήρια δίνονται τα χρήματα για να μιλήσουμε, όπως δίνονται σήμερα, για μια αδικία μεγάλη του συστήματος; Μόνο με πληθυσμιακά κριτήρια; Δεν πρέπει να λάβουμε υπόψη μας και την έκταση; Δεν πρέπει να λάβουμε υπόψη μας και τον αριθμό των οικισμών; Τα Κύθηρα έχουν 65 οικισμούς. Κάθε οικισμός έχει τα δικά του προβλήματα και με τρεις κατοίκους ο ένας οικισμός και με πέντε ο άλλος, με δώδεκα ο άλλος, με δεκαπέντε κάποιοι άλλοι. Αυτοί δεν θέλουν να τους μαζέψεις σκουπίδια; Δεν θέλουν δημοτικό φωτισμό; Δεν θέλουν ασφαλτοστρωμένο δρόμο χωρίς λακκούβες; Δεν θέλουν ύδρευση με παλιά δίκτυα της δεκαετίας του ’60 και του ’70, που έχουμε διαρροές, οι οποίες δεν φτάνουμε κάθε ημέρα να πάμε να επισκευάσουμε σε τρία και τέσσερα σημεία του νησιού. Πόσο τέλος πάντων να τρέξουμε; Μιλάμε για ακριβά δωμάτια μερικές φορές. Όμως πώς να μην έχεις ακριβό δωμάτιο ενοικιαζόμενο, όταν η τουριστική περίοδος δεν ξεπερνά τις 45 ημέρες; Πως θα βγάλει ο άνθρωπος αυτός τα χρήματα, τα οποία έχει επενδύσει, για να χτίσει ένα δωμάτιο;

Απλά πράγματα, αλλά δυστυχώς όχι κατανοητά από κάποιους.

Να πω και ένα άλλο θέμα. Στα περισσότερα νησιά και στο δικό μου το νησί υπάρχει μία μεγάλη αντίδραση στο θέμα των Ανανεώσιμων Πηγών Ενέργειας. Η παραπληροφόρηση οργιάζει. Ραδιενέργεια, χάνονται νερά. Δηλαδή, γελοία πράγματα, γελοιότητες, οι οποίες δεν ακούγονται ούτε στο Τζιμπουτί.

Για όλα αυτά τα θέματα δεν υπάρχει καμία επίσημη ενημέρωση ούτε από την ΚΕΔΚΕ, ούτε από τις Τοπικές ΤΕΔΚ. Άρα λοιπόν, δεν μπαίνει ένα ακόμη θέμα, το οποίο πρέπει να το δούμε σε κεντρικό επίπεδο; 

Για να τελειώσω, είναι πάρα πολλά, αλλά θα περιοριστώ μόνο σε αυτό. Έχουμε τις τιμές των καυσίμων. Η βενζίνη στα Κύθηρα αυτή τη στιγμή που μιλάμε, πήρα πριν από μισή ώρα τηλέφωνο, να δούμε κατέβηκε κανένα λεπτό, είναι στο 1,19 η αμόλυβδη το λίτρο. Απέναντί μας ακριβώς, στη Νεάπολη η βενζίνη στο τελευταίο βενζινάδικο, πριν φτάσουμε στο λιμάνι, που είναι λιγότερο από 500 μέτρα από το λιμάνι, είναι 1,03 και ένα χιλιόμετρο έξω από τη Νεάπολη είναι 0,85. Δεν πρέπει και εδώ κάτι να γίνει; Δεν πρέπει να δούμε την επιδότηση των δρομολογίων που φέρνουν τα βυτία τα καύσιμα; Δεν έχω ακούσει τίποτα για αυτό. Έρχονται μετά οι επισκέπτες και λένε: «Είστε ακριβοί στα καύσιμα και επειδή είναι μεγάλο το νησί δεν μας συμφέρει, πρέπει να φύγουμε νωρίτερα, μία-δύο ημέρες απ’ ότι έχουμε προγραμματίσει». Έχουν δίκιο. Σαφώς έχουν δίκιο, αλλά και εμείς τι μπορούμε να κάνουμε;

Αγαπητοί συνάδελφοι, αγαπητό Προεδρείο, αν είναι δυνατόν, αν όχι σήμερα, κάποιες απαντήσεις στο άμεσο μέλλον, γιατί πραγματικά καιγόμαστε.

Ευχαριστώ.

ΠΡΟΕΔΡΕΙΟ: Ευχαριστώ και εγώ.


Τώρα, ο Δήμαρχος της Ρόδου, ο Δήμαρχός μου, ο κύριος Χατζής Χατζηευθυμίου.

Χ. ΧΑΤΖΗΕΥΘΥΜΙΟΥ: Κύριε Πρόεδρε, κυρίες και κύριοι συνάδελφοι, καταρχήν εγώ θέλω να εκφράσω μεγάλη ικανοποίηση, γιατί μπαίνει το θέμα της Νησιωτικής Πολιτικής στο Συνέδριο της ΚΕΔΚΕ. Υπάρχει στο Σύνταγμα νησιωτικότητα. Όμως έχει παραμείνει γράμμα κενού περιεχομένου. Δεν έχει γίνει τίποτα. 


Χαίρομαι, γιατί σε αυτό το Συνέδριο παρουσιάστηκε επιστημονικά από την πλευρά του Πανεπιστημίου Αιγαίου μια έρευνα, η οποία έγινε σχετικά με την νησιωτικότητα και τα προβλήματα, τα οποία απασχολούν τα νησιά μας και είναι πολλά αυτά τα προβλήματα και είναι ιδιαιτερότητες που έχει η νησιωτική χώρα και είναι τα μειονεκτήματα, τα οποία υπάρχουν στη Νησιωτική Ελλάδα.


Εδώ λοιπόν θα πρέπει εμείς να ασχοληθούμε, για να δούμε πως τα μειονεκτήματα της Νησιωτικής Ελλάδας θα πρέπει να τα κάνουμε πλεονεκτήματα για εμάς. Εδώ έρχεται η έρευνα του Πανεπιστημίου, που πολύ καλά ασχολείται με όλα τα θέματα, διότι μοναδικό θέμα δεν είναι οι θαλάσσιες συγκοινωνίες και να μην επικεντρωθούμε μόνο εκεί, διότι θα χάσουμε την ουσία του θέματος.


Πρέπει λοιπόν να δούμε και να καταθέσουμε προτάσεις για τα το πώς θα μπορέσουμε να προχωρήσουμε σε λύσεις των προβλημάτων αυτών. Όταν μιλάμε για απασχόληση και βγαίνει ένα νομοσχέδιο από το αρμόδιο Υπουργείο, δεν πρέπει να εφαρμόσετε το ίδιο σε όλη την Ελλάδα και το ίδιο και στη Νησιωτική Ελλάδα. Υπάρχουν διαφορές. Όταν μιλάμε για οικονομική ανάπτυξη, η οικονομική ανάπτυξη είναι διαφορετική αυτή που πρέπει να εφαρμοστεί στη Νησιωτική Ελλάδα.

Πρέπει λοιπόν να δούμε πως θα προχωρήσουμε και πολύ καλά καταλήγει σε ένα συμπεράσματα η μελέτη, την οποία διάβασε ο Καθηγητής ο κύριος Σπιλάνης, ότι πρέπει να γίνουν οι Επιτροπές, οι οποίες να ασχοληθούν με το θέμα και λέει ότι θα πρέπει να υπάρχει σε ευρωπαϊκό επίπεδο, σε εθνικό επίπεδο και τοπικό επίπεδο. 

Εγώ θα έλεγα τώρα να πάρουμε αποφάσεις, γιατί, αν καθίσουμε και το συζητήσουμε, δεν θα τελειώσουμε ποτέ. Εγώ θα πρότεινα το Προεδρείο που είναι σήμερα στο πάνελ να είναι η Επιτροπή της τοπικής ενασχόλησης με τα θέματα της νησιωτικότητας, που θα προωθεί τα θέματα. Όμως που θα τα προωθεί;

Θα πρέπει να δούμε λοιπόν ποια θα είναι η αντίστοιχη Επιτροπή σε εθνικό επίπεδο. Εγώ θεωρώ ότι σε εθνικό επίπεδο θα πρέπει να δημιουργηθεί μια Γενική Γραμματεία στο Υπουργείο Εμπορικής Ναυτιλίας Νησιωτικής Πολιτικής, η οποία να δέχεται τα αιτήματα αυτά από την τοπική Επιτροπή, αλλά παράλληλα να επεξεργάζεται και κάθε νομοσχέδιο, το οποίο πρόκειται να περάσει από τη Βουλή. Δηλαδή, αν το Υπουργείο Οικονομικών πρέπει να περάσει ένα Υπουργείο οικονομικής σημασίας και αξίας για την Ελλάδα, θα πρέπει να το επεξεργάζεται πρώτα αυτή η αρμόδια Επιτροπή του Υπουργείου Νησιωτικής Πολιτικής, ώστε να λαμβάνει τα μέτρα εκείνα, τα οποία θα έχουν σχέση και σημασία και αξία για τη Νησιωτική Ελλάδα. Αν θα μιλάμε για θέματα συγκοινωνιών, για θέματα μεταφορών, για θέματα του επιχειρείν, δεν είναι τα ίδια τα προβλήματα, τα οποία αντιμετωπίζει η Ελλάδα, με τα προβλήματα, τα οποία αντιμετωπίζει η Νησιωτική Ελλάδα. 

Άρα λοιπόν, θα έλεγα ότι μια τέτοια πρόταση, κύριε Πρόεδρε, θα μπορούσε να προχωρήσει από την ΚΕΔΚΕ, Υπουργείο Εσωτερικών, να θεσμοθετηθεί μια Γενική Γραμματεία στο Υπουργείο Νησιωτικής Πολιτικής, που να ασχολείται με αυτά τα θέματα και να παίρνει τα θέματα από την τοπική Επιτροπή και να τα προωθεί, αλλά παράλληλα να επεξεργάζεστε και όλα τα νομοσχέδια, τα οποία πρόκειται να κατατεθούν στη Βουλή, ούτως ώστε να περιλαμβάνουν τη σημασία της νησιωτικότητας. Διαφορετικά θα συζητάμε πάντα στα συνέδρια, θα κάνουμε διαπιστώσεις, τις οποίες δεν θα μπορούμε να λύσουμε. Έτσι θα μπορέσουμε να κάνουμε τα μειονεκτήματά μας πλεονεκτήματα για τη Νησιωτική Ελλάδα.

Τώρα, σε ότι αφορά το συγκοινωνιακό, στο οποίο επικεντρώθηκε η σημερινή συζήτηση και με την εισήγηση τόσο του κυρίου Δεκαβάλλα, όσο και του κυρίου Αλειφέρη, εγώ συμφωνώ. Όμως αυτό το οποίο πρέπει να δούμε είναι ότι θα πρέπει να υπάρχει συνεννόηση και συναπόφαση όλης της Νησιωτικής Ελλάδας. Αν απουσιάζει η Ρόδος, διότι έχει επιλύσει το πρόβλημα των μεταφορών και των συγκοινωνιών, δεν θα μπορέσει η Τήλος να φέρει αποτέλεσμα στο πρόβλημά της. Δεν θα μπορεί λοιπόν να λείπουν μεγάλα νησιά από τέτοιες συγκεντρώσεις κύριε Πρόεδρε και πρέπει να επισημανθεί και να ζητηθεί και η έγγραφη συναίνεσή τους ότι συμφωνούν με αυτές τις πολιτικές, ότι δέχονται και συμπαρίστανται. Σε διαφορετική περίπτωση, αν απουσιάζει η Κρήτη από μία τέτοια συνάντηση, αν απουσιάζει η Ρόδος, η Μυτιλήνη, τα μεγάλα νησιά, τότε οι εφοπλιστές δεν υπάρχει περίπτωση να συναινέσουν και να λύσουν το πρόβλημα των μικρών νησιών. Άρα, χρειάζεται λοιπόν συμμετοχή και των μεγάλων νησιών, να μπορέσουμε να υπάρχει μια συναπόφαση όλων μαζί, για να μπορέσουν να πιεστούν και οι εφοπλιστές, αλλά και η κυβέρνηση, η όποια κυβέρνηση, για να μπορέσει να λύσει το πρόβλημα.

Για τα Λιμενικά Ταμεία νομίζω ότι δεν πρέπει να υπάρχει κανένα Λιμενικό Ταμείο, κανένας Πρόεδρος Λιμενικού Ταμείου, ο οποίος θα συναινέσει στον εναγκαλισμό από την κυβέρνηση. Θεωρώ ότι τα Λιμενικά Ταμεία θα μπορούσαν να γίνουν ανώνυμες εταιρείες, υπό την προϋπόθεση ότι οι μετοχές θα ανήκουν στου Δήμους, για να μπορέσουν να αξιοποιήσουν τις όποιες χρηματοοικονομικές δυσκολίες υπάρχουν, για να μπορέσουν να κάνουν έργα στα Λιμενικά Ταμεία.

Επίσης, θεωρώ, κύριε Πρόεδρε, ότι θέμα Νησιωτικής Πολιτικής είναι η συζήτηση, η οποία αναβλήθηκε για την διοικητική μεταρρύθμιση και θα πρέπει να εξετάσουμε και να δούμε αν θα πρέπει να προχωρήσουμε σε Μητροπολιτική Διακυβέρνηση. Μητροπολιτική Διακυβέρνηση στα νησιά, που να έχει σχέση με τον χωροταξικό και πολεοδομικό σχεδιασμό, που να έχει σχέση με το περιβάλλον, την πολιτική προστασία, την κοινωνική αλληλεγγύη και την οικονομική ανάπτυξη. Είναι ένα θέμα, το οποίο συζητήσαμε στην Τοπική Ένωση Δήμων και Κοινοτήτων, το οποίο έγινε δεκτό ομόφωνα από όλους τους Συνέδρους και θεωρώ ότι θα πρέπει να τεθεί και στη σημερινή συζήτηση και θα παραδώσω και μια εισήγηση, κύριε Πρόεδρε, ούτως ώστε να ενσωματωθεί στα πρακτικά του Συνεδρίου.

ΠΡΟΕΔΡΕΙΟ: Ευχαριστούμε.


Ο συνάδελφος ο κύριος Λαρδάς Νίκος, Αντιδήμαρχος Αγίου Κηρύκου 

Ν. ΛΑΡΔΑΣ: Αγαπητοί συνάδελφοι, αγαπητό Προεδρείο, εκ μέρους της Τοπικής Αυτοδιοίκησης της Ικαρίας και ειδικότερα του Δήμου Αγίου Κηρύκου να χαιρετίσουμε και εμείς τις σημερινές εργασίες του Συνεδρίου μας, ιδιαίτερα δε των πρωτοβουλία που ανέλαβε η ΚΕΔΚΕ και η Επιτροπή Νησιωτικής Πολιτικής να αποτελέσουν τα προβλήματα της νησιωτικής χώρας, της Νησιωτικής Ελλάδας, του τόπου που, λίγο-πολύ, προερχόμαστε όλοι να είναι θέμα του Συνεδρίου μας.


Βέβαια, θα μου επιτρέψετε να κάνω μία παρατήρηση ότι ο τρόπος και ο χρόνος που παρουσιάζονται οι επεξεργασίες είναι κάπως πιεστικός. Αυτό, αγαπητέ Πρόεδρε, αφορά και τον τρόπο που ήρθε λίγο το θέμα στην Επιτροπή Νησιωτικής Πολιτικής, ήταν ασφυκτικό, έτσι ώστε να μπορέσουμε να έχουμε μία πληρέστερη εικόνα. Είναι κάτι που θα πρέπει να το δούμε στη λειτουργία μας στη συνέχεια να βελτιωθεί.


Αποτέλεσμα αυτής της ιστορίας είναι ότι πιστεύω πως κανείς μας σήμερα δεν είναι έτοιμος να αποδεχτεί ή όχι συγκεκριμένα κείμενα να γίνουν και θέσεις της ΚΕΔΚΕ. Βεβαίως, δεν αμφισβητώ την επιστημονική επάρκεια των ερευνητών του ΙΤΑ και του Πανεπιστημίου του Αιγαίου. Αντιλαμβάνεστε όμως πως τα προβλήματα του νησιωτικού χώρου είναι αποτέλεσμα εφαρμογής συγκεκριμένων πολιτικών και κατ’ επέκταση χρειάζονται μία επίσης συγκεκριμένη πολιτική αντιμετώπιση, που θα αμφισβητεί, κατά την άποψή μας, την κυρίαρχη πολιτική που τα δημιούργησε.


Αυτό, μετά από μία πρώτη ανάγνωση των κειμένων, δεν τεκμηριώνεται από το ΙΤΑ, κατά την άποψή μας, πάντοτε και χρειάζεται περισσότερος χρόνος να τοποθετηθούμε συνολικά έναντι των επεξεργασιών του Ινστιτούτου και να κάνουμε καθαρό εδώ πως, ως αιρετοί της Τοπικής Αυτοδιοίκησης, συμφωνούμε, δεν συμφωνούμε, μέχρι ποιου σημείου δεν συμφωνούμε και σε τι διαφωνούμε, αν διαφωνούμε, για να διατυπώσουμε πλέον συγκεκριμένες θέσεις για τα προβλήματα της νησιωτικής χώρας που, κατά την άποψή μας, δεν είναι τίποτα άλλο από την τοπική έκφραση των γενικότερων προβλημάτων που αφορούν το σύνολο της χώρας.


Σε ότι αφορά τώρα το θέμα των μεταφορών, ο τομέας των μεταφορών έχει τρία επίπεδα. Είναι οι ακτοπλοϊκές συγκοινωνίες, είναι οι αερομεταφορές και είναι και οι ενδομεταφορές της κάθε περιοχής.


Σε ότι αφορά τις ακτοπλοϊκές συγκοινωνίες είναι κοινός τόπος για όλους μας ότι το Αιγαίο, για το Αιγαίο και όχι μόνο βέβαια, συνολικά στη νησιωτική χώρα, είναι ένας καθοριστικός παράγοντας οι ακτοπλοϊκές συγκοινωνίες για την ύπαρξη ανθρώπινης ζωής στα νησιά μας και αυτό το βιώνουμε όλοι στο πετσί μας καθημερινά, όποτε χρειαστεί να ταξιδέψουμε, είτε για επαγγελματικούς λόγους, είτε για εκπαιδευτικούς, είτε πολύ περισσότερο για λόγους υγείας.


Επίσης, στην ακτοπλοΐα είναι βασισμένη σε πολύ μεγάλο βαθμό η ανάπτυξη των νησιών μας, αφού η τροφοδοσία τους, αλλά και η εξαγωγή των λιγοστών προϊόντων γίνεται αποκλειστικά με τα πλοία. 


Τέλος, η τουριστική ανάπτυξη δεν θα μπορέσει ποτέ να αποδώσει τα αναμενόμενα, χωρίς σωστές ακτοπλοϊκές συγκοινωνίες με προσιτές τιμές.


Έχοντας όλα αυτά υπόψη, γίνεται πιστεύω κατανοητό, γιατί αντιμετωπίζουμε τις ακτοπλοϊκές συγκοινωνίες ως δρόμους ζωής. Η κατάσταση σε όλους τους κλάδους των μεταφορών, χερσαίων, θαλάσσιων, εναέριων, σε γενικές γραμμές είναι σε όλους μας γνωστή.


Ο Νομός από όπου προερχόμαστε, ο Νομός Σάμου και γενικότερα η Νησιωτική Ελλάδα πιστεύω ότι είναι κοινός τόπος. Αναγνωρίζουμε όλοι ότι έχει προβλήματα τόσο από την πλευρά των προσεγγίσεων, τόσο από την πλευρά των παρεχόμενων υπηρεσιών και πολύ βέβαια περισσότερο από το επίπεδο της τιμολογιακής πολιτικής από το θέμα του κόστους των ναύλων που υπάρχει σήμερα στις ακτοπλοϊκές συγκοινωνίες.


Βέβαια, θα ήταν άδικο σε αυτή την χρονική στιγμή να μην αναγνωρίσουμε κάποιες θετικές εξελίξεις που υπάρχουν τόσο σε τοπικό επίπεδο, όσο και γενικότερα και αυτό αφορά το επίπεδο δρομολόγησης νεότευκτων πλοίων, την αύξηση προσεγγίσεων σε κάποιες περιοχές.

Παράλληλα όμως, να μην ξεχάσουμε την αρνητική εξέλιξη που υπάρχει σε αρκετές περιοχές, όπως είναι η προβληματική σύνδεση αρκετών μικρών νησιών. Ένα από αυτά είναι οι Φούρνοι από τον Νομό που προέρχομαι. Είναι η νότια πλευρά του νησιού από τον Δήμο από όπου προέρχομαι και πιστεύω ότι ανάλογες περιπτώσεις έχουν να παρουσιάσουν συνάδελφοι από όλες τις περιοχές της χώρας. 

Είναι ένα πρόβλημα που πρέπει να αντιμετωπιστεί άμεσα. Αυτό το κοινό συμπέρασμα, δηλαδή, οι προβληματικές μεταφορές, προκύπτει από όλες τις συζητήσεις που έχουν γίνει τα τελευταία χρόνια και αυτό το συμπέρασμα οδήγησε σε κινητοποιήσεις τα τελευταία χρόνια με ιδιαίτερη ένταση του συνόλου των φορέων του Νομού απ’ όπου προέρχομαι, του Νομού Σάμου και όχι μόνο, υπήρξε μία προσπάθεια και για κάποιον παναιγιακό συντονισμό.

Αυτό το συμπέρασμα προκύπτει πλέον και τεκμηριωμένα στο ότι αφορά ειδικότερα την Επαρχία Ικαρίας και ειδικότερα τον Δήμο μας, από μία έρευνα που έχει γίνει από τον Δήμο Αγίου Κηρύκου στους επισκέπτες της θερινής περιόδου και ειδικότερα από έρευνα που έχει γίνει στους επισκέπτες των υδροθεραπευτηρίων της περιοχής, από ένα δείγμα 1.500 ερωτηματολογίων σε μία διάρκεια 3 ετών, προκύπτουν μια σειρά συμπεράσματα σε ότι αφορά το συγκεκριμένο ζήτημα των μεταφορών υπάρχουν δύο κυρίαρχα στοιχεία. Το ένα είναι ότι ο σοβαρότερος λόγος, που κάποιος επισκέπτης δεν θα έρθει ξανά στο νησί, είναι η δύσκολη μετάβασή του από και προς την Ικαρία και αυτό είναι σε ένα ποσοστό της τάξεως του 60% των απαντήσεων του γιατί ενδεχομένως δεν θα ξαναέρθουν στο νησί.

Βέβαια, ένα δεύτερο πολύ σημαντικό στοιχείο αφορά τις τοπικές μεταφορές, όπου κρίνονται γενικότατα ανεπαρκέστατες. Αφουγκραζόμενοι λοιπόν την ένταση αυτού του λαϊκού προβλήματος που βοά, δεν θα μπορούσαμε, παρά να αναδείξουμε και να διεκδικήσουμε τη λύση, τη λύση που βεβαίως θα εξυπηρετούσε την πλειονότητα των κατοίκων του Νομού μας, αλλά και των επισκεπτών μας. Αναφέρομαι και στους τρεις Δήμους, της Ικαρίας, του Αγίου Κηρύκου, του Ευδήλου και των Ραχών. Είχαμε κάνει καθαρό από την αρχή ότι ο αγώνας αυτός για να έχει ουσιαστικό αποτέλεσμα χρειάζεται άλλου είδους πολιτική, μία πολιτική που να υπερασπίζεται τα συμφέροντα της λαϊκής οικογένειας της νησιωτικής χώρας και όχι μόνο.

Σε ότι αφορά τις εισηγήσεις που παρουσιάστηκαν μέχρι στιγμής μία αρχική τοποθέτηση, θεωρούν ως βάση των όποιων επεξεργασιών και θέσεων το δεδομένο κοινοτικό περιβάλλον και την βελτίωση του ανταγωνισμού. Με αυτά ως βάση πιστεύω ότι οι πολιτικές προς όφελος των πλατιών λαϊκών στρωμάτων δεν θα μπορούν να υπάρξουν, όπως δείχνει η εμπειρία των πρόσφατων μετά το 2001 και την τροποποίηση του θεσμικού μας πλαισίου που αφορά την ακτοπλοΐα. 

Αναφέρθηκε πολλές φορές επίσης ο όρος δημόσιο αγαθό για τις μεταφορές. Τα δημόσια αγαθά, κατά την άποψή μας πάντοτε, σε μια ευνομούμενη Πολιτεία τουλάχιστον θα πρέπει να προσφέρονται, όχι να εμπορευματοποιούνται και δεν μπορεί να μπαίνουν στη λογική του ανταγωνισμού.

Σε ότι μας αφορά εξακολουθούμε να πιστεύουμε ότι αν δεν θιγεί το κυρίαρχο που καθορίζει τα τεκταινόμενα στην ακτοπλοΐα, δηλαδή, το κέρδος και εν προκειμένω το κέρδος του εφοπλιστικού κεφαλαίου, δεν μπορούμε να έχουμε ουσιαστικές βελτιώσεις ούτε για του Αγαιοπελαγίτες, ούτε για τους επισκέπτες μας.

Για να γίνει αυτό σαφέστερο, μια μικρή παρένθεση οικονομικών στοιχείων. Πρώτα-πρώτα, σε ότι αφορά τα ναύλα. Το εισιτήριο της περίφημης οικονομικής θέσης, της τρίτης θέσης για τον Νομό Σάμου το 2001 ήταν 10,27 €. Την ίδια στιγμή το ημερομίσθιο, με βάση τη συλλογική σύμβαση εργασίας ήταν 22 €. Το 2008 το ημερομίσθιο έχει πάει στα 31 € και την ίδια στιγμή το ίδιο εισιτήριο που έκανε 10,27 € έχει πάει από 42 € έως 52 €, ανάλογα βέβαια με τη θέση, το μέσο και τα λοιπά. Δηλαδή, υπάρχει μία αύξηση έως και 357%, που σε καμία περίπτωση δεν είναι ανάλογη με την αύξηση του ημερομισθίου και νομίζω ότι αυτό σηματοδοτεί μία συγκεκριμένη πολιτική, που διέπει όλες τις πτυχές της ζωής μας.

Την ίδια περίοδο υπάρχει μία αλματώδης αύξηση των επιδοτήσεων προς όλους τους ακτοοπλόους ή εν πάση περιπτώσει, την πλειονότητά τους. Το 2001 η δημόσια δαπάνη από τον κρατικό προϋπολογισμό ήταν 1.320.000 € και το 2008, πάντοτε με στοιχεία του κρατικού προϋπολογισμού, έχει φτάσει στα 65.000.000 €. Συνολικά από το 2000 μέχρι το 2008 έχουν διατεθεί 226.822.000 και κάτι ψιλά από το ελληνικό δημόσιο ως μορφή επιδότησης σχεδόν σε 132 ναυτιλιακές εταιρείες. Είναι από στοιχεία που υπάρχουν σε απάντηση του Υπουργείου Εμπορικής Ναυτιλίας και Νησιωτικής Πολιτικής.

Την ίδια στιγμή παραμένει και οξύνεται το πρόβλημα των υπερήλικων πλοίων. Το 44% περίπου των επιβατικών ακτοπλοϊκών πλοίων είναι άνω των 20 ετών. Το 2007 καταγράφτηκαν 741 πλοία ηλικίας μεγαλύτερης των 30 ετών έναντι 645 το 2006 και 240 πλοία μεγαλύτερης των 40 ετών έναντι 209 πλοίων το 2006. Είναι πάντοτε στοιχεία που προέρχονται από το Υπουργείο Εμπορικής Ναυτιλίας.

Τα προβλήματα αυτά σε συνδυασμό με ότι τα περισσότερα λιμάνια της χώρας έχουν τεράστιες ελλείψεις σε λιμενικές υποδομές και εργατικό δυναμικό εγκυμονούν τεράστιους κινδύνους για την ασφάλεια των επιβατών, των ναυτεργατών, την προστασία της ανθρώπινης ζωής στη θάλασσα. 

Η εξέλιξη αυτή αποδεικνύει ότι οι εφοπλιστές συσσώρευσαν μεγάλα κεφάλαια και η πολιτική που υπηρετεί τα συμφέροντά τους, δεν μπορούν να εξασφαλίσουν τη μεταφορά με τις προϋποθέσεις που έχουμε καθορίσει.

Τα παραπάνω στοιχεία τα παραθέτουμε, εκτιμώντας πως αποδεικνύουν την λανθασμένη, κατά την άποψή μας στόχευση της καθιέρωσης του μεταφορικού ισοδύναμου στις ακτοπλοϊκές συγκοινωνίες, ως λύση στη σημερινή κατάσταση των μεταφορών στη νησιωτική χώρα, αφού για άλλη μια φορά στοχεύουμε στην επιδότηση εταιρικών σχημάτων για να διασφαλίσουμε ένα, κατά τα άλλα, δημόσιο αγαθό.

Η σημερινή κατάσταση λειτουργεί βεβαίως και ως αντικίνητρο και για την τουριστική ανάπτυξη της Νησιωτικής Ελλάδας, αφού γνωρίζουμε όλοι ότι η κατακόρυφη αύξηση της ζωής για τους κατοίκους στο νησί μετακυλίεται βεβαίως και στην αύξηση του κόστους ζωής των επισκεπτών και εν πάση περιπτώσει, έχουμε όλοι υπόψη μας πόσο στοιχίζει για μία οικογένεια να μεταφερθεί σε μία νησιωτική περιοχή ή σε οποιαδήποτε άλλη περιοχή της Ελλάδας για να κάνει τις διακοπές της και πόσο μεταφράζεται αυτό σε ημέρες διακοπών, αν επιλέξουν τη στεριά έναντι της θάλασσας. Το κόστος των προϊόντων από την μεταφορά των προϊόντων για της θαλάσσιας οδού επίσης αυξάνεται κατακόρυφα, μετακυλίεται στις τσέπες μας, άρα, πληρώνεται και αυτό από εμάς και όλα αυτά που νομίζουμε ότι είναι ένα ισχυρό αντικίνητρο.

Η συνολική αίσθηση που αποκομίζω από τη σημερινή συζήτηση είναι ότι προσπαθούμε να αμβλύνουμε τις επιπτώσεις του προβλήματος, παρά να συμβάλουμε στην ουσιαστική του λύση προς όφελος του λαού συνολικά και ειδικότερα της Νησιωτικής Ελλάδας.

Κλείνοντας την αναφορά μου στον τομέα των ακτοπλοϊκών συγκοινωνιών, έχοντας υπόψη μου τη συνολική δραστηριότητα για την ακτοπλοΐα, που αναπτύχθηκε στον Νομό μας τα τελευταία χρόνια με αποφάσεις Δημοτικών Συμβουλίων, Νομαρχιακού Συμβουλίου, Συνεδρίων ΤΕΔΚ, Λαϊκών Συνελεύσεων, καταθέτω τη μόνη πρόταση που στοχεύει, κατά την άποψή μας πάντοτε, που στοχεύει σε μία ουσιαστικά διαφορετική πολιτική για αυτό τον νευραλγικό για την οικονομία των νησιών μας τομέα. Η πολιτική αυτή μπορεί να διασφαλιστεί μόνο μέσα από έναν εθνικό φορέα ακτοπλοϊκών συγκοινωνιών, που θα έχει την ευθύνη για τον σχεδιασμό και την εκτέλεση των ακτοπλοϊκών δρομολογίων, που θα εξασφαλίζει ασφαλή, γρήγορα ταξίδια, με προσιτά ναύλα, πρόταση που αποτελεί και απόφαση δύο Συνεδρίων της Τοπικής Ένωσης του  Νομού μας.

Σχετικά με τη δυνατότητα βιωσιμότητας τώρα της πρότασης να παραθέσουμε μόνο δύο στοιχεία. Το ένα είναι η κίνηση των επιβατών και των εμπορευμάτων, όπου για το 2005, για παράδειγμα, μιλώ βέβαια για το σύνολο της χώρας, ήταν 86.000.000 επιβάτες και 151.000.000 τόνοι εμπορευμάτων. Τα τελευταία δε 4 χρόνια, από το 2003 μέχρι το 2006 η σωρευτική αύξηση των τεσσάρων μόνο εταιρειών έχει φτάσει στο χίλια εκατόν τρία τοις εκατό και είναι στοιχεία που πιστεύουμε ότι αποδεικνύουν τη δυνατότητα να διασφαλιστούν οι ακτοπλοϊκές συγκοινωνίες ως δημόσιο αγαθό, αρκεί βεβαίως να τεθούν κάτω από κεντρικό σχεδιασμό και έλεγχο.

Σε ότι αφορά δε τη βιωσιμότητα αυτής της διαφορετικής πρότασης κάνω μία πρόταση σε ότι αφορά το Ινστιτούτο της Τοπικής Αυτοδιοίκησης να εκπονήσει μία μελέτη για τη δυνατότητα λειτουργίας των μεταφορών με διαφορετικό τρόπο, κάτω από κεντρικό σχεδιασμό και έλεγχο, έτσι ώστε να μπορούμε πλέον ως αυτοδιοικητικοί τεκμηριωμένα να συγκρίνουμε ποιο μοντέλο λειτουργίας των μεταφορών επιλέγουμε να διεκδικήσουμε, για να μην μιλάμε και στον αέρα.

Σε ότι αφορά τις εισηγήσεις που παρουσιάστηκαν από τον συνάδελφο κύριο Δεκαβάλλα και τον συνάδελφο κύριο Αλειφέρη, θα μου επιτρέψετε μία παρατήρηση ως προς την κοινή αποδοχή της πρότασης που παρουσιάζεται στη νομοθετική παρέμβαση. Αμφισβητώ ότι η πρόταση είναι υπερκομματικής στήριξης και κοινής αποδοχής από όλα τα κόμματα. Ενδεχομένως να εννοείτε από όλα τα κόμματα που αποδέχονται το δεδομένο κοινοτικό περιβάλλον και τη βελτίωση της κατάστασης μέσω του ανταγωνισμού, ανταγωνισμού, που επίσης δεν είναι κοινής αποδοχής η άποψη πως θα βελτίωνε τα δεδομένα στην ακτοπλοΐα, όπως αναφέρεται εισηγητικά στην εισήγηση του συναδέλφου κυρίου Δεκαβάλλα.

Η παρατήρηση αυτή γίνεται για να διευκρινίσουμε πως δεν είναι δυνατόν, κατά την άποψή σας, να διαφωνεί κάποιος στη γενική πολιτική κατεύθυνση, όπως αυτή εκπορεύεται τόσο μέσα από τον Ευρωπαϊκό Κανονισμό 3577/92, καθώς και τον Ν.2932/01 και να υποστηρίζει μια νομοθετική παρέμβαση εξωραϊσμού μερικών πτυχών τους.

Τέλος, να τονίσω πως η εφαρμογή της αρχής της ελεύθερης κυκλοφορίας υπηρεσιών στις μεταφορές διέπει το σύνολο των μεταφορών, θαλάσσιες, αερομεταφορές, χερσαίες, οδικές, σιδηροδρομικές. Άρα, ακόμα και αν κατοχυρώσουμε την ισότητα στον υπολογισμό των ναύλων στη στεριά και στη θάλασσα, η ιδιωτικοποίηση του ΟΣΕ, για παράδειγμα, προφανώς δεν διασφαλίζει τα ναύλα ότι θα είναι προσιτά, είτε αυτά έχουν να κάνουν με τη στεριά, είτε έχουν να κάνουν με τη θάλασσα.

Ένα πολύ σοβαρό θέμα που αφορά τις μεταφορές, αναφέρθηκε και στην εισήγηση του συναδέλφου του κυρίου Δεκαβάλλα, είναι βεβαίως το θέμα των αερομεταφορών. Οι εξελίξεις στον εθνικό μας αερομεταφορέα είναι γνωστές και οι πρόσφατες και οι παρελθούσες. Ωστόσο, πιστεύουμε ότι είναι χρήσιμο να μην διαφύγει της προσοχής μας η χρόνια απαξίωση της Ολυμπιακής απ’ όλες τις κυβερνήσεις μέσω της ρουσφετολογικής της χρησιμοποίησής της, μέσω της χρόνιας υπεξαίρεσης πόρων από αυτή, της συνειδητής πολιτικής των τελευταίων ετών να εγκαταλειφθεί στην τύχη της. Όλα αυτά οδήγησαν στο σημερινό «αδιέξοδο», από το οποίο η κυβέρνηση επιχειρεί να τη βγάλει μέσω της προσφιλούς της τακτικής της ιδιωτικοποίησης.

Σε ότι μας αφορά, ως Δήμοι της Ικαρίας, έχουμε πάρει ξεκάθαρη θέση στο ζήτημα και σήμερα καταθέτουμε πρόταση, που αποτελεί επίσης ομόφωνη απόφαση δύο Συνεδρίων της Τοπικής Ένωσης Δήμων και Κοινοτήτων του Νομού Σάμου για την υπεράσπιση του δημόσιου χαρακτήρα της Ολυμπιακής, πιστεύοντας ότι η εμπειρία που έχουμε από τις ακτοπλοϊκές συγκοινωνίες επιβάλει να διεκδικήσουμε σήμερα την καταβολή από το κράτος των οφειλόμενων πόρων, που αύριο θα δοθούν αφειδώς ως επιδότηση στο διάδοχο σχήμα ιδιωτών που θα αναλάβει τις αερομεταφορές στη χώρα μας – και όχι μόνο – στο όνομα της ύπαρξης ενός εθνικού αερομεταφορέα.

Επίσης, σοβαρό θέμα είναι και οι τοπικές συγκοινωνίες. Υπάρχει βεβαίως το επιχειρησιακό πρόγραμμα «Συγκοινωνία», που πιστεύω ότι αρκετοί Δήμοι από τη περιοχή μας έχουν συμβάλει σε ότι αφορά την υλοποίησή του. Έχοντας ως δεδομένο, για να μην μακρηγορώ, το δεδομένο νομοθετικό πλαίσιο που υπάρχει, επιβάλλεται να προχωρήσουμε, όπου βέβαια δεν υπάρχει, στο εγχείρημα της οργάνωσης τοπικών συγκοινωνιών διεκδικώντας πόρους από την ελληνική κυβέρνηση για τη βιωσιμότητα αυτής της προσπάθειας, μιας που μέχρι στιγμής δεν υπάρχει τέτοια πρόθεση οργανωμένη, έτσι ώστε να λειτουργούν συντοπικές συγκοινωνίες κάτω από έναν συγκεκριμένο έλεγχο κεντρικά από το κράτος, όπως όλοι γνωρίζουμε. Αυτή η υπόθεση έχει πάρει μέχρι ενός βαθμού τον δρόμο της από το επιχειρησιακό πρόγραμμα συγκοινωνία, πρόγραμμα στο οποίο οι Δήμοι της Ικαρίας έχουμε υποβάλει αίτημα για οικονομική συνδρομή.

Βέβαια, να αναδείξουμε και μία πτυχή του προβλήματος και των ελλείψεων που υπάρχουν. Οι πόροι που έχουν δεσμευτεί για την Ικαρία είναι 147.000. Από τη μελέτη που έχει εκπονηθεί και για τη δημιουργία διαδημοτικού φορέα, αλλά και για το τεχνικό δελτίο για την κατάθεση του προγράμματος, σε ετήσια βάση απαιτούνται 500.000. Αυτό, αν μη τι άλλο, αναδεικνύει ότι υπάρχει σοβαρό πρόβλημα να λειτουργήσει στοιχειωδώς ένα δίκτυο τοπικών συγκοινωνιών και αν μη τι άλλο, αναδεικνύει την αναγκαιότητα επιμονής στη διεκδίκηση των αναγκαίων πόρων, έτσι ώστε να μπορέσει να διασφαλιστεί και αυτό το αγαθό για τους πολίτες όχι μόνο της Ικαρίας, αλλά συνολικά νησιωτικών περιοχών και ειδικότερα αυτού του μεγέθους.

Αγαπητοί συνάδελφοι, να κλείσω λέγοντας ότι ακούστηκαν αρκετά πράγματα. Ιδίως μείναμε στον τομέα των μεταφορών. Δεν αναφέρθηκαν αρκετά σοβαρά ζητήματα, όπως έχουν να κάνουν με τα θέματα του περιβάλλοντος και ειδικότερα της διαχείρισης των απορριμμάτων, όπου πιστεύω ότι ειδικότερα στη Νησιωτική Ελλάδα έχουν πάρει εκρηκτικές διαστάσεις και λόγω της μορφολογίας των περιοχών, αλλά και μιας σειράς άλλων παραμέτρων, που σε καμία περίπτωση δεν μπορεί να είναι καρμπόν οι διαδικασίες για όλη τη χώρα.

Είναι λοιπόν ένα θέμα, που θα πρέπει να το δούμε ενδεχομένως ειδικότερα και στην Επιτροπή, αλλά ίσως και στον θεματικό κύκλο, αν και δεν έχει συγκεκριμένο θέμα τη διαχείριση των απορριμμάτων.

Ειδικότερα για τα θέματα που αφορούν τις νησιωτικές περιοχές σοβαρό θέμα είναι χωροταξικός σχεδιασμός, όπως περπατά μέχρι στιγμής, είτε με το εθνικό σχέδιο, είτε με το σχέδιο που παρουσιάστηκε για τον τουρισμό και την αειφόρο ανάπτυξη, πολύ δε περισσότερο με το χωροτακτικό σχέδιο που έρχεται για τις νησιωτικές περιοχές, είναι ένα τεράστιο ζήτημα ως προς τις κατευθύνσεις που δίνονται συνολικά για τη χωροταξία στη χώρα μας, ειδικότερα για την περιοχή της Νησιωτικής Ελλάδας. Εν πάση περιπτώσει, δεν νομίζω ότι υπάρχει ο απαιτούμενος χρόνος για να αναπτύξουμε αυτά τα σημεία. 

Να κλείσω, λέγοντας ότι σε ότι αφορά τα θέματα των συγκοινωνιών, σε ότι μας αφορά θα καταθέσουμε το ψήφισμα των Συνεδρίων της Ένωσης της Σάμου, το οποίο πιστεύουμε ότι μία χρήσιμη πρόταση να πάει ως πρόταση και στο κεντρικό ψήφισμα, που θα βγει από τις διαδικασίες, δεδομένου ότι δεν έχουμε διευκρινίσει το διαδικαστικό.

Ευχαριστώ.

Α. ΑΛΕΙΦΕΡΗΣ: Κύριε συνάδελφε, επειδή είναι σοβαρό το θέμα και πραγματικά έχει ειδικές διαστάσεις, εγώ είπα ότι έχουμε διακομματική συναίνεση και αμφισβητήθηκε. Γιατί;

Ν. ΛΑΡΔΑΣ: Όταν λέτε ότι υπάρχει συναίνεση, από πού το γνωρίζετε;

Α. ΑΛΕΙΦΕΡΗΣ: Εννοείται ότι έχω μιλήσει με όλα τα κόμματα και είμαι υπεύθυνος όταν μιλώ και έχω πάρει τη συναίνεση όλων των κομμάτων.

Ν. ΛΑΡΔΑΣ: (εκτός μικροφώνου)

Α. ΑΛΕΙΦΕΡΗΣ: Να σας πω ξεκάθαρα. Καταρχήν, μέχρι τώρα δεν έχω ακούσει αντίθετη άποψη. Εγώ σας είπα επιγραμματικά εκείνο που ζητάμε αυτή τη στιγμή, για να ξέρουμε τι ζητάμε και να εκδηλωθεί, αν υπάρχει αντίθεση, είναι ότι θεσμοθετούμε να έχουμε σχεδόν πολύ φτηνό εισιτήριο, δηλαδή, μεταξύ των νησιών να πηγαίνουμε με 2 €, όπως πηγαίνουν στην υπόλοιπη Ελλάδα και θεσμοθετούμε επίσης να έχουμε όλα τα ταμεία ανοικτά, να νομοθετηθεί ότι από οπουδήποτε μπορούμε να πάρουμε, είτε ευρωπαϊκούς, είτε εθνικούς πόρους. Αυτό είναι διακύβευμα. Είπα δεν νομίζω ότι μπορεί να έχει κανείς αντίδραση.


Προκειμένου να έχουμε αυτή τη διακομματική συναίνεση έχουμε μιλήσει με την κυβέρνηση καταρχήν. Να τα πάρω με τη σειρά. Ξεκινήσαμε από τη Βουλή, είχαμε τον επικεφαλής των Βουλευτών της ΝΕΑΣ ΔΗΜΟΚΡΑΤΙΑΣ, τον κύριο Βαρβιτσιώτη, είχαμε την Αντιπρόεδρο του Ευρωπαϊκού Κοινοβουλίου που ήρθε και στην Ελλάδα και έκανε ειδική ημερίδα στη Σάμο νομίζω και ουσιαστικά για το μεταφορικό ισοδύναμο, είχαμε την κυβέρνηση που εκφράστηκε δια του Υπουργού του κυρίου Καμένου μέσα στη Βουλή και είχαμε συναντήσεις με όλους αυτούς. Είχαμε με το ΠΑ.ΣΟ.Κ., με τον Πρόεδρό του και τα λοιπά. Είχαμε με το ΚΚΕ με εκπρόσωπό του που είχε έρθει στο Θεματικό Συνέδριο, εκ μέρους του ΚΚΕ, τον κύριο Καμπούρη στην Ιθάκη και πήρε θέση υπέρ αυτού και υπάρχουν τα πρακτικά και είχαμε και συνάντηση στη Βουλή, επειδή δεν στάθηκε δυνατό με την κυρία Παπαρήγα, με τον κύριο Σκυλλάκο, ο οποίος είπε στην εισαγωγή αυτή ότι είμαστε μαζί όλοι για να υπογραφεί από όλους τους Βουλευτές. Από τον ΣΥΝΑΣΠΙΣΜΟ ήταν ο κύριος Αλαβάνος και ο κύριος Τσίπρας και από το ΛΑ.Ο.Σ. ήταν ο κύριος Καρατζαφέρης, που συναντηθήκαμε και είπε τη συμφωνία του.


Νομίζω ότι είναι όλα πρόσωπα, που μπορούν να εκφράζουν τα κόμματά τους. Ο ένας είχε εξουσιοδοτηθεί να εκπροσωπήσει το κόμμα του στην Ιθάκη, ο άλλος είναι Κοινοβουλευτικός εκπρόσωπος, όταν ζητήσαμε συνάντηση με τον Πρόεδρο, εμφανίστηκε αυτός. Αυτά είναι ως προς αυτό.

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Το κλείνω, λέγοντας ότι αυτά τα δύο πράγματα θεσμοθετούμε. Τα υπόλοιπα είναι θέματα των Βουλευτών.

ΣΥΝΕΔΡΟΣ: (εκτός μικροφώνου)

Α. ΑΛΕΙΦΕΡΗΣ: Την πρόταση την κάνουμε σύμφωνα με το υφιστάμενο. Κάνουμε δύο τομές. Η μία είναι η θεσμοθέτηση αυτών των πραγμάτων, δηλαδή, του θεσμού, του μεταφορικού ισοδύναμου και η άλλη των πόρων. Από εκεί και πέρα, οι Βουλευτές όλων των κομμάτων στη συζήτηση στην Επιτροπή και στη Βουλή θα κάνουν τις δικές τους προτάσεις και εννοείται ότι μπορούν να κάνουν και προσθαφαιρέσεις. Το θέμα είναι τι πιστεύει η Τοπική Αυτοδιοίκηση.

ΠΡΟΕΔΡΕΙΟ: Ο συνάδελφος, ο κύριος Αριστείδης Τριγώνης, εκπρόσωπος και Νομικός Σύμβουλος της ιστορικής Κοινότητας Πανορμιτών Τήνου.

Α. ΤΡΙΓΩΝΗΣ: Ευχαριστώ κύριε Πρόεδρε. Δεν είμαι πια συνάδελφός σας. Ήμουν το 1975. Από το ’77 και εντεύθεν είμαι Νομικός Σύμβουλος του Δήμου Μοσχάτου επίσημος και ανεπίσημος της Κοινότητας και ευχαριστώ ιδιαιτέρως, γιατί σε μια πολύ μικρή κοινωνία, αλλά με σημαντικότατη προσφορά στην επιστήμη και τον πολιτισμό, παρέχεται το βήμα.


Έναυσμα για τις τέσσερις-πέντε σκέψεις που θα ακολουθήσουν μου έδωσε η εισήγηση του Καθηγητή του κυρίου Σπινάλη και περαιτέρω ερέθισμα του αγαπητού Δημάρχου Κυθήρων.


Ήθελα να αρχίσω με την εξής παρατήρηση: πέρυσι ο αγαπητός ιδιαιτέρως Δήμαρχος ο κύριος Δεκαβάλλας στη Σύρο είχε κάνει ένα πάρα πολύ ωραίο Συνέδριο για την προστασία του περιβάλλοντος, με κύριο ομιλητή τον κύριο Μιχάλη Δεκλερή, παλιό Πρόεδρο της Συμβουλίου της Επικρατείας και την κυρία Καραμανώφ.


Επαναλάβαμε τότε ότι το περιβάλλον δεν το έχουμε κληρονομήσει, το έχουμε δανειστεί από τα παιδιά μας. Είναι μια παλιά διακήρυξη που αρχίζει από το 1990 με την διακήρυξη του Ρίο. Αυτή η διακήρυξη επαναλήφθηκε ως ατζέντα 21, τα περίφημα πρακτέα κατά τον 21ο αιώνα. 


Σας τα λέω αυτά, γιατί τόλμησε ο κύριος Καθηγητής να θέσει θέμα προστασίας του περιβάλλοντος, κάτι που απουσιάζει από τη θεματική μας ενότητα και απομένω με την εντύπωση ότι ξαναγυρίζουμε σε αυτό που είχε χαρακτηριστεί εντροπία. Μα το ’90 είπαμε ότι θα διανύσουμε τον δρόμο που φέρει από την εντροπία στην αειφόρο ανάπτυξη. Εδώ επικεντρώνουμε πάλι σε μόνη την οικονομική μεγέθυνση. Από τότε από το ’90 λέμε πολιτική που έχει ως αντικείμενο μόνη την οικονομική μεγέθυνση, είναι απλώς, όχι παρωχημένη πολιτική, αλλά ανήθικη και επικίνδυνη πολιτική.


Προσέξτε τώρα, αν έχετε την καλοσύνη, τι γίνονται στα νησιά μας. Γίνονται και στην ηπειρωτική χώρα, αλλά στα νησιά μας έχει πάρει ενδημική κατάσταση. Δεν είναι απλώς ότι δομείται ή οικοδομείται, όπως θαυμάσια είπε ο Καθηγητής. Είναι κάτι άλλο. Ακρίτως και αφώνως μετατρέπεται η γεωργική γη σε αστική και για αυτό, αγαπητέ μου κύριε Δήμαρχε Κυθήρων, αυτή η μετατροπή θα έχει καταστροφικές συνέπειες. Δεν είναι αν θα έχετε ανθρώπους να εργάζονται, αν αποκομίζουν εισόδημα. Είναι ότι δεν θα έχετε ανθρώπους, γιατί το τσιμέντο θα σας αποκλείσει. Το νερό, δεν θα έχετε να πιείτε νερό, δεν θα έχετε να πλυθείτε, δεν θα έχετε να ποτίσετε. Που οδηγούμαστε με αυτό το πράγμα; 


Ενόψει αυτών τελειώνω και θέτω τα εξής ερωτήματα: είπε ο Υπουργός Χωροταξίας ότι θα απαγορεύσει της εκτός σχεδίου δόμηση του 2010. Ξέρετε ότι η Ελλάδα είναι από τις λίγες χώρες στον κόσμο, φοβάμαι δε ότι η μόνη στην Ευρώπη, με εξαίρεση την Αλβανία, όπου επιτρέπεται η εκτός σχεδίου δόμηση. Είμαστε διατεθειμένοι με κόστος, το αναγνωρίζω, ως αιρετοί εκπρόσωποι να ζητήσουμε τώρα από τον Υπουργό να απαγορέψει την εκτός σχεδίου δόμηση, είναι πολύ δύσκολο. Εδώ πήγε να γίνει επέκταση των 4 στρεμμάτων στα 6 αι στα 8 και σηκώθηκε ο κόσμος, σηκώθηκε και από το δικό μου το σινάφι, σηκώθηκε και από τους μηχανικούς και δεν ξέρω από ποιον άλλον.


Αν δεν οδηγηθούμε σε αυτή την κατεύθυνση, θεωρητικά θα αναζητούμε τα προβλήματα και δεν θα δίνουμε λύση. Αν έλαβα τον λόγο, ήταν γιατί ήθελα να σας ζητήσω να δώσουμε πρακτική λύση στον βαθμό που μπορούμε. Άλλη πρακτική συνέπεια.


Κύριε Δήμαρχε Σύρου, θα δώσετε εσείς και το Δημοτικό σας Συμβούλιο να γίνει τουριστικός λιμένας ή μαρίνας στη Σύρο με ότι αυτό έχει ως συνέπεια. Εσείς, κύριε Δήμαρχε Τήλου, θα δώσετε συναίνεση, αν σας ζητηθεί να γίνει η μαρίνα στην Τήλο; Ποια είναι συνέπεια; Προφανώς. Στερούμε τους κατοίκους, ενόψει μόνο της οικονομικής μεγεθύνσεως από τη θάλασσα, από τον ήλιο, από τον αέρα, όπως τόσο γλαφυρά παρουσίασε ο κύριος Σπιλάνης.


Σας ευχαριστώ πάρα πολύ.

ΠΡΟΕΔΡΕΙΟ: Εγώ ευχαριστώ. Πάντως, ο Δήμαρχος Τήλου απαγόρευσε το κυνήγι και έδιωξε όλους τους κυνηγούς από την Τήλο και αυτό κάτι λέει σε σχέση με την αειφορία. 


Όμως ξέρετε, υπάρχει στη θεματολογία του Συνεδρίου ξεχωριστή ενότητα για το περιβάλλον, που αφορά το σύνολο της Αυτοδιοίκησης. Εδώ αυτό που προσπαθήσαμε να εντοπίσουμε είναι τα ζητήματα αιχμής και κυρίως το πρόβλημα της απομόνωσης των νησιών. Βεβαίως και δεν υπολείπονται όλα τα άλλα. 


Τέλος, σε ότι αφορά τον χωροταξικό σχεδιασμό, νομίζω ότι η Αυτοδιοίκηση των νησιών ιδιαίτερα, μπορεί να υπάρχουν αυτά που λένε οι εφημερίδες, έχουν δώσει δείγματα γραφής στην προσπάθεια περιφερειακών σχεδιασμών χωροταξικών, όπου έχει αποτολμηθεί αυτό. Δεν έχω αντιληφθεί να υπάρχει σε άλλα μέρη της χώρας Αυτοδιοίκηση, που να έχει υποστηρίξει την οικοδόμηση γύρω από το συμπαγές των οικισμών. Αυτό το έχει κάνει η Αυτοδιοίκηση των νησιών. Είναι κατακτήσεις που βεβαίως δεν πρέπει να μείνουν εκεί, ότι πρέπει να συνεχιστεί αυτό και θα πρέπει να υπάρχει και μια συνέργια όλων των υπόλοιπων φορέων της διοίκησης, οι οποίοι εννοούν να σχεδιάζουν και ύστερα να ανατρέπουν τους σχεδιασμούς είναι κάτι επίσης.

Ι. ΔΕΚΑΒΑΛΛΑΣ: Να πω στον κύριο Τριγώνη ότι σχολιάζοντας το Γενικό Χωροταξικό του ΥΠΕΧΩΔΕ η ΤΕΔΚ Κυκλάδων είχε επισημάνει την αναγκαιότητα της απαγόρευσης της δόμησης εκτός σχεδίου ή τον αυστηρό περιορισμό της. Αυτό το έχουμε θίξει και γνωρίζετε πόσο πολιτικό κόστος έχουν οι αιρετοί όταν παίρνουν τέτοιες πρωτοβουλίες και τέτοιες αποφάσεις.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ο Πρύτανης Μάρκος Μενής έχει τον λόγο.

Μ. ΜΕΝΗΣ: Ευχαριστώ πολύ τον Πρόεδρο και θα ήθελα από τούτο εδώ το βήμα και εγώ να δώσω τα συγχαρητήριά μου, πρώτα-πρώτα, στο Προεδρείο, στους καθηγητές βέβαια και τον συμπατριώτη μου τον Κώστα τον Χλωμούδη, στον κύριο Σπιλάνη και σε όλους τους εισηγητές γενικά για τις θαυμάσιες εισηγήσεις, τις οποίες ακούσαμε και δεν σας κρύβω ότι σήμερα νοιώθω έτσι ιδιαίτερα συγκινημένος, γιατί πριν από λίγα σχετικά χρόνια, όταν ξεκινήσαμε αυτή την προσπάθεια για την ιδιαιτερότητα του νησιωτικού χώρου μαζί με τον Νάσο τον Γιακαλή, τον Δήμαρχο της Λέσβου, φτιάχνοντας τότε τον Σύνδεσμο ΤΕΔΚ Βορείου Αιγαίου και αργότερα μαζί με τον Γιώργο τον Γιαννόπουλο, τον Γιάννη τον Δεκαβάλλα, τον Μάκη τον Φόρτε, τον Σύνδεσμο των νησιών όλης της πατρίδας μας, κανένας δεν περίμενε ή μάλλον όλοι οραματιζόμαστε ότι κάποτε θα έπρεπε θα γίνει αισθητό από τους αιρετούς της Αυτοδιοίκησης της στεριανής Ελλάδας ότι υπάρχει και ο νησιωτικός χώρος. Υπάρχει η ιδιαιτερότητα του νησιωτικού χώρου και σήμερα όλα αυτά υλοποιούνται και επίσημα μέσα από το Συνέδριο της ΚΕΔΚΕ και αυτό νομίζω ότι θα πρέπει να ικανοποιεί όλους μας. Βέβαια, δεν σας κρύβω ότι υπάρχει μία μικρή απογοήτευση από τη συμμετοχή σε τούτη εδώ την αίθουσα, διότι πραγματικά αυτά τα οποία συζητάμε σήμερα όλοι μαζί δεν μπορούν, αγαπητοί συνάδελφοι, να γίνουν πράξη, αν όλοι μαζί δεν παλέψουμε, δεν διεκδικήσουμε και δεν απαιτήσουμε από τις εκάστοτε κυβερνήσεις, όποιες και αν είναι αυτές, είτε του ΠΑ.ΣΟ.Κ., είτε της ΝΕΑΣ ΔΗΜΟΚΡΑΤΙΑΣ, ότι υπάρχει και ένας χώρος που είναι τα νησιά της Ελλάδας, που έχουν μια ιδιαιτερότητα.


Βέβαια, κύριε Πρόεδρε, θα ήθελα να επισημάνω εδώ ότι πολύ σωστά πιάσαμε το θέμα των μεταφορών. Υπάρχουν όμως μια σειρά από ζητήματα, όπως ανέφερε και ο Νάσος ο Γιακαλής, αλλά και οι υπόλοιποι συνάδελφοι του νησιωτικού χώρου, τα οποία θα πρέπει κανείς να τα δει.


Θα ήθελα να βάλω το Ταμείο Συνοχής, το οποίο είχαμε παλέψει, είχαμε φτάσει σε ένα σημείο, στο οποίο λέγαμε ότι θα υπάρξει ένα Ταμείο Συνοχής για τον νησιωτικό χώρο, πέραν από τον ΘΗΣΕΑ, πέραν από τις χρηματοδοτήσεις που γίνονται για την υπόλοιπη Ελλάδα. Τους λόγους δεν θα τους αναφέρω, γιατί θα κουράσω. Όμως είπε προηγούμενα ο Νάσος ο Γιακαλής για την Εγνατία Οδό. Κανείς δεν είναι αντίθετος. 


Είπε ο Τάσος ο Αλειφέρης για τις συγκοινωνίες. Κανείς δεν είναι αντίθετος να επιδοτούνται οι συγκοινωνίες και στην Αθήνα και στη Θεσσαλονίκη. Με τις συγκοινωνίες τις δικές μας, με το μετρό του Αιγαίου που ακούγεται και ακούστηκε εκατοντάδες χιλιάδες φορές. Ποιος θα τα υλοποιήσει αυτά; Ποιος θα τα διεκδικήσει; Πότε θα γίνουν επιτέλους πράξη το Ταμείο Συνοχής για τα νησιά του Αιγαίου να υπάρχει μια πρόσθετη χρηματοδότηση για τα τεράστια προβλήματα που αντιμετωπίζουν, αγαπητοί συνάδελφοι, τα νησιά;

Βέβαια, σήμερα δεν είναι – και επιτρέψτε μου, κύριε Πρόεδρε, να αναφέρω – στη θεματική το τεράστιο πρόβλημα του νερού. Όλοι γνωρίζουμε ότι σε λίγο καιρό στα νησιά μας δεν θα έχουμε νερό ούτε να πιούμε και όλοι επίσης γνωρίζουμε ότι υπάρχει μία επιδότηση, η οποία δίδεται μέσα από τους ΚΑΠ, για την αφαλάτωση, η οποία όμως και αυτή η επιδότηση που δίνεται από τους ΚΑΠ και είναι ελάχιστη, 4.000.000 είναι συνολικά, δίνεται ανάλογα με το ποιος είναι ο φίλος του κάθε Υπουργού και δεν θέλω να γίνει παρεξήγηση, γιατί και αυτή την επιδότηση εγώ την παίρνω. Έπαιρνα 300.000 € τότε που ήμουν Δήμαρχος στην Ομηρούπολη. Σήμερα αυτή η επιδότηση, αγαπητοί συνάδελφοι, δεν δίνεται σε όλους τους Δήμους που έχουν μονάδες αφαλάτωσης. 

Αγαπητοί συνάδελφοι, πρέπει να γίνει ένα αίτημα δικό μας και μάλιστα μέσα από το Υπουργείο Εθνικής Οικονομίας πρέπει να απαιτήσουμε ότι όσες μονάδες αφαλάτωσης ή εν πάση περιπτώσει, για την επεξεργασία των νερών στα νησιά μας, είτε για άρδευση είναι, γιατί θα μπορούσαμε να εκμεταλλευτούμε τα νερά, τον βιολογικό μας καθαρισμό για άρδευση, θα πρέπει να υπάρχει ειδική επιδότηση για τα νησιά όλης της Ελλάδας και όχι μόνο οι φίλοι του κάθε Υπουργού.

Τέλος, θα ήθελα να αναφέρω ότι σήμερα, ενόψει του τεράστιου κινδύνου της λειψυδρίας των νησιών, θα πρέπει να ληφθεί μία συνολική προσπάθεια και από τον Σύνδεσμό μας και από την Επιτροπή. Πέραν από όλα αυτά τα ωραία που ακούστηκαν σήμερα σε τούτη εδώ την αίθουσα, να ξεκινήσει μία πρόσθετη χρηματοδότηση για τα νησιά, προκειμένου να μην υπάρχει νησί που να μην έχει νερό. Είναι απαράδεκτο τον 21ο αιώνα να βγαίνουμε και να λέμε ότι δεν υπάρχει νερό ούτε να πιούμε, ούτε να πλυθούμε. Τι θα γίνει τελικά με αυτή την κατάσταση;

Για αυτό πρέπει να αναλάβουμε όλοι μαζί μια εκστρατεία δημιουργίας του Ταμείου Συνοχής, που θα δώσει τεράστιες λύσεις στα μεγάλα και οξυμένα προβλήματα που αντιμετωπίζουμε όλοι εμείς οι νησιώτες.

Κλείνοντας, θέλω να σας ευχαριστήσω για μία ακόμη φορά και να εκφράσω την συμπαράστασή μου σε όποιους αγώνες θα ξεκινήσουμε, για να γίνουν επιτέλους τα οράματα πράξεις.

Ευχαριστώ πολύ.

ΠΡΟΕΔΡΕΙΟ (Ι. ΔΕΚΑΒΑΛΛΑΣ): Ευχαριστούμε τον κύριο Βενή.


Ο κύριος Χρήστος Χατζόπουλος, ειδικός συνεργάτης Δήμου Σαμοθράκης, θέλει να παρέμβει με θέμα «Παραθεριστική κατοικία στα νησιά».

Χ. ΧΑΤΖΟΠΟΥΛΟΣ: Έκανα 28 χρόνια Κοινοτάρχης, Δήμαρχος και Υπερνομάρχης. Ίσως αυτό το πρώην να μου δίνει το δικαίωμα να πω πέντε κουβέντες. Δεν θα σας απασχολήσω πολύ.


Έζησα την αγροτική ύπαιθρο και πραγματικά 28 χρόνια που την έζησα λέω τι μεγάλο έγκλημα κάναμε. Η αγροτική ύπαιθρος είναι ένα απέραντο γηροκομείο και τίποτα παραπάνω και έχουν απαξιωθεί τα πάντα. Δεν είναι θέμα. Ουαί και αλίμονο αν φτάσουμε όμως σε αυτό τον μεγάλο πλούτο που έχουμε, τα νησιά μας, τα επόμενα χρόνια οδηγήσουμε σε μια απαξίωση αντίστοιχη, είτε γιατί θα κάνουμε μια οικιστική ανάπτυξη τέτοια, που δεν θα είναι πλέον ελκυστικό, είτε λόγω διαφόρων προβλημάτων, τα συγκοινωνιακά ή οτιδήποτε άλλα προβλήματα, δεν μπορούμε να πλησιάσουμε, να επισκεφτούμε αυτά τα νησιά.


Επομένως, αυτό που έθεσε ο Καθηγητής,  τι σόι ανάπτυξη θέλουμε για αυτά τα νησιά, ιδίως για τα μικρά νησιά, είναι κυρίαρχο, είναι το μεγάλο ζήτημα. Εμείς κάνουμε τώρα το ΣΧΟΑΠ και μας προβληματίζει πάρα πολύ. Τι σόι ανάπτυξη σε ένα νησί των 2.500 κατοίκων, 180.000 στρέμματα, με τέτοιο πλούτο που δεν έχει ένας Νομός ολόκληρος, νερά, βουνά, πεδιάδες, θάλασσα εννοείται, ψάρια, κτηνοτροφία, ιστορία, βυζαντινά, αρχαία, κλασικά και όμως δεν μπορεί να ζήσει 2.500; Είχε 8.000 και λέμε τόση ανικανότητα των τοπικών, των περιφερειακών, των κεντρικών; Είναι δυνατόν με τέτοιο πλούτο να μην μπορούν να ζήσουν 2.500 κάτοικοι;


Βάζω το εξής: δεν θέλουμε να έχουμε το καλοκαίρι, τον Αύγουστο μήνα 50.000, θέλουμε να έχουμε όλη την περίοδο. Ο εναλλακτικός τουρισμός, που μπορεί να είναι ο ιστορικός της εκπαίδευσης, όλα αυτά, αγροτουρισμός και λοιπά. Όμως εκείνο που βλέπουμε και έχουμε πειστεί εμείς είναι ότι δεν θέλουμε την άναρχη δόμηση, θέλουμε τις παραθεριστικές κατοικίες, τη δεύτερη κατοικία καλά οργανωμένη. Μόνο αυτό λέμε, αντί για 2.500 μπορούμε να έχουμε την άνοιξη 10.000, τον χειμώνα 5.000 και όλος αυτός ο κόσμος αποτελούν το δυναμικό, που πρέπει να διαφοροποιηθεί. Σήμερα είναι και η Σαμοθράκη ένα απέραντο γηροκομείο, δυστυχώς λίγοι νέοι και λέμε ότι αυτό θα μας φέρει ένα άλλο ανθρώπινο και βέβαια, δομημένο και το φυσικό περιβάλλον πιο ελκυστικό.

Εμείς είμαστε υπέρ της παραθεριστικής κατοικίας. Θέλουμε, κύριε Καθηγητά, τις απόψεις σας, γιατί κάποιοι λένε ότι είναι καταστροφή. Άλλοι λένε ότι τα επόμενα 10 χρόνια στην Ελλάδα θα επενδυθούν στην παραθεριστική κατοικία 100 δις ευρώ, όσο είναι τα πέντε Κοινοτικό Πλαίσια Στήριξης.

Ευχαριστώ.

ΠΡΟΕΔΡΕΙΟ (Γ. ΓΙΑΝΝΟΠΟΥΛΟΣ): Ο συνάδελφος ο κύριος Σπύρου Μπενέτος, Δήμαρχος Λειψών.

Μ. ΣΠΥΡΟΥ: Θα μου επιτρέψετε, κύριε Πρόεδρε και Προεδρείο, να καθυστερήσω λίγο, με την έννοια ότι μπήκαν θέματα τελευταία.


Τον Ιούνιο στην Κω – και αυτό ισχύει και για τον κύριο Τριγώνη και για τον τελευταίο ομιλητή – είχε ένα διεθνές συνέδριο με πρωτοβουλία δικιά μας, του Βαλινάκη νομίζω, για τη νησιωτικότητα και λοιπά. Εγώ, επειδή είναι και ο χαρακτήρας μου τέτοιος, προσπαθώντας να ανακατέψω τα νερά στη μία θεματική, λέω στους Λειψούς είμαι 22 τόσα χρόνια Δήμαρχος, έχουμε κάνει αυτά, έχουμε κάνει εκείνα, έχουμε μια φοβερή απορροφητικότητα και τα αποτελέσματα είναι συνταρακτικά. Οι 500 έγιναν 700, 135 παιδιά στα τρία σχολεία, χωρίς οικονομικούς μετανάστες, αλλά τώρα απειλούμαστε από εσάς. Το έβαλα έτσι προκλητικά για να ανακατέψω.


Όχι ότι δεν θα σας θέλουμε, σας θέλουμε. Όμως σας θέλουμε 365 ημέρες τον χρόνο, γιατί εμάς η αειφορία και η βιωσιμότητα έχει να κάνει ένα μοντέλο, που στηρίζεται πάνω στην ιστορία της παραγωγής του τόπου και στόχος είναι να οικοδομήσουν οι κοινωνίες 365 ημερών και όχι ενός, δύο και τριών μηνών και λοιπά. Μπλόκαραν. Λέει: «Έχετε δίκιο». Λέω: σε 5 χρόνια δεν θα έχει μείνει κανείς. Δηλαδή, ότι κάναμε μέχρι σήμερα και ότι έργα κάναμε, στο τέλος θα τιναχτούν στον αέρα. Λέει: «Τι προτείνετε;» Η πρόταση λοιπόν, η οποία υποτίθεται ότι έπρεπε να μπει στα συμπεράσματα, άμεσα σε ειδικό μέτρο να μπουν τα χωροταξικά των νησιών με χρήσεις γης, για να μπορέσει να διασφαλιστεί μια κατάσταση. Γιατί πολύ σωστά λέτε ότι σε 5-10 χρόνια δεν θα έχει μείνει τίποτα. Οπότε, εκεί δίνει απάντηση και για τις παραθεριστικές κατοικίες και για όλα αυτά με τη σειρά και μπαίνει και ο κάθε κατεργάρης, ας μου επιτραπεί η λέξη, στη θέση του.


Συνάδελφοι, είναι πολλά τα θέματα. Χαιρόμαστε όλοι που μπαίνουμε σε ένα δρομολόγιο για κατάκτηση αυτής της περιβόητης νησιωτικότητας. Έχω τοποθετηθεί και παλιότερα με διάφορους τρόπους.


Πρέπει να ξεχωρίσουμε λιγάκι, επειδή πολύ κουβέντα γίνεται για το μεταφορικό ισοδύναμο, αν θέλουμε να το περάσουμε άμεσα, σωστά, καλώς να το περάσουμε το μεταφορικό ισοδύναμο. Αυτή τη στιγμή όμως για εμένα πρέπει να μπουν παράλληλα δύο-τρία θέματα. Δεν με απασχολεί. Πρέπει να το μεθοδεύσουμε. Διαφορετικά θα μείνει στον αέρα, χωρίς κάτι πολύ ουσιαστικό να έχουμε στα χέριά μας. Το είπα και στο Συνέδριο της ΤΕΔΚ, πολύ γρήγορα ας το πω και εδώ.


Δεν φταίει η Ευρωπαϊκή Ένωση, φταίμε εμείς, άλλοι πονηρά και άλλοι σκόπιμα και άλλοι μάλλον ηλίθια, ας μου επιτραπεί αυτή η έκφραση. Ή δεν το καταλαβαίναμε ή κάποιοι ήταν πονηρά σκεπτόμενοι και όταν λέω πονηρά εννοώ τους εκάστοτε κυβερνώντες και τους μηχανισμούς που κινούνται γύρω από εκεί. Εμείς ίσως δεν μπορούσαμε να το προσεγγίσουμε.


Το ’92 υπάρχει επερώτηση Έλληνα Ευρωβουλευτή για τους Λειψούς, γνωστός, του Κωστόπουλου του Σωτήρη στη Βουλή για τους Λειψούς συγκεκριμένα. Απαντά η COMMISSION: «Κύριοι, σας δώσαμε τα ΜΟΠ, που στόχο είχαν την άρση της απομόνωσης των νησιών και το Α΄ Κοινοτικό Πλαίσιο Στήριξης με ιδιαίτερα αναφορά στα έργα του τομέα των μεταφορών, λιμάνια, αεροδρόμια και λοιπά». Η παράγραφος η τελευταία. Τώρα είμαστε Δ΄ Κοινοτικό Πλαίσιο Στήριξης. Λέει: «Παρά ταύτα, αν πιστεύετε ότι για το συγκεκριμένο νησί μπορούμε να δώσουμε κάτι παραπάνω, πείτε το μας. Δηλαδή, εσείς καθορίζετε τα μέτρα, τους άξονες και όλα αυτά».

Ερχόμαστε λοιπόν το 1997, μετά τις εκλογές που πάμε σαν Δίκτυο Αειφορικών Νήσων στις Βρυξέλλες, Διεύθυνση Μεταφορών, στην ίδια Υπηρεσία. Ποιος σας είπε ότι το ΕΠΤΑ δεν ενέκρινε την ένταξη του κινητού μέσου στην επένδυση για την ακτοπλοΐα; Αυτά μυθεύματα των ελληνικών κυβερνήσεων, όπως με ακούτε. Δηλαδή, κύριε Καραμήτσο, το ακτοπλοϊκό θα μπορούσε να χαρακτηριστεί δημόσιο αγαθό και να χαρακτηριστεί σαν έργο υποδομής το πλοίο συνέχεια του λιμανιού; Σαφώς. Το μόνο που εσείς έχετε να κάνετε είναι να συστήσετε τον φορέα διαχείρισης αυτού του έργου. Τα λέει μέσα η μελέτη του ΙΤΑ και είναι πολύ σημαντικό για εμένα, αυτό εδώ πέρα είναι ευκαιρία να το περάσουμε. Σύσταση ενιαίου φορέα θαλάσσιου συγκοινωνιακού έργου. Το θεωρώ πάρα πολύ. Μαζί με αυτό, γιατί δεν μας απασχολεί σώνει και καλά δημόσιο να είναι ο ΟΣΕ, ας έχουν την πλειοψηφία και οι ιδιώτες και προσωπική μου άποψη, εγώ θέλω να είμαι σε ένα ποσοστό τέτοιο που να διασφαλίζω τον κοινωνικό χαρακτήρα των συγκοινωνιών. Όμως αυτό που δεν διαπραγματεύομαι με τίποτα – και πιστεύω ότι πρέπει να περάσει άμεσα – η κατοχύρωση ενός ελάχιστου δημόσιου συγκοινωνιακού δικτύου, που για το κάθε νησί έχει συγκεκριμένα χαρακτηριστικά ενός ελάχιστου δημόσιου συγκοινωνιακού δικτύου. Δεν μπορώ εγώ να είμαι βορά του κάθε – και αυτή τη λέξη θα χρησιμοποιήσω – τυχοδιώκτη ακτοπλόου ή εφοπλιστή, όπως θέλετε να το πείτε και να γίνει και παζάρι ελεεινό και πολλές φορές να εκβιάζεται και το ίδιο το κράτος, κοιτάξτε να δείτε, γιατί όταν μπήκε πρόσφατα που είχα μια συνάντηση το ερώτημα, προβλέπει πιθανά εμείς μέσα από το Ευρωπαϊκό Δικαστήριο ή μέσα από οτιδήποτε άλλο να διεκδικήσουμε και να το κατοχυρώσουμε αυτό και οικοδομηθούν πλοία με δημόσιες επενδύσεις από τα Κοινοτικά Πλαίσια Στήριξης. Τι ρόλο θα παίξετε εσείς; Σιωπή. Ενώ τώρα που άκουσαν για το μεταφορικό ισοδύναμο πλησίασαν κοντά. Δηλαδή, θέλουν και την ολοκληρωτική διαχείριση του όλου συστήματος και τα λεφτά δικά τους και εμείς τελικά να μην έχουμε κανέναν λόγο σε όλη αυτή την ιστορία. Εγώ πιστεύω ότι σε αυτό το πράγμα πρέπει να είμαστε αμετακίνητοι και ανένδοτοι, για αυτό και το θεωρώ πολύ σημαντικό.

Το μεταφορικό ισοδύναμο αν επείγει τόσο πολύ άμεσα αυτή τη στιγμή να περάσει από τη Βουλή γενικό και αόριστο, με την έννοια ο νησιώτης πρέπει να πληρώνει, όσο πληρώνει και ο Ηπειρώτης, σε όλα τα επίπεδα της διακίνησής του, δηλαδή, στα δημόσια μέσα μεταφοράς. Όμως πρέπει να προχωρήσει άμεσα η κατοχύρωση του ενιαίου, του ελάχιστου δημόσιου συγκοινωνιακού δικτύου και ο ενιαίος φορέας διαχείρισης θαλάσσιου συγκοινωνιακού έργου, όπως είναι και στην ηπειρωτική χώρα, γιατί αυτός θα είναι ο φορέας, που αύριο, αν πετύχουμε, να εκταμιεύσουμε από τα Κοινοτικά Πλαίσια Στήριξης λεφτά από το Κοινοτικό Πλαίσιο Στήριξης, που θα σας πω και για αυτό, γιατί είναι και απόφαση της ΤΕΔΚ Δωδεκανήσου, η οποία …

ΣΥΝΕΔΡΟΣ: (εκτός μικροφώνου)

Μ. ΣΠΥΡΟΥ: Οργανισμό, δεν είναι εκεί το θέμα. Επειδή οι χρόνοι περνούν και επειδή η θέση τουλάχιστον η δική μας, έχω και πολλούς συναδέλφους στα Δωδεκάνησα, ήταν ότι, αν στην πρώτη αναθεώρηση του Δ΄ Κοινοτικού Πλαισίου Στήριξης, που την βλέπαμε τον Σεπτέμβρη, τώρα πήγε για τέλος χρόνου, προβλέπεται αρχές προς την άνοιξη του επομένου, δεν μπουν δράσεις για την ακτοπλοΐα, σε κεντρικό επίπεδο, στο κεντρικό πρόγραμμα, όχι στα ΠΕΠ, επειδή ακούστηκε και αυτό εδώ μέσα.

ΣΥΝΕΔΡΟΣ: Δηλαδή, σε ποιο κεντρικό πρόγραμμα;

Μ. ΣΠΥΡΟΥ: Σε ένα από τα μέτρα, που την τροποποίηση μπορούν να την κάνουν εκείνοι.

Α. ΑΛΕΙΦΕΡΗΣ: Δεν έχει Διαχειριστική Αρχή το Υπουργείο Εμπορικής Ναυτιλίας. Συγκεκριμένα πράγματα λέμε. Σε ποιο θα μπει; Δεν υπάρχει άλλο τομεακό.

Μ. ΣΠΥΡΟΥ: Τον καιρό που έγινε η σύμβαση για το χρηματοδοτικό πρωτόκολλο με την Ευρωπαϊκή Τράπεζα Επενδύσεων, υποτίθεται να λύσουν τα προβλήματα και των λιμανιών και πιθανά και των πλοίων, το πιθανά το άφηναν ανοικτά. Αποκαλυπτικά. Ο ίδιος ο Υφυπουργός μου είπε. Δεν συστήθηκε ποτέ φορέας διαχείρισης αυτού του πρωτοκόλλου.

Α. ΑΛΕΙΦΕΡΗΣ: Εμείς τι προτείνουμε;

Μ. ΣΠΥΡΟΥ: Εμείς στην πρώτη αναθεώρηση σε εθνικό επίπεδο του Δ΄ Κοινοτικού Πλαισίου Στήριξης να μπουν δράσεις για την ακτοπλοΐα. 

Α. ΑΛΕΙΦΕΡΗΣ: Σε ποιο πρόγραμμα;

Μ. ΣΠΥΡΟΥ: Να φτιάξουν μέτρο, αυτό εδώ πέρα.

Α. ΑΛΕΙΦΕΡΗΣ: Τομεακό του Υπουργείου Εμπορικής Ναυτιλίας;

Μ. ΣΠΥΡΟΥ: Ναι. Όμως εμείς θα το απαιτήσουμε.

Α. ΑΛΕΙΦΕΡΗΣ: Δηλαδή, δεν μας φτάνει ότι το διαχειριζόμαστε εμείς, θέλουμε τομεακό του Υπουργείου; Δηλαδή, θέλουμε κρατικισμό; Θέλουμε το κράτος να κάνει αυτή τη δραστηριότητα;

Μ. ΣΠΥΡΟΥ: Να λοιπόν το θέμα. Αφού λοιπόν φτιαχτεί το ειδικό μέτρο για κατασκευή, οικοδόμηση πλοίων, εκεί λοιπόν πρέπει να συστήσουμε, όπως μας είπε και η Διεύθυνση Μεταφορών, τον φορέα διαχείρισης αυτού του συγκοινωνιακού έργου. Αυτό λοιπόν είναι κάτι που πρέπει να καθίσουμε πολύ σοβαρά να συστήσουμε. Διαφορετικά εγώ δεν είμαι διατεθειμένος να οικοδομήσω βαπόρια και να τα δώσω σε αυτούς τους κυρίους, οι οποίοι δεν ήταν αξιόπιστοι. Δεν έχω κατοχυρωμένο νομοθετικά αυτό που λέμε το ελάχιστο δημόσιο συγκοινωνιακό δίκτυο, άρα, ξαναπέφτω σε μία κατάσταση ίδια με αυτή που ήμουν 10, 20, 30 χρόνια, η οποία συνεχώς ανακυκλώνεται. Μην αρχίσω και λέω στοιχεία, γιατί έχω πάρα πολλά στοιχεία.

Α. ΑΛΕΙΦΕΡΗΣ: Όλα τα στοιχεία, να καταλήξουμε κάπου. Τέρμα τα αστεία. Όλο τα στοιχεία πάνω στο τραπέζι να συμπληρωθεί η πρόταση και να πάει, δεν υπάρχει καμία αντίρρηση να πει οτιδήποτε. Δηλαδή, κάποτε πρέπει να καταλήγουμε κάπου. Υπάρχει μία πρόταση. Να θεσμοθετήσουμε ότι πρέπει να πληρώνουμε φτηνό εισιτήριο και να θεσμοθετηθεί από την Ελληνική Βουλή αυτό που προβλέπει η Ευρωπαϊκή Επιτροπή, ότι μπορούμε να παίρνουμε πόρους από όλα. 

Μ. ΣΠΥΡΟΥ: Να σας κάνω μια απλή ερώτηση. Το περάσαμε αυτό, συμφωνώ, όλοι μαζί. Σε ποιους θα δίνεται; Στα πλοία των πέντε ωρών και στα πλοία των δεκαπέντε ωρών;

Α. ΑΛΕΙΦΕΡΗΣ: Όχι. Υπό τον όρο των συμβάσεων και των συμφωνιών που έχει υπογράψει η χώρα σαν μέλος της Ευρωπαϊκής Ένωσης. Μπορεί οποιοσδήποτε, δεν υπάρχει ενιαίος φορέας – και το λέει μέσα η απάντηση της Ευρωπαϊκής Επιτροπής – όρος είναι ότι δεν αποκλείεται κανείς. Αν βάλεις οποιονδήποτε αποκλεισμό, είσαι έξω από τα προγράμματα.

Μ. ΣΠΥΡΟΥ: Εντάξει, δεν αποκλείεται κανείς. Όμως δεν έχω εκείνες τις υποδομές, δηλαδή τα πλοία, για να εξυπηρετήσω όλο το Αιγαίο. Άλλος λοιπόν θα παίρνει το μεταφορικό ισοδύναμο, που θα πηγαίνει σε τρεις ώρας στα 100 μίλια, ας το πούμε έτσι και θα το παίρνει το μεταφορικό ισοδύναμο και ο άλλος στα 150 μίλια, στα 200 μίλια, στα 300 μίλια, θα κάνει δεκαπέντε ώρες.


Ακούστε ένα πολύ απλό και κλείνω. Σήμερα μια δεδομένη κατάσταση – εγώ δεν θέλω να πω άλλο πάνω σε αυτό, έχω πει αρκετά, το έχω εξαντλήσει, αν θέλουμε να καταλάβουμε, ας καταλάβουμε – BLUE STAR αυτή τη στιγμή, πιο ακριβό το εισιτήριο από τη Λέρο στον Πειραιά ή από την Πάτμο στον Πειραιά. Πολύ φτηνό του Αγούδημου. Το BLUE STAR κυνηγά ο κόσμος, γιατί την ποιότητα τη θέλει περισσότερο από κάποια άλλα πράγματα. Πρέπει να τα δούμε και αυτά.


Ευχαριστώ.

Α. ΑΛΕΙΦΕΡΗΣ: Το ότι ο κόσμος ζητά την ποιότητα, δεν πρέπει να του επιβάλουμε ότι πρέπει να πληρώνει παραπάνω, για να έχει την ποιότητα. Έχουμε συμφωνήσει σε ορισμένα πράγματα και ξεκινήσαμε μια προσπάθεια.

Μ. ΛΕΚΑΚΟΥ: Στο μεταφορικό ισοδύναμο και στον Οργανισμό Διαχείρισης των θαλασσίων μεταφορών ως ενότητα δεν υπάρχει καμία διαφορά. Διαφωνεί κανείς ότι πρέπει να συσταθεί στα νησιά Οργανισμός Διαχείρισης Συγκοινωνιών; Αλλιώς δεν μπορεί να λειτουργήσει ούτε χρηματοοικονομικά, σε τίποτα.

Α. ΑΛΕΙΦΕΡΗΣ: Μου το βάζετε διαφορετικά τώρα. Η διαχείριση αυτού του πράγματος είναι ένα δευτερεύον ζήτημα αυτή τη στιγμή, μετά τη θεσμοθέτηση και αν επιμένετε σε αυτό, ας φτάσουμε σε αυτό, πείτε μου με ποιο πρότυπο. Με ευρωπαϊκό; Με χερσαίες συγκοινωνίες; Με τον ΟΣΕ που πάει να καταργηθεί; Με την ευρωπαϊκή εμπειρία, που παντού είναι η Τοπική Αυτοδιοίκηση μέσα; Που υπάρχει αυτός ο φορέας;

Μ. ΛΕΚΑΚΟΥ: Αυτό που μας οδηγεί, επειδή είναι ερώτημα που μας έχει τεθεί, από το ’90 έχουν ξεκινήσει αυτές οι δουλειές και είναι η ευθύνη των Ελλήνων που δεν έχουν καταλήξει. Άρα λοιπόν, με την Τοπική Αυτοδιοίκηση έχουν πολλούς φορείς στη Νορβηγία, στην Ιρλανδία, που λειτουργούν αυτό το σύστημα. Δεν είναι μόνη της, είναι ένας φορέας. Σε αυτό υπάρχει καμία διαφωνία;

ΣΥΝΕΔΡΟΣ: (εκτός μικροφώνου)

Μ. ΛΕΚΑΚΟΥ: Λέτε και εσείς φορέας διαχείρισης. 

ΠΡΟΕΔΡΕΙΟ: Ο κύριος Σταμούλος Στέλιος, Δήμαρχος Ευδήλου Ικαρίας.

Σ. ΣΤΑΜΟΥΛΟΣ: Γεια σας συνάδελφοι. Δεν έχω να προσθέσω πολλά πράγματα. Καταρχήν, να πω ότι συμφωνώ με την ολοκληρωμένη παρουσίαση που έκανε ο συνάδελφος ο Λαρδάς συνολικά το θέμα.


Ορισμένα σκόρπια και πολύ σύντομα σε σχέση με τα προβλήματα, τα νησιά μας και την καθημερινότητα και τη θεωρητική του πλευρά. Θέλω να πω ότι όχι στα 10 χρόνια που είμαι εγώ Δήμαρχος, πριν από πολλά χρόνια οι Πρόεδροι των Κοινοτήτων διεκδικούσαν και προέβαλαν τα προβλήματα τα νησιωτικά. Δεν είναι κάτι που ξεκίνησε τώρα. Όλα αυτά τα χρόνια ήταν φωνή βοώντος εν τη ερήμω σε σχέση με το αντίκρισμα και με την πραγματικότητα. Τα χρόνια που εγώ γνωρίζω και έχουν αναδειχθεί και πιστεύω ότι δεν υπάρχει έλλειμμα ενημέρωσης στις κυβερνήσεις για την πραγματικότητα.


Ακούστηκε από τον πρώτο εισηγητή-ομιλητή ότι υπάρχει το αίτημα από εμάς προς την Ευρώπη να ασκήσει νησιωτική πολιτική και παράλληλα, είπε – και πιστεύω σωστά – ότι αυτό δεν γίνεται από την ελληνική κυβέρνηση πρωτίστως και έτσι πρέπει να είναι. Αν πράγματι λοιπόν είναι έτσι και συμφωνώ, εμείς θα πρέπει να αποταθούμε στις κυβερνήσεις και εν προκειμένω στην σημερινή κυβέρνηση και τα όποια συμπεράσματα, αποφάσεις της ενότητας, του Συνεδρίου συνολικά, θα πρέπει να εξασφαλίζουν και μία συγκεκριμένη διεκδίκηση από την κυβέρνηση, τη σημερινή, την αυριανή και την χθεσινή, πράγμα που εκτιμώ – και αυτό θέλω κυρίως μόνο να πω – ότι δεν έχει γίνει μέχρι τώρα από τη Διοίκηση της Ένωσής μας. Στα λόγια πηγαίναμε καλά, στις μελέτες και αρκετά καλά υπάρχουν, επιστημονικά εργαλεία χρήσιμα, αλλά θα έλεγα όχι και πάντα, κατ’ ανάγκη χρήσιμα, ώστε να υπηρετούν τις λαϊκές ανάγκες και τη λαϊκή οικογένεια.


Να πω ένα παράδειγμα, ας μου το συγχωρήσουν οι κύριοι εδώ από το Ινστιτούτο, διότι το είχα πει και στη Σύρο. Σε εκείνη τη μελέτη υπήρχε η πρόταση και πιστεύω ότι έγινε αφετηρία ή συνέβαλε, εν πάση περιπτώσει, στο να μην υπάρχει όριο ζωής των πλοίων. Μα το πάνδημο αίτημα των κατοίκων των νησιωτών εκείνη την περίοδο ήταν ακριβώς το αντίθετο. Δεν συνέβαλε λοιπόν εν προκειμένω αυτή η μελέτη στο αίτημα των χρηστών των πλοίων. Λέω ένα παράδειγμα, για να μην αναφερθούμε σε άλλα.


Καλές είναι οι μελέτες και οι προτάσεις και οι αποφάσεις, όταν όμως στηρίζουν τα αιτήματα των απλών καθημερινών ανθρώπων.


Ακούστηκε πολύ σωστά ότι δεν υπάρχει επιχειρηματικότητα στα νησιά και βεβαίως δεν υπάρχει ενδιαφέρον. Μα πώς να υπάρξει ενδιαφέρον, όταν το όποιο προϊόν πρέπει να βγει εκτός νησιού; Ακόμα και να παραχθεί έρμαιο θα είναι στην καλή θέληση του όποιου εφοπλιστή, όταν το κράτος απαντά και σε επισκέψεις που έχουμε κάνει κατά καιρούς ότι εμείς δεν έχουμε πλοία, άρα, μην διεκδικείτε από εμάς σύγχρονες ή καλές συγκοινωνίες.


Σε σχέση με την τουριστική κίνηση. Στην Ικαρία το καλοκαίρι που πέρασε στα μέσα της ελάχιστης τουριστικής σαιζόν άλλαξαν τα δρομολόγια των πλοίων. Υπήρξαν διαμαρτυρίες. Όμως καταλαβαίνετε ότι αναστάτωσε όσους ανθρώπους που, όπως καταλαβαίνουμε, ως επί το πλείστον είναι αδειούχοι να μην μπορούν να ξέρουν αν θα πάνε, πότε θα πάνε και πότε θα γυρίσουν.


Όλα αυτά τα λέω, για να δείξω ότι τα προβλήματα καθημερινά, γνωστά σε όλους και σε εμάς και στους κυβερνώντες. Απλά, κάποιος πρέπει να δείξει την απαιτούμενη βούληση για να δοθούν κάποιες λύσεις.


Η βελτίωση των παρεχόμενων υπηρεσιών. Μα ξέρετε ότι οι όποιες υπηρεσίες, για να ασκηθούν, χρειάζονται υπαλλήλους και επειδή το ένα ακουμπά στο άλλο, όποιος υπάλληλος ζητηθεί ή ζητήσει να έρθει στην Ικαρία και το ξέρουμε, γιατί πολλές φορές εμάς παίρνουν τηλέφωνο και ρωτούν: «Είμαι από την τάδε περιοχή, θέλω να έρθω στο ιατρείο. Έχει σχολείο, έχει συγκοινωνία;» Όλα αυτά λειτουργούν λοιπόν αποτρεπτικά, το ένα ακουμπά στο άλλο, με αποτέλεσμα να μην υπάρχει ενδιαφέρον, για να βελτιωθούν και αυτές οι περιβόητες, οι όποιες υπηρεσίες υπάρχουν.

Δεν υπάρχει σχεδιασμός. Από την Ικαρία εμείς προχθές για να φτάσουμε εδώ, με 6 μποφόρ νοτιά, έκανε πέντε προσπάθειες το πλοίο ΠΗΓΑΣΟΣ για να δέσει. Την τελευταία ήμασταν τυχεροί, απ’ ότι φάνηκε και έδεσε και μπήκε μέσα και φτάσαμε εδώ. Αυτή είναι η κατάσταση.


Ποιος θα σχεδιάσει, αν θα έχει λιμάνι στην Ικαρία; Εμείς δεν λέμε δύο σύγχρονα, ένα λιμάνι στην Ικαρία. Όταν ζητήσαμε και θέλουμε να ενταχθούμε στο ΕΣΠΑ με ώριμες μελέτες, εκείνο που μας απάντησαν ήταν: «Να δούμε αν θα χωρέσει». Δεν υπάρχει σχεδιασμός λοιπόν και άρα, θα μπορεί να περάσουν και τα ΕΣΠΑ και δεν ξέρω ποια άλλα προγράμματα και στο νησί της Ικαρίας, που αυτό εκπροσωπώ και αυτό γνωρίζω – να μην υπάρχει λιμάνι προσέγγισης.

Ποιος θα τα λύσει αυτά; Οι μελλοντικές αποφάσεις της Ευρωπαϊκής Ένωσης; Ευελπιστώ και όλα αυτά που ακούστηκαν συντείνουν θετικά, αλλά αυτό θα τραβήξει χρόνια. Μήπως λοιπόν, όταν θα φτάσουμε κάποτε να δοθούν ορισμένες λύσεις, είναι μη αναστρέψιμη πια η κατάσταση; Έχουν ερημώσει αυτά τα νησιά; Γιατί εκεί οδεύουμε. Οι νέοι να φεύγουν, γιατί, όπως είπαμε, δεν μπορούν να ζήσουν. Μέχρι τότε θα απαιτήσουμε από την ελληνική κυβέρνηση να σχεδιάσει τα ελάχιστα και να κρατήσει ζωντανά τα νησιά μας;

Τελειώνω, λέγοντας και εγώ ότι δεν μπορεί να είναι διαφορετικά. Το είπα εξάλλου από την αρχή ότι συμφωνώ με τον συνάδελφο τον κύριο Λαρδά, ότι αυτά δεν μπορούν να λυθούν με την όποια καλή θέληση των εφοπλιστών, γιατί οι άνθρωποι υπάρχουν, γιατί είναι επιχειρηματίες και θέλουν να αυξήσουν τα κέρδη τους και όχι να υπηρετήσουν εμάς. Να υπάρξει λοιπόν ένας φορέας με ευθύνη του κράτους να σχηματιστεί αυτός ο εθνικός φορέας ακτοπλοϊκών συγκοινωνιών, για να πούμε ότι όντως, όταν επικαλούμαστε τη λέξη αγαθό, το εννοούμε.

Ευχαριστώ πολύ.

ΠΡΟΕΔΡΕΙΟ: Ευχαριστούμε.


Ο συνάδελφος, κύριος Μιχάλης Κορδίνας, Δήμαρχος Πεταλούδων, Πρόεδρος της ΤΕΔΚ Δωδεκανήσου.

Μ. ΚΟΡΔΙΝΑΣ: Ευχαριστώ Πρόεδρε. Είναι περασμένη η ώρα βέβαια, όλοι έχουμε λίγο κουραστεί. Εγώ θέλω να δώσω συγχαρητήρια και στην ΚΕΔΚΕ για την θεματολογία του Συνεδρίου  και που μπαίνουν οι νησιώτικες πολιτικές σε ξέχωρο θεματικό κύκλο και να κάνω μια πρόταση, Πρόεδρε, ότι σε κάθε Συνέδριο της ΚΕΔΚΕ πρέπει να συζητάμε νησιώτικες πολιτικές. Όχι μόνο στο τρέχον Συνέδριο, αλλά κάθε Συνέδριο πρέπει να ενσωματώνει τις νησιώτικες πολιτικές, διότι είναι συνεχής αυτή η προσπάθεια και μπορούμε να το ψηφίσουμε και σήμερα.


Έχουν ακουστεί βέβαια τόσα πολλά, που περισσότερο δίνουν ένα κλίμα και μας βάζουν σε ένα κλίμα, το οποίο γνωρίζουμε όλοι και δεν είναι κάθε φορά παραγωγικό το να κάνουμε μόνο τις διαπιστώσεις. Πρέπει από εδώ και πέρα να βάλουμε μπροστά να παράξουμε πολιτικές συγκεκριμένες, να διεκδικήσουμε συγκεκριμένα πράγματα.


Το μεταφορικό ισοδύναμο, έτσι όπως μπαίνει, βεβαίως και πρέπει να το στηρίξουμε όλοι, έστω ως ένα πλαίσιο αρχικά και βεβαίως από εκεί και πέρα, μπορούμε να εξειδικεύσουμε αρκετά άλλα ζητήματα.


Τελείωσε μόλις το Γ΄ Κοινοτικό Πλαίσιο Στήριξης. Αν βλέπαμε και ακούγαμε την εισηγητική έκθεση, η οποία ήταν ένας τόμος, το τι θέλει να εξυπηρετήσει αυτό το πρόγραμμα και που θέλει να συμβάλει, θα συνέβαλε στην ανταγωνιστικότητα, στην ανεργία, σε όλα αυτά.


Τελειώνει το Γ΄ Κοινοτικό Πλαίσιο Στήριξης, κάποιος πρέπει να κάνει έναν απολογισμό πολιτικής φύσεως και όχι απολογισμό έργων, ούτε απολογισμό ευρώ, πόσα ξοδεύτηκαν εδώ, εκεί ή παραπέρα. Όμως να δούμε τελικά, πριν ξεκινήσει το Γ΄ Κοινοτικό Πλαίσιο τι προβλήματα είχε ο δικός μας ο χώρος και σήμερα που είμαστε ενόψει του Δ΄ Κοινοτικού Πλαισίου, αν αυτά τα προβλήματα κατά κάποια περίπτωση έχουν αυτά τα προβλήματα έχουν εξομαλυνθεί και δεν είναι προβλήματα μόνο των υποδομών, αλλά είναι προβλήματα γενικότερα της οικονομικής επάρκειας του χώρου αυτού.


Απ’ ότι ακούγεται τελικά, εμείς για να κάνουμε συγκεκριμένες πολιτικές για τα νησιά θέλαμε δική μας κυβέρνηση. Έπρεπε τα νησιά να έχουν άλλη κυβέρνηση, διότι αυτό το οποίο προσπαθούμε τόση ώρα να πούμε και να πούμε για νησιώτικες πολιτικές, είναι νησιωτικές πολιτικές, είναι όλες εκείνες οι πολιτικές, τις οποίες δεν εφαρμόζει το κεντρικό κράτος κατ’ ιδιαιτερότητα για τα νησιά, για να είμαστε ίσοι με τους υπόλοιπους Ηπειρώτες συμπατριώτες μας. Αυτές είναι οι νησιώτικες πολιτικές. Θέλουμε λοιπόν να είμαστε ίσοι, έτσι όπως επιτάσσει το Σύνταγμα. Εμείς επενδύσαμε βέβαια πάρα πολλά πάνω σε αυτό το θέμα, διότι είδαμε ότι μέσω της πρότασης της ΚΕΔΚΕ στην Κυλλήνη για την διοικητική μεταρρύθμιση επιτέλους κάποια πράγματα θα αρχίσουμε να τα συζητάμε και να φτιάχνουμε εκείνες τις δομές, οι οποίες μας ταλανίζουν χρόνια.


Τα ζητήματα υγείας. Βεβαίως και η διοικητική μεταρρύθμιση, μιας που οριζόντια θα διαπερνούσε όλους τους τομείς της πολιτικής, θα είχε να κάνει και με το Υπουργείο Υγείας. Δεν μπορεί σήμερα στη Ρόδο ένα νοσοκομείο, το οποίο είναι άρτια εξοπλισμένο και κτιριακά, αλλά και σε μηχανήματα ή οτιδήποτε, να μην έχει νοσηλευτικό προσωπικό, να μην έχει ούτε γιατρούς και να αναγκάζεται η Τοπική Ένωση Δήμων και Κοινοτήτων να συγχρηματοδοτεί στην πρόσληψη νοσηλευτικού προσωπικού. Αν είναι δυνατόν, σε ένα νησί, το οποίο δέχεται εκατομμύρια επισκέπτες το καλοκαίρι.


Άρα λοιπόν, τα ζητήματα υγείας τα βλέπαμε ότι με τη διοικητική μεταρρύθμιση η πρωτοβάθμια υγεία θα πήγαινε στους Δήμους, η δευτεροβάθμια στη δευτεροβάθμια αιρετή Αυτοδιοίκηση, έτσι λοιπόν ένα ζήτημα θα λυνόταν.


Τα ζητήματα της παιδείας. Ξέρετε πολύ καλά ότι τα νησιά εποχικά λειτουργούν. Όμως τα φροντιστήρια λειτουργούν όλο το χρόνο. Άρα λοιπόν, αυτοί οι άνθρωποι, οι οποίοι παίρνουν ανεργία τον χειμώνα, καλούνται οι ίδιοι οι άνθρωποι να πληρώσουν το ίδιο ποσό και για τα φροντιστήρια. Ποια λοιπόν δωρεάν παιδεία; Πως είμαστε εξισωμένοι με την υπόλοιπη Ελλάδα; Πως με την εποχικότητά μας μπορούμε να εξασφαλίσουμε την αειφορία στα νησιά μας.


Το περιβάλλον. Ποιος νοιάζεται περισσότερο για το περιβάλλον; Ή του ΥΠΕΧΩΔΕ ή οι ίδιοι οι πολίτες, οι κάτοικοι αυτών των μικρών νησιών; Εγώ θα σας πω ένα παράδειγμα για το περιβάλλον πόσο νοιάζεται το ίδιο το κράτος. Η Υπηρεσία Πολιτικής Αεροπορίας, δηλαδή, το αεροδρόμιο της Ρόδου, που είναι στην καρδιά της πόλης μέσα, δεν πληρώνει σκουπίδια εδώ και χρόνια, χρωστά μέχρι σήμερα 700.000 € για σκουπίδια και αρνείται μέχρι σήμερα να πληρώσει. Ανταποδοτικότητα δεν έχουν τα σκουπίδια; Λοιπόν πρέπει να πάμε στο διοικητικό δικαστήριο, να περιμένουμε 5 χρόνια διαδικασίες νομικές, μήπως και πάρουμε κάποτε αυτά τα χρήματα.


Από την άλλη πλευρά, η ΔΕΗ – και με αυτό συνεπάγεται με τις λειτουργίες της – ξεκίνησε ένα εργοστάσιο με 70 μεγαβάτ σχεδιασμό, σήμερα δουλεύει με 200 μεγαβάτ σχεδιασμό και έρχονται κάθε χρόνο δώρα φέροντες, πάρτε 300.000 να κάνετε ένα γήπεδο 5Χ5 ή οτιδήποτε, για να προσθέτουν συνέχεια περισσότερα μεγαβάτ με τους κατοίκους να υποβαθμίζονται συνεχώς και την περιοχή να υποβαθμίζεται συνεχώς.


Για να μην έχουμε εμείς στην Αυτοδιοίκηση δικαίωμα να επιβάλουμε τέλος περιβάλλοντος για τους ρυπαίνοντες, που ο ρυπαίνων τις περισσότερες των περιπτώσεων είναι το ίδιο το κράτος.

ΣΥΝΕΔΡΟΣ: (εκτός μικροφώνου)

Μ. ΚΟΡΔΙΝΑΣ: Το τέλος περιβάλλοντος πως το έχουμε και δεν το ξέραμε;

ΣΥΝΕΔΡΟΣ: (εκτός μικροφώνου)

Μ. ΚΟΡΔΙΝΑΣ: Αυτό κάνουμε τώρα. Προσφεύγουμε στο Συμβούλιο Επικρατείας για αυτούς τους λόγους ακριβώς, τους οποίους λέτε.


Εν πάση περιπτώσει, οι όποιες προσεγγίσεις που έχουν γίνει, είτε για τα χωροταξικά ή οτιδήποτε, νομίζω ότι υπάρχουν εργαλεία αυτή τη στιγμή, πρέπει και εμείς να σταθούμε στο ύψος της εποχής και των περιστάσεων. Υπάρχουν τα ΣΧΟΑΠ, όπου είναι αδήριτη ανάγκη να προχωρήσουμε προς αυτή την κατεύθυνση και συμφωνώ με έναν συνάδελφο, ο οποίος πρότεινε ότι πρέπει να είναι χρηματοδοτούμενα αυτά από το επιχειρησιακό του ΥΠΕΧΩΔΕ και υποχρεωτικά για όλους τους Δήμους και όχι μόνο για τα νησιά, γιατί επιτέλους δεν μπορούμε να λειτουργήσουμε κάτω από τις συνθήκες που είναι σήμερα ο σχεδιασμός ο πολεοδομικός, ο οποίος τις περισσότερες των περιπτώσεων αποτρέπει στο να πάμε σε πολεοδομικό σχεδιασμό, παρά είναι ελκυστικός. Τι να βάλουμε; Από χρόνους, από διαδικασίες, από χρήματα που πρέπει να ξοδέψει ένας Δήμος, για να κάνει πολεοδομικό σχεδιασμό; Γιατί όταν τελειώσει αυτός ο πολεοδομικός σχεδιασμός την ίδια στιγμή ταυτόχρονα χρειάζεται αναθεώρηση, διότι τα χρόνια που πέρασαν δυστυχώς ο σχεδιασμός αυτός μένει μόνο στα χαρτιά και δεν είναι εφαρμοστέος, διότι έχουν χτιστεί τόσα πράγματα που έχουν χτιστεί.


Άρα λοιπόν, όλα αυτά τα ζητήματα, τα οποία τώρα συζητάμε, τα γνωρίζουμε όλοι. Παραστατικά έχουν δοθεί τόσα παραδείγματα και ο κοινός τόπος είναι ότι πρέπει όλοι μαζί να είμαστε, όλοι μαζί να ομονοήσουμε, προκειμένου αυτές οι πολιτικές να προχωρήσουν παραπέρα.


Για το νερό μίλησαν κάποιοι συνάδελφοι. Μα ούτε εμείς δεν το διαχειριζόμαστε το νερό. Μέχρι σήμερα την αρμοδιότητα ουσιαστικά του νερού δεν την έχουμε εμείς, την έχει η Περιφέρεια. Πως μπορεί κανείς να σχεδιάσει πάνω σε αυτό τον τομέα τον ζωτικό για το νερό;


Για το Ταμείο Συνοχής που είπε ο συνάδελφος Μενής συμφωνούμε απόλυτα και δεν είναι μόνο ζητήματα, όπως είπα. Χρηματοδοτούνται πολιτικές συγκεκριμένες. Δεν πρέπει να χρηματοδοτούνται έργα. 


Εμείς λοιπόν ως νησιώτες εδώ και αρκετά χρόνια με αυτή την επαφή μεταξύ μας, με αυτή την ανταλλαγή απόψεων έχουμε ωριμάσει αρκετά, προκειμένου να εξειδικεύσουμε συγκεκριμένες πολιτικές και προκειμένου αυτές οι πολιτικές να γίνουν και εργαλεία του ίδιου του κράτους, γιατί πρέπει να μας δει ότι είμαστε πολίτες απέναντι στο Σύνταγμα ίσοι με τους υπόλοιπους πολίτες.


Εγώ δεν θα σας διαβάσω τα θέματα, τα οποία μπήκαν στην Τοπική Ένωση Δήμων και Κοινοτήτων και λήφθηκαν αποφάσεις, αλλά θέλω μόνο να σας αναφέρω το ζήτημα της δημόσιας ακίνητης περιουσίας. Είναι ένα ζήτημα φλέγον, κάτι το οποίο το βλέπουμε σήμερα με το Βατοπέδι να εξελίσσεται και πράγματι, όλος ο κόσμος απορεί τι γίνεται και τι συμβαίνει, η ακίνητη περιουσία.


Βλέπουμε πολλές φορές να εκποιούνται εκτάσεις εντός των ορίων των διοικητικών κάποιου Δήμου, ο οποίος προφανώς μπορεί να σχεδιάζει την ανάπτυξή του, μπορεί εκείνη την περίοδο να σχεδιάζει το Γενικό του Πολεοδομικό Σχέδιο ή να εκπονεί το ΣΧΟΑΠ, μα εν τούτοις, πωλείται το συγκεκριμένο ακίνητο σε κάποιον Χ επιχειρηματία ιδιώτη, ο οποίος θα κάνει τη Χ επένδυση, που δεν έχει καμία σχέση κανένας, ούτε κανείς έδωσε σύμφωνη γνώμη ή ούτε ενημερώθηκε καν και φτάνουμε στο σημείο να ξεφυτρώνουν μπροστά μας είτε επενδύσεις, είτε λειτουργίες, είτε δράσεις, τις οποίες ούτε τις προβλέψαμε, ούτε τις σχεδιάσαμε και πάει λέγοντας. Είναι αυτό, το οποίο έρχεται αργότερα και γίνεται ότι κάθε πολίτης μπορεί να συναλλάσσεται απευθείας με ένα Υπουργείο Οικονομικών και να μπαίνει ή όχι στον αναπτυξιακό νόμο να προβαίνει στην επένδυση και να είναι εκείνος και ο Υπουργός Οικονομικών, οι οποίοι αποφασίζουν τελικά για το τι ανάπτυξη θα γίνει στον τόπο, τον οποίο εμείς πασχίζουμε με κάθε τρόπο και με δημοκρατικές διαδικασίες και με δημοκρατική νομιμοποίηση να πάμε αυτό τον τόπο μπροστά.


Άρα λοιπόν, όλα αυτά τα ζητήματα, τα οποία μας ταλάνιζαν, νομίζαμε ότι μέσω της διοικητικής μεταρρύθμισης θα προχωρούσαν. Όμως η διοικητική μεταρρύθμιση δεν έρχεται και αν ήρθε και έκανε μια αναλαμπή η διοικητική μεταρρύθμιση, ήρθε μόνο για να μιλήσουμε επί χάρτου. Θα ήταν εγκληματικό να σταματήσουμε και να κάνουμε μόνο όρια μεταξύ των Δήμων και να μην συζητήσουμε την πραγματική ουσία για αυτή τη διοικητική μεταρρύθμιση.


Εγώ δεν θέλω να επεκταθώ άλλο, καταλαβαίνω ότι είμαστε όλοι κουρασμένοι. Εν τούτοις όμως χαιρετίζω για μια ακόμα φορά την απόφαση της ΚΕΔΚΕ και προτείνουμε αυτή η θεματική ενότητα σε κάθε Συνέδριο να είναι παρούσα στα Συνέδρια της ΚΕΔΚΕ.


Ευχαριστώ.

Χ. ΠΑΛΛΗΣ: Γεια σας και από εμένα. Η παρέμβασή μου θα είναι πολύ ολιγόλεπτη, γιατί είσαστε όλοι κουρασμένοι από τη σημερινή διαδικασία. Εγώ θα μιλήσω λίγο για την ιδιαιτερότητα των νησιωτικών περιοχών της Αττικής, διότι η Περιφέρεια Αττικής έχει νησιωτικές περιοχές, έχει νησιά και περιοχές, οι οποίες βρέχονται από τη θάλασσα με κοινά προβλήματα. Μπορεί να είναι πάρα πολύ κοντά στον Πειραιά, όπως λέμε, αλλά τα προβλήματα είναι εξίσου τα ίδια με τις περιοχές που είναι πιο απομακρυσμένες.


Τέτοια προβλήματα, επιγραμματικά θα πω ορισμένα πράγματα, είναι η ακτοπλοΐα. Ένα βασικό πρόβλημα για τις περιοχές μας είναι η έλλειψη καραβιών. Οι τιμές έχουν φτάσει στο απροχώρητο, που είναι πάρα πολύ σημαντικό. Τα δρομολόγια λιγοστεύουν και ιδίως τον χειμώνα δημιουργούν πάρα πολλά προβλήματα στη μετακίνηση των ανθρώπων, κυρίως ανθρώπων μεγάλους σε ηλικία, γιατί ένα από τα ιδιαίτερα χαρακτηριστικά των δικών μας των περιοχών είναι οι άνθρωποι τρίτης ηλικίας, οι οποίοι έχουν πολλά προβλήματα ασθενειών και προβλήματα, τα οποία πρέπει να λυθούν κοντά στα νοσοκομεία.


Άρα, κατά συνέπεια, η ακτοπλοϊκή συγκοινωνία, η έλλειψή της δημιουργεί προβλήματα σε αυτές τις περιοχές.


Πλοία τα οποία είναι υπέργηρα, αμφίβολης ασφάλειας, με αγορά, η οποία είναι μονοπωλιακή. Στον Αργοσαρωνικό η αγορά στην ακτοπλοΐα είναι μονοπωλιακή, εκφράζεται από μία απορία και μόνο. Αυτό έχει σαν συνέπεια, όπως ξέρετε όλοι, ο καθορισμός των τιμών και των δρομολογίων να γίνεται από την εταιρεία αυτή. Δυστυχώς, οι παρεμβάσεις του Υπουργείου Ναυτιλίας είναι ελάχιστες ή τίποτα, με συνέπεια οι περιοχές οι δικές μας να αντιμετωπίζουν σοβαρά προβλήματα.


Επιπλέον, πέρα από το ακτοπλοϊκό πρόβλημα, το οποίο έχουμε, έχουμε έλλειψη εναλλακτικού τρόπου μεταφοράς και σύνδεσης των περιοχών μας. Όπως είναι η έλλειψη αεροδρομίου κοντά, μη ύπαρξη υδροπλάνων και άλλα προβλήματα.


Άρα, ένα από τα σημαντικά προβλήματα των περιοχών μας είναι το ακτοπλοϊκό πρόβλημα, αλλά και εν γένει της μεταφοράς.


Ένα δεύτερο, η έλλειψη των υποδομών. Έχουμε σημαντικά προβλήματα υποδομών στις περιοχές μας, οι οποίες αποτελούν τροχοπέδη για την ανάπτυξή τους. Έχουμε πρόβλημα στα λιμάνια. Έχουμε πρόβλημα στους βιολογικός καθαρισμούς, στις τουριστικές μαρίνες, στα δίκτυα υδροδότησης και σε άλλο. Αυτό έχει σαν συνέπεια να υπάρχουν σημαντικά προβλήματα υποδομών και ανάπτυξης στις δικές μας περιοχές.


Πέραν από αυτό, έχουμε και προβλήματα στις σύγχρονες τεχνολογικές υποδομές, όπως είναι οι εφαρμογές και λύσεις με πρόσβαση στο Internet, με πρόσβαση στο e-health, στο e-government. Άρα, αυτά όλα δημιουργούν προβλήματα απομόνωσης των περιοχών μας.


Ένα τρίτο σημαντικό πρόβλημα είναι η υποβάθμιση των κινήτρων στον αναπτυξιακό νόμο. Ο αναπτυξιακός νόμος, ο οποίος ψηφίστηκε το 2004, υποβαθμίζει σε κίνητρα τις περιοχές στη Α΄ ζώνη κινήτρων. Αυτό είναι ένα μεγάλο πρόβλημα, όταν δίπλα η Αργολίδα είναι στη Γ΄ ζώνη κινήτρων και άλλες νησιωτικές περιοχές είναι στη Γ΄ και Δ΄ ζώνη. Δημιουργεί ένα πρόβλημα για τις επενδύσεις, δημιουργεί ένα πρόβλημα για την απασχόληση.


Το τέταρτο πρόβλημά μας είναι η εποχιακή απασχόληση. Όπως και σε άλλες νησιωτικές περιοχές, ο τουρισμός είναι εποχιακός. Λειτουργούν δύο ή τρεις μήνες. Δηλαδή, υπάρχει μια εποχικότητα. Η εποχικότητα αυτή έχει σαν πρόβλημα τη ροή του πληθυσμού και κυρίως της νεολαίας στα αστικά κέντρα, ιδίως στον Πειραιά. Αυτό δημιουργεί πρόβλημα ερήμωσης των περιοχών μας και άρα, κατά συνέπεια, μείωση της οικονομικής δραστηριότητας και ανεργία.


Πέμπτον, η έλλειψη διαδημοτικής συνεργασίας μεταξύ των ΟΤΑ. Αυτό είναι ένα σημαντικό πρόβλημα, όπως σε σημαντικά ζητήματα, όπως είναι η διαχείριση των απορριμμάτων, των αποβλήτων, της τουριστικής προβολής.


Έκτο είναι το πρόβλημα της διαχείρισης των στερεών αποβλήτων και των λυμάτων. Όπως γνωρίζετε πολλοί, από 31/12/08 καταργούνται οι παλιού τύπου χωματερές. Στην Ελλάδα υπάρχουν 850 τέτοιου τύπου χωματερές, στην Αττική 28. Αυτές καταργούνται. Όμως δεν υπάρχει εναλλακτικός τρόπος μεταφοράς των σκουπιδιών. Μέχρι τώρα ακόμα δεν έχουμε βρει τρόπο να μεταφέρουμε τα σκουπίδια από τις νησιωτικές περιοχές μας σε νόμιμους χώρους. Για να καταλάβετε, σε όλη την Πελοπόννησο ΧΥΤΑ υπάρχει μόνο στην Καλαμάτα. Στους δίπλα Νομούς δεν υπάρχει Χώρος Υγειονομικής Ταφής. Υπάρχει στην Αττική μόνο, στη Φυλή. Δηλαδή, πρέπει να έρθει όλη η Ελλάδα στη Φυλή. Κατά συνέπεια, θα έχει ένα πολύ μεγάλο κόστος μεταφοράς, το οποίο θα μεταφερθεί στους συνδημότες μας με μεγάλα προβλήματα οικονομικά και κυρίως σε περιόδους που είναι τέτοιες δύσκολες οικονομικές περίοδοι.

Όλα τα παραπάνω σημαντικά προβλήματα δημιουργούν δυσμενείς συνθήκες στις νησιωτικές περιοχές του Νομού Αττικής με άμεσο αρνητικό αντίκτυπο της σμίκρυνσης της τουριστικής περιόδου, της μείωσης του τουριστικού εισοδήματος των κατοίκων και βεβαίως τη μείωση της απασχόλησης.

Ποιες προτάσεις πιστεύω ότι μπορούν να γίνουν για τις δικές μας περιοχές. Πρώτον, να προβλεφθεί ένα ειδικό χρηματοδοτικό πρόγραμμα στα πλαίσια του ΕΣΠΑ 2007-2013. Αυτό μπορεί να γίνει σε όλες τις Περιφέρειες της χώρας μας, ένα ειδικό χρηματοδοτικό πρόγραμμα με συγκεκριμένα μέτρα, που να αφορά κυρίως Δήμους κάτω από 10.000, γιατί, όπως όλοι γνωρίζετε, η πλειοψηφία των Δήμων μας είναι κάτω από 10.000, είναι οι Δήμοι που αντιμετωπίζουν τα πιο μεγάλα οικονομικά προβλήματα, είναι οι Δήμοι που δεν έχουν υπηρεσίες οργανωμένες, δεν έχουν εξειδικευμένο προσωπικό. Άρα, έχουν πρόβλημα να υποβάλουν στο ΕΣΠΑ και σε άλλα κοινοτικά προγράμματα σοβαρές προτάσεις, οι οποίες θα μπορούν να υλοποιηθούν.

Άρα, κατά συνέπεια, η πρότασή μας για την Περιφέρεια Αττικής, αλλά αυτό μπορεί να γίνει και επέκταση και σε άλλες Περιφέρειες της χώρας μας, ένα ειδικό χρηματοδοτικό πρόγραμμα για τις περιοχές τις νησιωτικές τις δικές μας, με συγκεκριμένα μέτρα, που θα αφορούν λιμάνια, βιολογικούς καθαρισμούς, υδρεύσεις, οδικά δίκτυα. Επίσης, μπορούμε να δώσουμε τη δυνατότητα και αξιοποίηση και μέσω προγραμμάτων ΣΔΙΤ, δηλαδή, των προγραμμάτων Συμπράξεων Δημόσιου και Ιδιωτικού Τομέα.

Δεύτερον, η ακτοπλοΐα, σαν δημόσιο αγαθό ή κοινωνικό αγαθό, όπως είναι, πιστεύω ότι οι νησιώτες δικαιούνται φτηνή πρόσβαση, δηλαδή, φτηνό εισιτήριο και τακτικά δρομολόγια.

Αυτή είναι η πολιτική που συμβαίνει και σε άλλες χώρες της Ευρωπαϊκής Ένωσης. Άρα, πρέπει και εμείς εδώ να αναζητήσουμε και πολιτικές που γίνονται και σε άλλες χώρες της Ευρωπαϊκής Ένωσης, όπως στη Γαλλία και στην Ισπανία, με κίνητρα και επιδοτήσεις ακόμα και στον νησιώτη, ακόμα και σε αυτόν, ο οποίος διακινείται και όχι μόνο στο πλοίο, αλλά και στον χρήστη του πλοίου, με εκπτωτικές πολιτικές και άλλου είδους πολιτικές.

Υπάρχουν και άλλες λογικές και θεωρίες, όπως είναι το μεταφορικό ισοδύναμο, αλλά μπορεί να γίνουν και άλλες πολιτικές, όπως είναι το παρατηρητήριο τιμών, που μπορεί να διασφαλίσει την αύξηση ή όχι των ναύλων, αλλά και να παρακολουθεί κατά κάποιον τρόπο τα προβλήματα της ακτοπλοΐας στις περιοχές μας.

Τρίτον, μπορεί να υπάρχει αναβάθμιση των περιοχών μας, των νησιωτικών μέσω του αναπτυξιακού νόμου και υπαγωγή αυτών στη Γ΄ ζώνη αναπτυξιακών κινήτρων, ώστε να υπάρχει μία αναπτυξιακή ώθηση των τοπικών επενδύσεων, ιδιαίτερα στον κλάδο του τουρισμού, το οποίο βιώνουμε όλοι.

Τέταρτον, ενίσχυση των μικρομεσαίων επιχειρήσεων, τόσο των υπαρχόντων, όσο και των νέων, οι οποίες μπαίνουν στην αγορά με αναπτυξιακά κίνητρα, όπως είναι φορολογικές απαλλαγές, χρηματοδοτικές ενισχύσεις, αναβάθμιση του ανθρώπινου δυναμικού Δηλαδή, οι μικρομεσαίες επιχειρήσεις, που όλοι λέμε ότι είναι η ραχοκοκαλιά της ελληνικής οικονομίας, πρέπει να στηριχτούν με κάθε τρόπο, τόσο οικονομικά, όσο και με ανθρώπινο δυναμικό, δηλαδή, με πολιτικές ανθρώπινου δυναμικού, με πολιτικές μάνατζμεντ, μάρκετινγκ και άλλες πολιτικές, ώστε να μπορέσουν σήμερα στη δύσκολη οικονομική κρίση, στη δύσκολη οικονομική κατάσταση, να επιβιώσουν. Γιατί, όπως ξέρετε, οι μικρομεσαίες επιχειρήσεις απασχολούν από δύο έως δέκα άτομα στην Ελλάδα οι περισσότερες και η κρίση πέφτει πάνω σε αυτές.

Πέμπτον, αναβάθμιση του τουρισμού μέσω της ανάπτυξης των εναλλακτικών μορφών τουρισμού, όπως είναι ο ιαματικός τουρισμός, όπως είναι ο θρησκευτικός, ο οικολογικός, ο γεωλογικός, ο συνεδριακός τουρισμός, ώστε να μπορούμε να έχουμε επιμήκυνση της τουριστικής περιόδου και κάλυψη της τουριστικής περιόδου όλο το χρόνο. Με αυτό τον τρόπο θα δημιουργήσουμε απασχόληση στις περιοχές μας.

Έκτον, η δημιουργία αναπτυξιακού συνδέσμου των νησιών του Νομού Αττικής για την αντιμετώπιση κοινών προβλημάτων τους, όπως είναι η πολιτική προστασία, όπως είναι η διαχείριση των υδάτινων πόρων, όπως είναι η τουριστική προβολή, όπως η συγκοινωνία.

Έβδομον, είναι η αειφόρος ανάπτυξη και τα χωροταξικά. Οι περιοχές μας έχουν έλλειψη χωροταξικού σχεδιασμού. Πιστεύουμε ότι πρέπει να δημιουργηθεί ένας νέος χωροταξικός σχεδιασμός, ο οποίος θα έχει σαν στόχο όχι τον μαζικό τουρισμό, αλλά σαν στόχο τον ειδικό τουρισμό και τη βιώσιμη ανάπτυξη. Γιατί πιστεύω ότι κοινή δράση όλων των νησιωτικών μας περιοχών και ο στρατηγικός μας στόχος πρέπει να είναι μία βιώσιμη ανάπτυξη, μία ανάπτυξη στηριγμένη στο περιβάλλον.

Ευχαριστώ.

ΠΡΟΕΔΡΕΙΟ: Ο συνάδελφος, ο κύριος Παπουράς.

Α. ΠΑΠΟΥΡΑΣ: Αγαπητοί συνάδελφοι, καταρχήν, να δώσουμε τα συγχαρητήρια στο Προεδρείο και στους αιρετούς που οραματίστηκαν τη νησιωτική πολιτική και την έφεραν στο προσκήνιο, έτσι ώστε να μην αισθανόμαστε παιδιά κατώτερου Θεού, όπως συμβαίνει στην λοιπή Ελλάδα, δηλαδή, με καλύτερες προϋποθέσεις.


Όμως στον Δήμο τον δικό μου, όπου έχω την τιμή να είμαι Δήμαρχος, στον Δήμο Αρχαγγέλου Ρόδου, υπάρχει ένα λαϊκό γνωμικό, που νομίζεις ότι μπορεί να το λένε και στη λοιπή Ελλάδα. Λένε λοιπόν ότι εμείς τα δικά μας τα θέλουμε δικά μας, αλλά και τα ξένα δικά μας. Κάπως έτσι …

(αλλαγή κασέτας)

Α. ΠΑΠΟΥΡΑΣ: … Για να γίνω πιο ειδικός, αναφέρομαι στους συναδέλφους Δημάρχους της Δωδεκανήσου και ειδικότερα σε αυτούς που δεν έχουν, η φύση δεν το ήθελε, νερό. Καλά να ζητήσουμε να γίνει καλύτερη νησιωτική ζωή για τον ακρίτα νησιώτη σχετικά με την ακτοπλοΐα, με τα λιμάνια, με όλα αυτά.


Στον Δήμο τον δικό μου λοιπόν συμβαίνει το εξής οξύμωρο: τα νησιά των Κυκλάδων που δεν έχουν νερό το κράτος το πληρώνει στην ΕΥΔΑΠ και το μεταφέρει δωρεάν στα νησιά των Κυκλάδων τα άνυδρα. Στη Δωδεκάνησο, που υπάρχουν και εκεί νησιά άνυδρα, το κράτος δεν το πληρώνει στον Δήμο μου, στην ΔΕΥΑ μου, το μεταφέρει όμως δωρεάν.


Καλά όλα τα θέματα που έχετε βάλει, αλλά αυτό δεν άξιζε να μπει ως θεματολογία στον θεματικό κύκλο που έχουμε σήμερα, για να μπει θεσμικά στο Συνέδριο της ΚΕΔΚΕ ως αντισταθμιστικά; Δεν νομίζετε ότι προκαλείται μία αδικία τεράστια εδώ και σε έναν Δήμο χιλιοταλαιπωρημένο, που το γνωρίζουν πολύ καλά οι συνάδελφοι Δήμοι της Δωδεκανήσου; Δεν έπρεπε να μπει αυτό το ζήτημα; Να μου πείτε: μα κάναμε τόσα; Συμφωνούμε. Οραματιστήκαμε αυτά. Συμφωνούμε. Όμως αυτό δεν έπρεπε να μπει; Είναι μία μεγάλη απορία δική μου, όπως ο Δήμος Λιοσίων παίρνει αντισταθμιστικά για τη χωματερή, δικαιούται και ο Δήμος Αρχαγέλλου Ρόδου να πάρει κάποια αντισταθμιστικά, μιας και δίνει, αγαπητοί συνάδελφοι, επί 20 χρόνια το νερό, χωρίς να φέρνει κανένα πρόβλημα.


Αν αύριο μάθετε από την Ελληνική Τηλεόραση ότι έκλεισε, θα πείτε φυσικά: Μα εκεί κάτω τι είναι, από τη Ζιμπάμπουε και το έκλεισαν το νερό και έμεινε ο κόσμος στο Καστελόριζο ή στη Λέρο ή στην Πάτμο και δεν ξέρω και εγώ, που αλλού, κύριε Μπενέτο, δίνεται το νερό;


Βλέπω λοιπόν, επειδή το έχουμε, συνάδελφοι, που είναι καλύτερο από εμένα και έχουν φοβερή ευγλωττία και έχουν και καλύτερες δημόσιες σχέσεις, δεν τον βάζουν. Εννοώ συνάδελφοι που το παίρνουν το νερό, όπως ο Μπενέτος ο Σπύρου, παράδειγμα.

ΣΥΝΕΔΡΟΣ: (εκτός μικροφώνου)

Α. ΠΑΠΟΥΡΑΣ: Να ζητήσετε. Δεν το λέω στον Αλειφέρη, γιατί έχει δικό του. Εσείς που το παίρνετε όμως και το απολαμβάνετε, χωρίς να κάνετε έξοδα και το μοσχοπουλάτε, είναι πολύ απλό.

Παρακαλώ λοιπόν το Προεδρείο να το εισάγει ως θέμα στο Συνέδριο, πέρα από τα όποια θέματα έχετε βάλει, που τα προκρίνω, τα υπερψηφίζω και έχουν δίκιο οι Δήμαρχοι στα απομακρυσμένα νησιά. Θερμή παράκληση. Μας εκπροσωπείτε και νομίζω ότι σε εσάς πρέπει να απευθυνθούμε. Αλλιώς, να μου το πείτε, να το βάλω εγώ εκτός ημερήσιας διάταξης τώρα, που θα πάω από εκεί, για αυτή την ιστορία.

Να είστε καλά και καλή εργασιών του Συνεδρίου.

ΠΡΟΕΔΡΕΙΟ: Χρειάστηκε πάρα πολύς κόπος για να φτάσουμε στο σημείο να αποτελέσει ξεχωριστή θεματική ενότητα η Νησιωτική Πολιτική σε ένα Συνέδριο της Κεντρικής Ένωσης Δήμων και Κοινοτήτων και αυτό αποτελεί μια κατάκτηση. Έχουμε εξαντληθεί, έχουν μπει και θέμα έξω από τη στενή ημερήσια διάταξη, η οποία είχε προβλεφθεί και είχε μπει. Δεν θα μείνουν αναπάντητα. Θα ζητήσω από τους επιστημονικούς συνεργάτες του Ινστιτούτου της Τοπικής Αυτοδιοίκησης, αν θέλουν, να κάνουν μία μικρή δευτερολογία, από τους εισηγητές γενικώς και μετά να μου επιτρέψετε να κλείσουμε τις εργασίες.

Κ. ΒΙΡΒΙΔΑΚΗΣ: Εγώ αντιλαμβάνομαι την κόπωση και δεν θα σας κουράσω και θα το τηρήσω. Απλώς, θέλω να τονίσω αυτό που είπε ο Πρόεδρος, ότι δεν ήταν εύκολο να μπει μια ξεχωριστή ενότητα. Είναι μια αρχή, την οποία θα πρέπει να την επεξεργαστούμε σωστά, για να την αξιοποιήσουμε.


Εγώ θέλω να ζητήσω για μία αφορά ακόμη συγγνώμη για τα τρεχάματα που έχω, αλλά δεν οφείλεται σε εμένα. Το Δημαρχεί τελεί υπό κατάληψη και βρήκαμε από πού ήρθαν οι καταληψίες. Ήρθαν από μία κατάληψη του Ηρακλείου και έκαναν κατάληψη στα Χανιά. Πάντως, για το Εφετείο δεν μας είπαν.


Τώρα, εγώ θέλω να ευχαριστήσω και τον Πρόεδρο και τους εισηγητές και τα στελέχη του Ινστιτούτου για αυτή την προσπάθεια, την οποία έκαναν. Δεν υπάρχει αμφιβολία ότι, όταν μπαίνουν πάρα πολλά θέματα, χάνεται η διεκδικητικότητα κάποιων, πρέπει να υπάρχουν θέματα στόχοι.


Μπορώ να πω εγώ από τη μικρή εμπειρία που έχω πάνω στα θέματα Νησιώτικης Πολιτικής τα δύο τελευταία χρόνια, γιατί στην ΚΕΔΚΕ είμαι τρίτη τετραετία, ότι έχει υπάρξει μια επεξεργασία ουσίας, η οποία μπορεί τώρα να δρομολογήσει κάποια πράγματα περισσότερα απ’ ότι ήταν στο παρελθόν και αυτό σχετίζεται και με τις απαντήσεις της Ευρωπαϊκής Ένωσης, αλλά και με την εισήγηση του κυρίου Αλειφέρη.


Τώρα, σε ότι αφορά τα Δημοτικά Λιμενικά Ταμεία, ο καθένας που έχει Δημοτικό Λιμενικό Ταμείο έχει ζήσει και ένα διαφορετικό πρόβλημα και η ανταλλαγή εμπειριών είναι καλό να γίνεται, για να μπορέσουμε να συντονιστούμε και να δίνουμε λύσεις. Παραδείγματος χάρη, στο Δημοτικό Λιμενικό Ταμείο Χανίων, που είναι από τα περισσότερο λειτουργούντα Λιμενικά Ταμεία, γιατί ξέρετε ότι όλοι έχουμε προβλήματα κυρίως με το Υπουργείο Εμπορικής Ναυτιλίας. Δεν έχουμε πάρει ακόμα την ακίνητη περιουσία και είμαστε στο πέμπτο, έκτο ή δωδέκατο δικαστήριο, δεν θυμάμαι σε ποιο δικαστήριο είμαστε. Σε ότι αφορά δε και τα απίθανα η Περιφέρεια δεν μας επιτρέπει να χρηματοδοτήσουμε με χρήματα από ΣΑΤΑ το Δημοτικό Λιμενικό Ταμείο, ενώ δεν υπάρχει απαγόρευση. Έτσι τους ήρθε των ανθρώπων και έτσι λένε.


Σε ότι αφορά δε τα θέματα υγείας, επειδή τυχαίνει να είμαι γιατρός και μάλιστα νεφρολόγος και έχω ζήσει τα θέματα των νεφροπαθών στα νησιά σε έναν σημαντικό βαθμό, αλλά και επειδή έχω αδελφοποιηθεί με τον Δήμο Καρπάθου και στη συμφωνία είναι να μεταφέρουμε με τα C130 γιατρούς, για να παρέχουν υπηρεσίες από τα Χανιά στην Κάρπαθο, που δεν έχουν ορθοπεδικό και που δεν έχουν γυναικολόγο, έχω αντίληψη των προβλημάτων. Όπως επίσης έχω προτείνει και η ΕΔΕΥΑ το έχει δεχτεί και είναι εκκρεμές στην ΚΕΔΚΕ, να γίνει ένα ειδικό Συνέδριο πάνω στα θέματα ύδρευσης, αποχέτευσης των μικρών νησιών. Το έχω ζητήσει, υπάρχει ανταπόκριση από την ΕΔΕΥΑ, μέχρι στιγμής από την ΚΕΔΚΕ δεν έχει υπάρξει η ανταπόκριση από την ΕΔΕΥΑ, μέχρι στιγμής από την ΚΕΔΚΕ δεν έχει υπάρξει η ανταπόκριση που θα περίμενα τουλάχιστον, αλλά νομίζω ότι είναι κάτι που πρέπει να γίνει. Εγώ θα επιμείνω σε αυτό.


Τελειώνοντας, εγώ θέλω να πω το εξής: κύριε Πρόεδρε, με τις προσπάθειες που κάνατε και που κάναμε όλοι καταφέραμε να μπει μια ενότητα σε ένα Συνέδριο της ΚΕΔΚΕ. Ας σκεφτούμε στο μέλλον μήπως μπορεί να γίνει ένα θεματικό Συνέδριο για τα θέματα της νησιωτικής πολιτικής και θα σας πω γιατί. Σας το λέω με την έννοια ότι αφενός μεν πάρα πολλοί συνάδελφοι δεν μπορούν να αντιληφθούν τα προβλήματα της συγκοινωνίας των νησιών, αν δεν τα ζήσουν, όπως επίσης, δεν μπορούν να αντιληφθούν τα προβλήματα, τα οποία σχετίζονται με τις ΔΕΥΑ, παραδείγματος χάρη, οι κεντρικοί Δήμοι, οι οποίοι δεν έχουν ΔΕΥΑ. Το Λεκανοπέδιο Αττικής και η Θεσσαλονίκη δεν έχουν ΔΕΥΑ. Κάτω λοιπόν από αυτή τη λογική όσοι δεν έχουν ζήσει το πρόβλημα ή το Δημοτικό Λιμενικό Ταμείο, δεν μπορούν να το δουν. Δεν λέω εγώ ότι πήγαμε από το ένα βήμα στο επόμενο άλμα, αλλά ας δουλέψουμε στο μυαλό μας και αυτή τη λογική, διότι μόνο η σωστή πληροφόρηση πιστεύω είναι αυτή, η οποία θα φέρει αποτελέσματα και συμπαράσταση από αυτούς που δεν ζουν τα προβλήματα που ζουν τα νησιά.


Σας ευχαριστώ.

ΣΥΝΕΔΡΟΣ: Πολλά θέματα που ήθελα να θίξω δεν τα έθιξα. Ήδη είχα ξεπεράσει τον χρόνο μου κατά πολύ. Κάποια από αυτά απαντώνται στη γραπτή εισήγηση.


Δύο-τρία θέματα θα πω τώρα στη δευτερολογία. Σαφώς για εμένα πρώτη ερώτηση που μπορεί να απαντηθεί είναι τι ανάπτυξη θέλουμε. Θέλουμε ανάπτυξη παραθεριστικής κατοικίας. Εγώ θεωρώ ότι θα λύσει προσωρινά προβλήματα η κατοικία αυτή. Για παράδειγμα, πηγαίνοντας πριν 15 χρόνια στη Μινόρκα, που θεωρείται ανεπτυγμένη περιοχή, έβλεπες ζώνες δομημένες ακατοίκητες. Περίμεναν τον Ιούλιο να κατοικηθούν. Αυτό το θεωρούμε ανάπτυξη; Όχι βέβαια. Προφανώς δίνει άμεσα δουλειά στους επαγγελματίες, δίνει χρήματα σε αυτούς που πουλούν τη γη. Όμως να ξέρουμε και κάτι άλλο. Ο παραθεριστής ξοδεύει, με βάση τις μελέτες, το 1/3 του τουρίστα και χρησιμοποιεί πολύ περισσότερο χώρο. Θέλουμε αυτό; Προφανώς θα υπάρχουν πάντα παραθεριστές.


Ένα δεύτερο που αφορά άμεσα εσάς της Αυτοδιοίκησης με την εκτός οικισμού δόμηση. Το κόστος διαχείρισης της εκτός οικισμού δόμησης για εσάς δεν είναι τεράστιο; Δεν είναι τεράστιο που θέλει ο καθένας τον δρόμο στο βουνό, το νερό στο παρακάτω βουνό και όλα αυτά; Μπορεί να συνεχίσει; Δεν είναι απλώς πήραμε το τέλος. Το τέλος που δίνει αυτός ο άνθρωπος, που μένει στην άκρη της γης, που είναι 20 €, 30 € το δίμηνο, τι να καλύψει από το κόστος που προκαλεί;


Άρα, είναι μια σειρά από θέματα, που πρέπει να τα σκεφτούμε. Όμως απαντάμε στο τι ανάπτυξη θέλουμε και για αυτό χρειάζεται ένα πιο αυστηρό χωροταξικό.


Άλλο ένα θέμα θα θίξω και μόνο. Είπατε αρκετοί ότι θα πρέπει αυτά τα θέματα να τα συζητάμε. Έχουμε προτείνει και παλιότερα, ως Πανεπιστήμιο βέβαια, ένα Συμβούλιο Νησιωτικής Πολιτικής, το οποίο δεν θα έχει μόνο τους Δημάρχους, αλλά θα έχει και τους Νομάρχες και τους επιχειρηματίες, τα Επιμελητήρια και τους Αγροτικούς Συνεταιρισμούς, για να συζητήσουν από κοινού τα θέματα, γιατί τα θέματα είναι αλληλοσυνδεόμενα. Δεν μπορεί να συνεχίσει ο καθένας να κάνει τους μονόλογούς του και να είναι αποτελεσματικός, για να μπορέσετε όλοι εσείς μαζί και εμείς, αν μπορούμε να βοηθήσουμε, να πάμε προτάσεις οργανωμένες στην Πολιτεία, να προχωρήσει σε θεσμοθετήσεις και δυστυχώς συζητάμε διεκδικώντας, αλλά δεν φτάνουμε σε προτάσεις για να προχωρήσουμε και μέχρι τώρα οι προσπάθειες είναι μεμονωμένες, κάπου πέτυχαν, οι πιο πολλές δεν πέτυχαν και συζητάμε τα ίδια θέματα χρόνια. Πολλές φορές μου λένε: λέτε τα ίδια πράγματα. Μα έγινε τίποτα από τότε που τα ξαναείπαμε πριν δύο, τέσσερα, έξι χρόνια, όχι.

Χρειάζεται λοιπόν ένα Όργανο πιο μαζικό, όχι μόνο με Δημάρχους, να συζητήσει τα θέματα Νησιωτικής Πολιτικής, ώστε να πείσουμε την Πολιτεία. Δυστυχώς, πρέπει να πειστεί πρώτα η ελληνική Πολιτεία να κάνει αυτή την πολιτική.

Ευχαριστώ.

Μ. ΛΕΚΑΚΟΥ: Μόνο μία παρατήρηση που σχετίζεται κιόλας με την παρέμβασή μου στον διάλογο των νησιωτών Δημάρχων. Επειδή όλη η παρέμβασή μου ασχολήθηκε με την κοινωνική ικανοποίηση του πολίτη, θα ήθελα να διευκρινίσω κάτι που σχετίζεται και με την άποψή μου ότι είναι απαραίτητο και θεωρώ ότι σε αυτό το Συνέδριο πρέπει να επαναφέρουμε την απόφαση της Σύρου, τη λειτουργία ενός Οργανισμού. Δεν υπάρχει κανένας τρόπος σε καμία χώρα του κόσμου να επιβεβαιώνει ο καθένας την ικανοποίησή του, την κάλυψη των αναγκών του, τον σχεδιασμό, τη διαχείριση έκτακτων καταστάσεων, τη λειτουργία καινούργιων σχημάτων. 


Πιστεύω λοιπόν ότι παράλληλα με αυτά που παρουσιάσαμε τόσο για τους δείκτες, όσο και για τους όρους συμφωνίας που είπε ο συνάδελφος ο κύριος Χωροζάνης, μαζί με το μεταφορικό ισοδύναμο και όλα τα άλλα εργαλεία, είναι απαιτητό πλέον από τις κοινωνίες των νησιών να υπάρχει ένας φορέας διαχείρισης, από τους πόρους μέχρι τα πλοία, από την παρακολούθηση ανά εξάμηνο της ικανοποίησης των πολιτών, από τα στοιχεία που θα μπαίνουν, έτσι ώστε να μπορέσουμε να υπάρχει συνεχής πολιτική.


Τονίζω αυτό το θέμα, διότι με μεγάλη μάχη στο Υπουργείο Εμπορικής Ναυτιλίας κάναμε το 2002 το Σύστημα Ιστορικών Θαλάσσιων Μεταφορών. Το παραδώσαμε πληρωμένο από την ΕΤΒΑ στο Υπουργείο Εμπορικής Ναυτιλίας και η απάντηση που πήρα και την μεταφέρω ως είναι, γιατί ήμουν Πρόεδρος τότε, ήταν από τον Γενικό Γραμματέα του Υπουργείου Εμπορικής Ναυτιλίας. Ευχαριστούμε πάρα πολύ την ΕΤΒΑ που το πλήρωσε, τους καθηγητές που δούλεψαν, τους ερευνητές. Δεν έχουμε καμία υπηρεσία να το λειτουργήσει. Με αυτές τις καταστάσεις, ούτε παρατηρητήριο τιμών μπορούμε να έχουμε, ούτε διαχείριση στόλου, ούτε και τα χρήματα και τις επιστροφές του μεταφορικού ισοδυνάμου. Θεωρώ λοιπόν ότι πρέπει σε αυτό επίσης να συμφωνήσουμε.

ΣΥΝΕΔΡΟΣ: Μια διευκρίνιση σε κάτι που λέχθηκε προηγουμένως. Χρεώθηκε το ΙΤΑ με τη συμβολή του στη θέσπιση της άρσης του ορίου ηλικίας των πλοίων. Επειδή είμαι μέλος της ομάδας, από θέση ειδικότητας είχα άποψη για αυτό το θέμα, η μελέτη αυτή πάγια στήριξη την υπόθεση της ανανέωσης του στόλου. Όμως πρέπει να γίνει κατανοητό ότι δεν υπάρχει καμία έρευνα, η οποία να συσχετίζει την ηλικία με τα ατυχήματα. 

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Δεν είναι θέμα άποψης.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Άλλο αυτό. Δεν είναι η άποψη του Πανεπιστημίου Πειραιά, είναι και η άποψη του Τμήματος Ναυπηγών του Εθνικού Μετσόβιου Πολυτεχνείου. Δεν υπάρχει μελέτη που να συσχετίζει την ηλικία με τα ατυχήματα. Το αντίθετο. Δημιουργείται ένα πικ στην 15ετία και από εκεί και πέρα, υπάρχει μία πτώση. Αν θέλετε να μιλήσουμε για αξιοπιστία ναυσιπλοΐας, αυτό είναι ένα άλλο θέμα. Παρατηρείται εκεί ότι το νεότευκτο πλοίο χαλάει πολύ πιο συχνά τουλάχιστον για τα δύο πρώτα χρόνια. Μετά υπάρχει μια εξομάλυνση και μετά στη γήρανση υπάρχει καθυστέρηση, βλάβες.

Απλώς θέλω να είμαι σύντομος. Ζητάμε καλοσυντηρημένα πλοία, ζητάμε μη εξαιρέσεις από τους ευρωπαϊκούς κανονισμούς και εφαρμογή των κανονισμών. Αυτό είναι το πλαίσιο. Επίσης και ανανέωση του στόλου. Δεν το συζητάμε.`

Ευχαριστώ.

Α. ΑΛΕΙΦΕΡΗΣ: Κλείνοντας εγώ, θέλω να πω το εξής: δεν κάνουμε τίποτα παραπάνω από να θεσμοθετούμε τα δύο πράγματα που είπα, το φτηνό εισιτήριο και τους πόρους όλους που έχουμε στη διάθεσή μας. Αυτό που ανέφερα. Μπορεί να συμφωνούμε. Το μόνο που κάνει εδώ είναι ότι μέσα στον ΟΤΑ αναφέρονται στο 265, παράγραφος 3, οι εταιρείες των ΟΤΑ και δίνουμε τις δυνατότητες αυτές οι εταιρείες του ΟΤΑ, που προβλέπει ο Κώδικας για να κάνουν αυτές τις δουλειές, να συμμετέχουν και αυτές στη διαδικασία αυτή. Πάντως, όρος για να μπορούμε στα ευρωπαϊκά πρόγραμμα, απ’ ότι λέει η Ευρωπαϊκή Επιτροπή – και δεν μπορούμε να το ξεχάσουμε αυτό – είναι να είναι ανοικτό σε όλους. Απλώς, κάνουμε μια νομοθετική παρέμβαση, για να μπορούν και οι εταιρείες των ΟΤΑ να συμμετέχουν σε αυτό. Δεν κάνουμε καμία άλλη παρέμβαση.

ΠΡΟΕΔΡΕΙΟ: Πριν τελειώσουμε, αγαπητοί συνάδελφοι, θέλω να σας ευχαριστήσω όλους για τη συμμετοχή σας, γιατί τελικά και με την κατάθεση ιδεών με συνεισφορά στον διάλογο αποδείχτηκε και επί της ουσίας ότι ήταν χρήσιμη αυτή η πρωτοβουλία να συμπεριληφθεί ειδική θεματική ενότητα για τον νησιώτικο χώρο, για τις νησιωτικές πολιτικές στο Τακτικό Συνέδριο της Κεντρικής Ένωσης Δήμων και Κοινοτήτων.


Βεβαίως, υπάρχουν θέματα, τα οποία μπαίνουν προς επεξεργασία, γιατί δεν σταματά εδώ η δουλειά που έχει να κάνει η Αυτοδιοίκηση, όπως δεν σταματά και η ζωή, κάθε ημέρα βγάζει καινούργια προβλήματα. Θέματα, όπως είναι τα ζητήματα των ανταποδοτικών τελών. Αν χρειάζεται να υπάρχει ανταπόδοση για τους πλουτοπαραγωγικούς πόρους, ένας από τους οποίους είναι το νερό. Είναι ζητήματα, τα οποία δεν μπορούν να μπουν ανεπεξέργαστα στο Συνέδριο. Όσο λαμπόγιαλο και να γίνει το Συνέδριο, αποτέλεσμα δεν πρόκειται να υπάρξει. Να το επεξεργαστούμε, ναι, να το επεξεργαστούμε. Όμως προσέγγιση τύπου ότι πάμε και κάνουμε τώρα δεν πρόκειται να υπάρξει. Η ταπεινή μου άποψη είναι αυτή.


Η παράκληση είναι τα ερωτηματολόγια, τα οποία έχουν διανεμηθεί, να κατατεθούν στη Γραμματεία και όποιοι δεν προλάβουν, να τα στείλουν στο ΙΤΑ.


Απάντηση, αγαπητοί συνάδελφοι, για όλα αυτά τα ζητήματα, τα οποία τέθηκαν, δεν μπορεί να είναι έξω από το πνεύμα για τους αυτοδιοικητικούς, της μεταρρύθμισης και τον τρόπο που είχαμε προσεγγίσει τη διοικητική μεταρρύθμιση, η οποία δεν μπορεί να περιορίζεται βεβαίως στον Α΄ Βαθμό της Αυτοδιοίκησης. Είναι μια μεταρρύθμιση, η οποία αφορά και τη διοίκηση και την Περιφερειακή Διοίκηση και την Αυτοδιοίκηση στον νησιώτικο χώρο. Το δεδομένο είναι ότι στον νησιώτικο χώρο η Αυτοδιοίκηση από χρόνια τώρα καλύπτει ελλείμματα παρουσίας της διοίκησης εκεί και για αυτό η Κεντρική Ένωση Δήμων και Κοινοτήτων είχε τη θέση, η οποία έχει καταγραφεί και σε προηγούμενα Συνέδρια, ότι η απάντηση στο πρόβλημα της μεταρρύθμισης είναι ο Δήμος κυβερνείο στα νησιά, με την έννοια ότι θα πρέπει και θεσμοθετημένα πια να επιτραπεί στις Δημοτικές Αρχές να ασκούν αρμοδιότητες, τις οποίες από υπευθυνότητα απέναντι στους πολίτες αναλαμβάνουν να ασκούν, ευρισκόμενες πολύ συχνά έρμαια των Επιτροπών, των Περιφερειών, των διάφορων μηχανικών ελεγκτικών μηχανισμών, ενός απαγορευτικού πλαισίου τελικά, που δεν επιτρέπει στους Δήμους να αναπτύξουν μια διαφορετική πρωτοβουλία.


Μια τέτοια αντίληψη βέβαια σημαίνει ότι οι νησιώτες είναι αυτοί, οι οποίοι θα αποφασίσουν και πρέπει να αποφασίσουν στη βάση της αρχής της εγγύτητας, στη βάση της αρχής της επικουρικότητας, τον τρόπο ανάπτυξης των νησιών, ως μονάδων αυτοτελών προσδιορισμένων, που μπορούν να έχουν και μετρήσιμα αποτελέσματα και αυτό σημαίνει ότι πρέπει οι Τοπικές Αρχές σε συνεννόηση με τις κοινωνίες τους να μπορέσουν να σχεδιάσουν και την ανάπτυξη, σε συνεργασία και με το επόμενο στάδιο της διοίκησης, που είναι ο Β΄ Βαθμός και που πρέπει να έχει βεβαίως την ευθύνη της ανάπτυξης στα χέριά του.


Αυτά για τα γενικά. Εκεί που δεν μπορούμε στα μεγάλα νησιά να πάμε σε μόνο Δήμο, που υπάρχουν διαφορετικές προσεγγίσεις σε έναν Δήμο, υπάρχει κατατεθειμένη άποψη για τις διαδημοτικές συνεργασίες με τον ίδιο τρόπο που αυτές υιοθετούνται στις μητροπολιτικές περιοχές και που μπορούν να απλωθούν σε μια σειρά από ζητήματα, που ξεκινούν από την διαχείριση του περιβάλλοντος, την πολιτική προστασία, την κοινωνική φροντίδα και τον πολιτισμό.


Καταλήξαμε να έχουμε αυτή την επιλογή θεμάτων αιχμής στη συγκεκριμένη θεματική, που αφορούσε την άρση της απομόνωσης στα νησιά, γιατί υπάρχει συγκεκριμένη δουλειά που έχει γίνει από τους επιστημονικούς συνεργάτες του Ινστιτούτου της Τοπικής Αυτοδιοίκησης και γιατί μέσα από μια διαδικασία διεκδίκησης σε όλα τα επίπεδα και στο εθνικό και στο υπερεθνικό της Ευρώπης έχουμε συγκεκριμένα αποτελέσματα, που αφορούν την αναγνώριση του μεταφορικού ισοδύναμου για πρώτη φορά. Αυτό είναι μία κατάκτηση σε ότι αφορά την αναγνώριση της ισότητας και της ισονομίας και των νησιωτών απέναντι σε όλους τους πολίτες και είναι προ των θυρών να υιοθετηθεί από την Βουλή των Ελλήνων. Άρα, είναι μια πρώτη κατάκτηση, την οποία πρέπει να στηρίξουμε, πρέπει να τη βγάλουμε ως πολιτική προτεραιότητα από το Συνέδριό μας, έτσι που να υπάρξει το πρώτο βήμα και μετά να βάλουμε κάτω τις διαφορετικές προσεγγίσεις που έχουμε για το αν θα υπάρχει φορέας για τις θαλάσσιες μεταφορές, τι μορφή θα έχει αυτός ο φορέας, θα είναι κρατικός, δεν θα είναι κρατικός, συμμετοχή της Αυτοδιοίκησης, φορέων και όλα αυτά. Είναι ένα δεύτερο στάδιο, το οποίο θα πρέπει να προσεγγίσουμε και να επιλύσουμε αμέσως μετά. Όμως να κερδίσουμε, να κατοχυρώσουμε στην πράξη θεσμοθετημένα, νομοθετημένα αυτή την μεγάλη κατάκτηση, που θα είναι η δεύτερη κατάκτηση μετά τη συνταγματική κατοχύρωση της νησιωτικότητας, που είναι το μεταφορικό ισοδύναμο.


Βέβαια, επειδή υπάρχει και το ζήτημα το καθημερινό, το τι γίνεται με τα προβλήματα και τις τριβές που δημιουργούνται στα λιμάνια και επειδή υπάρχει αυτό το αλαλούμ, να μην έχουν βγει τα Διατάγματα για όλα τα λιμάνια και πρέπει να αποτελέσει ένα αίτημα του Συνεδρίου, επιτέλους να εκδοθούν τα Διατάγματα, οι Υπουργικές Αποφάσεις, ως συνέχεια της μεταβίβασης των λιμανιών, της ευθύνης των λιμανιών στους Δήμους και αυτό σε συγκεκριμένες θεσμικού χαρακτήρα ρυθμίσεις, τις οποίες ανέφερε ο κύριος Γιάννης Δεκαβάλλας, αποτέλεσε ένα επεξεργασμένο θέμα, που ήρθε εδώ, για να μπει και στα πορίσματα του Συνεδρίου και που έχει να κάνει επιγραμματικά με το γεγονός ότι σε Νομικά Πρόσωπα δημοτικά εξακολουθεί να κάνει κουμάντο όχι το Υπουργείο Εσωτερικών, που είναι προϊστάμενο υποτίθεται των ΟΤΑ, αλλά κουμάντο το Υπουργείο Εμπορικής Ναυτιλίας και αυτό φροντίζει να κλείνει τις κάνουλες, για να μην μπορούν τα λιμάνια να κάνουν δουλειά.

Αυτό πηγαίνει χέρι-χέρι με την άρνηση της πρόσκλησης να πάμε στην υιοθέτηση της πρότασης του Υπουργείου Εμπορικής Ναυτιλίας να γίνουν τα λιμάνια Α.Ε. με πλειοψηφία στο πακέτο των μετοχών της κυριότητας του κράτους. Εμείς λέμε ότι δεν πρόκειται να δεχτούμε να πάμε σε τέτοιο πισωγύρισμα, αλλά θέλουμε να μας δοθεί η δυνατότητα, όπως δίνεται μέσα από τον Κώδικα Δήμων και Κοινοτήτων, να μπορεί και αυτό το Νομικό Πρόσωπο, τα Λιμενικά Ταμεία να μετατραπούν, αν χρειαστεί, σε Νομικά Πρόσωπα Ιδιωτικού Δικαίου, όπως το προβλέπει ο Κώδικας. Για να έχουμε, αν ο συγκεκριμένος Δήμος ή οι συγκεκριμένοι Δήμοι στις περιοχές το δεχτούν.

Όσο και να πιέζει ο Ασκούνης, να τελειώνουμε, γιατί υπάρχει άλλη διαδικασία, το συμπέρασμα που βγαίνει είναι ότι η Αυτοδιοίκηση έχει πολύ δουλειά μπροστά της να κάνει για τα νησιά, έχει πολλά θέματα που πρέπει να εξειδικευτούν. Υπάρχουν πολλά θέματα, τα οποία πρέπει να διεκδικήσουμε από εδώ και μπρος. Όμως έχει προκύψει ότι και μέσα από τον διάλογο μπορούμε να αποσαφηνίζουμε τις θέσεις μας, μπορούμε να κατασταλάζουμε σε κοινές συνισταμένες και να έχουμε απόδοση στη διεκδίκηση πολύ μεγαλύτερη από αυτή που είχαμε μέχρι τώρα και αυτή μας την εγγυάται όχι μόνο η ενότητά μας, μας την εγγυάται και η επιστημονική πληρότητα και η πολιτική πληρότητα των αιτημάτων και ο τρόπος που τα προβάλουμε.

Αγαπητοί συνάδελφοι, σας ευχαριστώ για τη συμμετοχή σας και ραντεβού για του χρόνου

